പാരാലിമ്പിക്‌സില് ഇന്ത്യക്ക് വീണ്ടും സ്വര്‍ണപ്പതക്കം. -\nപാരാലിമ്പിക്‌സില് ഇന്ത്യക്ക് വീണ്ടും സ്വര്‍ണപ്പതക്കം.\nപാരാലിമ്പിക്‌സില് ഇന്ത്യക്ക് വീണ്ടും സ്വര്‍ണപ്പതക്കം. പുരുഷന്മാരുടെ ബാഡ്മിന്റന് സിംഗിള്‍സില് പ്രമോദ് ഭഗത് ആണ് സ്വര്‍ണം നേടിയത്. പാരാലിമ്പിക്സ് ഷൂട്ടിംഗില് ഇന്ത്യ ഇന്ന് സ്വര്‍ണവും വെള്ളിയും നേടിയിരുന്നു.\nഷൂട്ടിംഗില് ഇന്ത്യയുടെ മനീഷ് നര്‍വാലിന് സ്വര്‍ണം നേടിയപ്പോള് ഇതേ ഇനത്തില് ഇന്ത്യയുടെ സിംഗ് രാജ് വെള്ളിയും സ്വന്തമാക്കി. 50 മീറ്റര് എയര് പിസ്റ്റള് എസ്‌എച്ച്1 വിഭാഗത്തിലാണ് മനീഷ് സ്വര്‍ണം നേടിയത്.\nടോക്യോ പാരാലിമ്പിക്സില് ഇന്ത്യക്ക് വേണ്ടി രണ്ടാം തവണ മെഡല് നേടുന്ന താരമാണ് സിംഗ് രാജ്. പുരുഷന്മാരുടെ 10മീറ്റര് എയര് പിസ്റ്റള് എസ്‌എച്ച് 1വിഭാഗത്തില് സിംഗ് രാജ് വെങ്കലം നേടിയിരുന്നു. യോഗ്യതയില് സിംഗ് രാജും നര്‍വാളും നാലും ഏഴും സ്ഥാനങ്ങളിലെത്തി. ഇതോടെ ടോക്യോ പാരാലിമ്പിക്സില് ഇന്ത്യയുടെ മെഡല് നേട്ടം 16ആയി. നാല് സ്വര്‍ണവും ഏഴ് വെള്ളിയും അഞ്ച് വെങ്കലവുമാണ് ഇന്ത്യയുടെ നേട്ടം.\nPrevious Postപ്രൊഫഷണല് ബോക്‌സിംഗിനിടെ ഇടിയേറ്റ് മെക്‌സിക്കന് വനിതാ ബോക്‌സര്‍ക്ക് ദാരുണാന്ത്യം.\nNext Postസംസ്ഥാനത്ത് ഇന്ന് സമ്പൂര്‍ണ്ണ ലോക്ക്ഡൗണ്.


കോവിഡ് മൂലം ദുരിതമനുഭവിക്കുന്ന വാഴകൃഷി കര്‍ഷര്‍ക്ക് സഹായവുമായി ആനന്ദ് മഹീന്ദ്ര.\nBy: Asha Sadasiv Published on: 15 April, 2020 12:34 AM IST\nകോവിഡ് 19ന്‍റെ പശ്ചാത്തലത്തില് രാജ്യം ലോക്ക് ഡൌണിലായപ്പോൾ ബുദ്ധിമുട്ടിലായത് ചെറുകിട തൊഴിലാളികളും വ്യവസായികളുമാണ്. എന്നാല്, കോവിഡ് കാരണം ദുരിതമനുഭവിക്കുന്ന വാഴകൃഷി നടത്തുന്ന കര്‍ഷര്‍ക്ക് വലിയ സഹായവുമായി രംഗത്തെത്തിയിരിക്കുകയാണ് മഹീന്ദ്ര ഗ്രൂപ്പ് ചെയര്‍മാന് ആനന്ദ് മഹീന്ദ്ര.\nകമ്പനിയിലെ ക്യാന്‍റീനുകളില് തൊഴിലാളികള്‍ക്ക് വാഴയിലയില് ഭക്ഷണം നല്‍കുന്നതിലൂടെയാണ് വലിയ സഹായം ആനന്ദ് മഹീന്ദ്ര നല്‍കിയത്. മുതിര്‍ന്ന മാധ്യമപ്രവര്‍ത്തക പത്മ രാമനാഥാണ് ഈ ആശയം ആനന്ദ് മഹീന്ദ്രയുടെ മുന്നില് വെച്ചത്. ഇതിലൂടെ ഒരുപാട് വാഴ കര്‍ഷകര്‍ക്ക് അത് സഹായമാകുമെന്നും പത്മ പറഞ്ഞിരുന്നു.\nതൊഴിലാളികള്‍ക്ക് വാഴയിലയില് ഭക്ഷണം നല്‍കിയ ചിത്രങ്ങള് ആനന്ദ് മഹീന്ദ്ര ട്വിറ്ററില് പങ്കുവെച്ചു. സാമൂഹിക അകലം പാലിച്ചുകൊണ്ട് ഭക്ഷണം കഴിക്കുന്ന ഓരോരുത്തര്‍ക്കും പ്രത്യേകം വെള്ളവും നല്‍കുന്നുണ്ട്. ട്വീറ്റ് വൈറലാവുകയും ചെയ്തു. മഹീന്ദ്ര ഗ്രൂപ്പിനെ പ്രകീര്‍ത്തിച്ച് നിരവധി പേരാണ് രംഗത്തെത്തുന്നത്.\nEnglish Summary: Mahindra to help farmers in this covid season;Mahindra to use banana leaves in their factories instead of plates


Agriculture Stocks To Buy: Good Monsoon Rain Will Boost Farmers Income Revive Rural Economy Consider These5Shares - Malayalam Goodreturns\n» മഴ പെയ്താല് ലാഭവും ഒഴുകിയെത്തും! വമ്പന് 'കോളും' കാത്തിരിക്കുന്ന5മണ്‍സൂണ് ഓഹരികള്; പരിഗണിക്കാം\nUpdated: Friday, May 27, 2022, 12:29 [IST]\nപുതിയൊരു തെക്കുപടിഞ്ഞാറന് മണ്‍സൂണ് മഴക്കാലത്തിന്റെ പടിവാതിക്കലെത്തി നില്‍ക്കെ കാര്‍ഷിക മേഖലയുമായി ബന്ധപ്പെട്ട ഓഹരികള് ഒരിക്കല് കൂടി ശ്രദ്ധാകേന്ദ്രമാവുകയാണ്. മേയ് 27-ന് മണ്‍സൂണ് മഴ കേരളതീരം തൊടുമെന്നാണ് കാലാവസ്ഥാ പ്രവചനം. മികച്ച തോതിലുള്ള കാലക്രമം തെറ്റാതെ മഴ ലഭിക്കുന്നത് കാര്‍ഷിക മേഖലയിലെ വരുമാനം ഉയര്‍ത്തുന്നതിന് സഹായകമാകുന്ന ഘടകമാണ്. ഇത് പണപ്പെരുപ്പത്തെ പിടിച്ചു നിര്‍ത്തുന്നതിനോടൊപ്പം ഗ്രാമീണ ഇന്ത്യയുടെ ഉണര്‍വിനും പിന്തുണയാകും.\nഇരുചക്ര വാഹനം, ട്രാക്ടറുകള്, നിത്യോപയോഗ സാധനങ്ങള്, എഫ്എംസിജി, വളം തുടങ്ങിയവ പോലുള്ള വിഭാഗങ്ങള്‍ക്കാണ് മികച്ച മണ്‍സൂണ് മഴക്കാലം പ്രത്യക്ഷത്തിലുള്ള ഗുണഫലം നല്‍കുക. സ്റ്റീല്, സിമന്റ് വിഭാഗങ്ങള്‍ക്കും പരോക്ഷസഹായം ലഭിക്കും. 2022-ല് സാധാരണ തോതിലുള്ള മണ്‍സൂണ് മഴ ലഭിക്കുമെന്നാണ് കാലാവസ്ഥ നിരീക്ഷകരുടെ പ്രവചനം. കഴിഞ്ഞ3വര്‍ഷങ്ങളിലും മികച്ച മണ്‍സൂണ് മഴ രാജ്യത്ത് ലഭിച്ചിരുന്നു. ഈയൊരു പശ്ചാത്തലത്തില് അടുത്ത 12 മാസക്കാലയളവിലേക്ക് നിക്ഷേപത്തിന് പരിഗണിക്കാവുന്ന5ഓഹരികള് ചുവടെ ചേര്‍ക്കുന്നു.\nടാറ്റ ഗ്രൂപ്പിന്റെ ഭാഗമായ ടാറ്റ കെമിക്കല്‍സിന്റെ കണ്‍സ്യൂമര് ഉത്പന്ന വിഭാഗവും ടാറ്റ ഗ്ലോബല് ബിവറേജസ് എന്ന കമ്പനിയും തമ്മില് ലയിപ്പിച്ചാണ് ടാറ്റ കണ്‍സ്യൂമര് പ്രോഡക്ട്‌സ് രൂപീകരിച്ചത്. എഫ്എംസിജി വിഭാഗത്തിലുള്ള ഈ ലാര്‍ജ് കാപ് കമ്പനി, ഉയര്‍ന്ന വളര്‍ച്ച കൈവരിക്കാവുന്ന മേഖലകളിലാണ് ശ്രദ്ധ കേന്ദ്രീകരിച്ചിരിക്കുന്നത്. ആഭ്യന്തര വിപണിയിലെ ഉണര്‍വ് കമ്പനിയുടെ വളര്‍ച്ചയ്ക്കും അനുകൂല ഘടകമാകുന്നു.\nകൂടാതെ വിതരണ ശൃംഖലയുടെ ഡിജിറ്റല്‍വത്കരണവും വിവിധ വിഭാഗങ്ങളുടെ കൂട്ടപ്രവര്‍ത്തനവും വരാനിരിക്കുന്ന നാളുകളില് ടാറ്റ കണ്‍സ്യൂമറിന്റെ (BSE: 500800, NSE: TATACONSUM) വളര്‍ച്ചയ്ക്ക് പിന്തുണയ്ക്കും. അടുത്ത 12 മാസക്കാലയളവിലേക്ക് നല്‍കിയിരിക്കുന്ന ലക്ഷ്യവില 904 രൂപയാണ്. അതേസമയം വെള്ളിയാഴ്ച രാവിലെ ഓഹരികള് 726 രൂപ നിലവാരത്തിലാണ് വ്യാപാരം ചെയ്യപ്പെടുന്നത്.\nകാര്‍ഷികോത്പന്നങ്ങളുടെ സംരക്ഷണവുമായി ബന്ധപ്പെട്ട് പ്രവര്‍ത്തിക്കുന്ന ബഹുരാഷ്ട്ര കമ്പനിയാണ് ബയേര്‍ക്രോപ് സയന്‍സ്. വിവിധതരം കീടം- കൃമി- കള നാശിനികള് ഉള്‍പ്പെടെയുള്ള ഉത്പന്നങ്ങളും വിവിധതരം വിത്തിനങ്ങളുമാണ് ഇവര് വിപണിയില് എത്തിക്കുന്നത്. സാങ്കേതിക നൈപുണ്യവും നവീന കാര്‍ഷിക വിള ഉത്പന്നങ്ങളുടെ ഗവേഷണത്തിലും മികവുള്ളതിനാല് വിപണിയിലും ബയേര്‍ക്രോപ് സയന്‍സിന് മുന്‍കൈ ലഭിക്കുന്നു.\nദീര്‍ഘകാല പ്രവര്‍ത്തനങ്ങളില് കമ്പനി നേതൃത്വവും ആത്മവിശ്വാസം പ്രകടിപ്പിക്കുന്നു. മോണ്‍സാന്റോ ഇന്ത്യയുമായുള്ള ലയനം കമ്പനിയുടെ മൂല്യം വര്‍ധിപ്പിക്കുന്നു. അടുത്ത ഒരു വര്‍ഷ കാലയളവില് ബയേര്‍ക്രോപ് സയന്‍സ് (BSE: 506285, NSE: BAYERCROP) ഓഹരിയുടെ വില 6,039 രൂപയിലേക്ക് ഉയരാമെന്നാണ് വിലയിരുത്തല്. അതേസമയം ഇന്ന് രാവിലെ 5,080 രൂപ നിലവാരത്തിലാണ് ഓഹരികള് വ്യാപാരം ചെയ്യപ്പെടുന്നത്.\nരാസവളം, പോഷകങ്ങള്, ജൈവ വളം ഉള്‍പ്പെടെ കാര്‍ഷിക മേഖലയിലെ വിവിധ വിഭാഗങ്ങളില് സംരംഭങ്ങളുള്ള മിഡ് കാപ് കമ്പനിയാണ് കൊറോമാണ്ഡല് ഇന്റര്‍നാഷണല്. കമ്പനിയുടെ ശക്തമായ ബിസിനസ് മോഡലും മികച്ച മണ്‍സൂണ് മഴ ലഭിക്കുമെന്ന നിഗമനവും ഉയര്‍ന്ന തോതിലുള്ള പ്രവര്‍ത്തന വരുമാനവും കമ്പനിയുടെ ശക്തമായ ബാലന്‍സ് ഷീറ്റും കൃത്യമായ ഇടവേളകളില് പുതിയ ഉത്പന്നങ്ങള് അവതരിപ്പിക്കുന്നതും കൊറോമാണ്ഡലിന് അനുകൂല ഘടകങ്ങളാണ്.\nസമാനമായി വളരെ വേഗത്തില് വളര്‍ച്ച പ്രകടിപ്പിക്കുന്ന ജൈവ പോഷക മേഖലയും കാര്‍ഷിക നിയമങ്ങളിലെ പരിഷ്‌കാരങ്ങളും കമ്പനിയുടെ വളര്‍ച്ചയ്ക്കുള്ള അനുകൂല പശ്ചാത്തലം ഒരുക്കുന്നു. അടുത്ത 12 മാസക്കാലയളവിലേക്ക് കൊറോമാണ്ഡല് (BSE: 506395, NSE: COROMANDEL) ഓഹരിക്ക് നല്‍കിയിരിക്കുന്ന ലക്ഷ്യവില 1,012 രൂപയാണ്. വെള്ളിയാഴ്ച രാവിലെ ഓഹരി 932 രൂപയിലാണ് നില്‍ക്കുന്നത്.\nശക്തമായ ബാലന്‍സ് ഷീറ്റും നിയന്ത്രണ വിധേയമായ നിഷ്‌ക്രിയ ആസ്തികളും കിട്ടാക്കടത്തിനുള്ള ഫലപ്രദമായ നീക്കിയിരിപ്പും ഭദ്രമായ മൂലധന പര്യാപ്തതയും വായ്പ വിതരണത്തിലെ വളര്‍ച്ചയും ഉയര്‍ന്ന കറന്റ്- സേവിങ്‌സ് അക്കൗണ്ട് അനുപാതവും ഐസിഐസിഐ ബാങ്കിന് (BSE: 532174, NSE: ICICIBANK) മുന്‍തൂക്കം നല്‍കുന്നു. സ്വകാര്യ മേഖലയിലെ വമ്പന് ധനകാര്യ സ്ഥാപനത്തിന്റെ ഓഹരിക്ക് അടുത്ത ഒരു വര്‍ഷ കാലയളവിലേക്ക് നിര്‍ദേശിച്ച ലക്ഷ്യവില 890 രൂപയാണ്. വെള്ളിയാഴ്ച രാവിലെ ഈ ഓഹരികള് 734 രൂപ നിലവാരത്തിലാണ് വ്യാപാരം ചെയ്യപ്പെടുന്നത്.\nകോവിഡ് നിയന്ത്രണങ്ങള് മാറിയതോടെ സാമ്പത്തിക പ്രവര്‍ത്തനങ്ങള് പഴയ നിലയിലേക്ക് ഉയര്‍ന്നത് കമ്പനിക്ക് നേട്ടമാണ്. രാജ്യത്താകമാനം പ്രകടമാകുന്ന ചരക്ക് കടത്തിലെ ഉണര്‍വ് വാണിജ്യ വാഹനങ്ങളുടെ വില്‍പന ഉയര്‍ത്തുന്നതിന് സഹായകമാകുന്നു. ഇന്ധനവില ഉയരുന്ന പശ്ചാത്തലത്തില് സിഎന്‍ജി അധിഷ്ഠിത വാഹനങ്ങളിലേക്ക് ശ്രദ്ധ കേന്ദ്രീകരിക്കുന്നതും വിപണി വിഹിതം ഉയര്‍ത്താന് ശ്രമിക്കുന്നതും അനുകൂല ഘടകമാണ്.\nഅതുപോലെ ബസുകളുടെ വിഭാഗത്തിലും വരുന്ന സാമ്പത്തിക പാദങ്ങളിലും ആവശ്യകത ഉയര്‍ന്നു നില്‍ക്കാമെന്നാണ് നിഗമനം. ഈ വിഭാഗത്തിലെ വൈദ്യുത വാഹനങ്ങള്‍ക്കുള്ള ഓര്‍ഡറുകളും ഉയരുകയാണ്. അതേസമയം അടുത്ത ഒരു വര്‍ഷ കാലയളവില് അശോക് ലെയ്‌ലാന്‍ഡ് (BSE: 500477, NSE: ASHOKLEY) ഓഹരിയുടെ വില 200 രൂപയിലേക്ക് ഉയരാമെന്നാണ് അനുമാനം. ഇന്ന് രാവിലെ ഓഹരികള് 137 രൂപ നിലവാരത്തിലാണ് തുടരുന്നത്.\nമുകളില് കൊടുത്തിരിക്കുന്ന ലേഖനം വിവിധ ബ്രോക്കറേജ് സ്ഥാപനങ്ങളുടെ റിസര്‍ച്ച് റിപ്പോര്‍ട്ടുകളെ അടിസ്ഥാനമാക്കിയും പഠനാവശ്യത്തിന് നല്‍കുന്നതുമാണ്. ഇതുമായി ബന്ധപ്പെട്ട് നിക്ഷേപ തീരുമാനങ്ങള് എടുക്കും മുന്‍പ് സാമ്പത്തിക വിദഗ്ധന്റെ നിര്‍ദേശം തേടാം. ഓഹരി വിപണിയിലെ നിക്ഷേപം നഷ്ട സാധ്യതകള്‍ക്ക് വിധേയമാണ്. സ്വന്തം റിസ്‌കില് മാത്രം നിക്ഷേപ തീരുമാനം കൈക്കൊള്ളുക. ലേഖനം വായിച്ചിട്ട് എടുക്കുന്ന തീരുമാനത്തിന്റെ അടിസ്ഥാനത്തില് സംഭവിക്കുന്ന ലാഭനഷ്ടങ്ങള്‍ക്ക് ഗ്രേനിയം ഇന്‍ഫര്‍മേഷന് ടെക്നോളജീസും ലേഖകനും ഉത്തരവാദികളല്ല.\nAgriculture Stocks To Buy: Good Monsoon Rain Will Boost Farmers Income Revive Rural Economy Consider These5Shares


ഞങ്ങളെ വെറുതെ വിട്ടേക്കൂ; കങ്കണയോട് പാകിസ്താന് – Chandrika Daily\nBy Test User Thursday September 10, 2020 17:51 pm\nഞങ്ങളെ വെറുതെ വിട്ടേക്കൂ; കങ്കണയോട് പാകിസ്താന്\nഞങ്ങളുടെ രാജ്യത്തിന്റെ പേര് വലിച്ചിഴക്കാതെ നിങ്ങളുടെ രാഷ്ട്രീയ യുദ്ധം ചെയ്‌തോളൂ എന്ന് മാധ്യമപ്രവര്‍ത്തക മെഹര് തരാര് ട്വീറ്റ് ചെയ്തു.\nമുംബൈ: മഹാരാഷ്ട്ര സര്‍ക്കാറുമായുള്ള രാഷ്ട്രീയ വിവാദത്തില് ബോളിവുഡ് നടി കങ്കണ റണാവട്ടിന്റെ പ്രസ്താവനയ്‌ക്കെതിരെ പാകിസ്താന്. മുംബൈയെ പാകിസ്താന് ആയും പാക് അധീന കശ്മീര് ആയും വിശേഷിപ്പിച്ചതാണ് പാക് പൗരന്മാരെ ചൊടിപ്പിച്ചത്. വിവാദത്തിലേക്ക് തങ്ങളുടെ രാഷ്ട്രത്തെ വലിച്ചിഴക്കുന്നത് എന്തിനാണ് എന്നാണ് അവര് ചോദിക്കുന്നത്.\nകങ്കണയുടെ മുംബൈയിലെ ഓഫീസ് കെട്ടിടം പൊളിക്കുന്നതിന് എതിരെയാണ് അവര് വിവാദ പരാമര്‍ശം നടത്തിയിരുന്നത്. ‘ഞാനൊരിക്കലും തെറ്റുകാരി ആയിരുന്നില്ല. അതു കൊണ്ടാണ് എന്റെ മുംബൈ ഇന്ന് പാകിസ്താനായി മാറിയത്’- എന്നായിരുന്നു അവരുടെ ട്വീറ്റ്. നേരത്തെ, മുംബൈ താമസിക്കാന് പറ്റാത്ത ഇടമാണ് എന്ന് നടി പറഞ്ഞിരുന്നു. എന്നാല് ഇവിടെ താമസിക്കേണ്ടതില്ല എന്ന് ശിവസേനാ നേതാവ് ഉദ്ധവ് തിരിച്ചടിക്കുകയും ചെയ്തിരുന്നു. ഇതിനു പിന്നാലെയാണ് കങ്കണയും സേനയും തമ്മിലുള്ള വാക് പോര് കനത്തത്.\nപാകിസ്താനിലെ ട്വിറ്റര് അക്കൗണ്ടുകളില് കങ്കണയ്‌ക്കെതിരെയുള്ള വിമര്‍ശനങ്ങള് ശക്തമാണ്. നിങ്ങളുടെ നാടകത്തില് ഞങ്ങള്‍ക്കെന്തു കാര്യം എന്നാണ് പാക് കൊമേഡിയന് സറാര് ഖുറോ ചോദിച്ചത്. ഞങ്ങളുടെ രാജ്യത്തിന്റെ പേര് വലിച്ചിഴക്കാതെ നിങ്ങളുടെ രാഷ്ട്രീയ യുദ്ധം ചെയ്‌തോളൂ എന്ന് മാധ്യമപ്രവര്‍ത്തക മെഹര് തരാര് ട്വീറ്റ് ചെയ്തു.\nCategories: Culture, Film Tags: Actress Kankana Ranaut, Pakistan


കാല്‍പ്പാദങ്ങളില് മുത്തമിട്ട് ഫ്രാന്‍സീസ് പാപ്പാ! - വത്തിക്കാന് ന്യൂസ്\nഫ്രാന്‍സീസ് പാപ്പാ വത്തിക്കാനില് ദക്ഷിണസുഡാന്‍റെ രാഷ്ട്രപതിയുടെയും നിയുക്ത ഉപരാഷ്ട്രപതിമാരുടെയും പാദങ്ങള് ചുംബിക്കുന്നു, 11/04/2019 (ANSA)\nകാല്‍പ്പാദങ്ങളില് മുത്തമിട്ട് ഫ്രാന്‍സീസ് പാപ്പാ!\nനിരവധി പ്രശ്നങ്ങള് ഉണ്ടാകും. എന്നാല് അവയെ ഭയപ്പെടേണ്ടതില്ല. പ്രശ്നങ്ങള് പരിഹരിച്ചുകൊണ്ടു മുന്നോട്ടു പോകുക. നിങ്ങള് തുടക്കമിട്ട സമധാനപ്രക്രിയ ശുഭോദര്‍ക്കമായി ഭവിക്കട്ടെ - ഫ്രാന്‍സീസ് പാപ്പാ ദക്ഷിണ സുഡാന്‍റെ പ്രസിഡന്‍റ് സാല്‍വ കീര് മയാര്‍ദിത്ത്, നിയുക്ത പ്രസിഡന്‍റുമാരായ റിയെക് മച്ചാര്, ശ്രീമതി റെബേക്ക ന്യാന്തെംഗ് ദെ മബിയൊ എന്നിവരോട്.\nപാപ്പാ, ദക്ഷിണസുഡാന്‍റെ രാഷ്ട്രപതിയുടെയും നിയുക്ത ഉപരാഷ്ട്രപതിമാരുടെയും പാദങ്ങള് ചുംബിച്ചു.\nവത്തിക്കാനില്, താന് വസിക്കുന്ന, വിശുദ്ധ മാര്‍ത്തയുടെ നാമത്തിലുള്ള “ദോമൂസ് സാംക്തെ മാര്‍ത്തെ” മന്ദിരത്തില് ദക്ഷിണ സുഢാനിലെ ഉന്നത പൗരാധികാരികള്‍ക്കും സഭാധികാരികള്‍ക്കും വേണ്ടി നടത്തപ്പെ‌ട്ട ദ്വിദിന ധ്യാനത്തിന്‍റെ സമാപന ദിനമായിരുന്ന വ്യാഴാഴ്ച (11/04/2019) വൈകുന്നേരം അവരുമായുള്ള കൂടിക്കാഴ്ചയ്ക്കെത്തിയ വേളയിലാണ് ഫ്രാന്‍സീസ് പാപ്പാ സമാധാനാഭ്യര്‍ത്ഥനയുടെ പ്രതീകമായി, ഔപചാരികത വെടിഞ്ഞും, ശാരീരികബുദ്ധിമുട്ടുകള് അവഗണിച്ചും താഴ്മയുടെ ഈ പ്രവൃത്തി ചെയ്തത്.\nദക്ഷിണ സുഡാന്‍റെ പ്രസിഡന്‍റ് സാല്‍വ കീര് മയാര്‍ദിത്ത്, നിയുക്ത പ്രസിഡന്‍റുമാരായ റിയെക് മച്ചാര്, ശ്രീമതി റെബേക്ക ന്യാന്തെംഗ് ദെ മബിയൊ എന്നിവരുടെ കാല്‍പാദങ്ങളാണ് പാപ്പാ മുട്ടുകുത്തി മുത്തിയത്.\nസമാധാന ഉടമ്പടിയില് ഒപ്പുവച്ചവരായ ഈ മൂന്നു പേരോടും പാപ്പാ ഒരു സഹോദനെന്ന നിലയില് സമധാനാഭ്യര്‍ത്ഥന നടത്തുകയും ചെയ്തു.\n“നിങ്ങള് സമാധാനത്തില് ഉറച്ചു നില്‌ക്കണമെന്ന് ഞാന് ഹൃദയംഗമമായി അഭ്യര്‍ത്ഥിക്കുന്നു. നമുക്കു മുന്നേറാം. നിരവധി പ്രശ്നങ്ങള് ഉണ്ടാകും. എന്നാല് അവയെ ഭയപ്പെടേണ്ടതില്ല. പ്രശ്നങ്ങള് പരിഹരിച്ചുകൊണ്ടു മുന്നോട്ടു പോകുക. നിങ്ങള് തുടക്കമിട്ട സമധാനപ്രക്രിയ ശുഭോദര്‍ക്കമായി ഭവിക്കട്ടെ. നിങ്ങള്‍ക്കിടയില് അഭിപ്രായവിത്യാസങ്ങളുണ്ടാകാം. അതു നിങ്ങളുടെ ഔദ്യോഗിക കാര്യാലയത്തിനുള്ളില് ഒതുങ്ങി നില്ക്കട്ടെ. ജനങ്ങള്‍ക്കു മുന്നില് നിങ്ങള് കൈകോര്‍ത്തു നില്ക്കണം. അങ്ങനെ സാധാരണ പൗരന്മാരില് നിന്ന് നിങ്ങള് രാഷ്ട്രത്തിന്‍റെ പിതാക്കന്മാരായി മാറും” - പാപ്പാ ഇവര് മൂന്നു പേരോടുമായി പ്രത്യേകം പറഞ്ഞു.


മെയ് ആയപ്പോഴേക്ക് തന്നെ 64 ലക്ഷം പേർക്ക് കൊവിഡ് വന്നിരിക്കാം: ഐസിഎംആർ സെറോ സർവേ | india likely had 64 lakh covid cases by may says icmr sero survey\nമെയ് ആയപ്പോഴേക്ക് 64 ലക്ഷം പേർക്ക് കൊവിഡ് വന്നിരിക്കാം: ഐസിഎംആർ സെറോ സർവേ\nമെയ് 11 മുതൽ ജൂൺ4വരെയുള്ള തീയതികളിലാണ് ഐസിഎംആർ രാജ്യത്തെ 21 സംസ്ഥാനങ്ങളിൽ നിന്നായി 28,000 പേരുടെ സാമ്പിളുകൾ പരിശോധിച്ചത്.\nNew Delhi, First Published Sep 11, 2020, 10:40 AM IST\nദില്ലി: മെയ് മാസം ആകുമ്പോഴേക്ക് തന്നെ രാജ്യത്ത് 64 ലക്ഷം പേർക്ക് കൊവിഡ് രോഗസാധ്യതയുണ്ടായിരുന്നുവെന്ന് ഐസിഎംആറിന്‍റെ സെറോ സർവേ റിപ്പോർട്ട്. രാജ്യത്തെ 130 കോടിയോളമുള്ള ജനങ്ങളിൽ ഏതാണ്ട് 0.73 ശതമാനം പേരും രോഗത്തിന് വിധേയമാകാൻ സാധ്യതയുള്ളവരായിരുന്നു. മെയ് 11 മുതൽ ജൂൺ4വരെയുള്ള തീയതികളിൽ ഐസിഎംആർ രാജ്യത്തെ 21 സംസ്ഥാനങ്ങളിൽ നിന്നായി 28,000 പേരുടെ സാമ്പിളുകൾ പരിശോധിച്ചതിന്‍റെ ഫലമാണ് പുറത്തുവിട്ടിരിക്കുന്നത്.\n64,68,388 പേർക്ക് മെയ് മാസം അവസാനിക്കുമ്പോഴേക്ക് തന്നെ രോഗം വരാൻ സാധ്യതയുണ്ടായിരുന്നുവെന്നാണ് റിപ്പോർട്ട് സൂചിപ്പിക്കുന്നത്. 21 സംസ്ഥാനങ്ങളിൽ നിന്നായി 28,000 പേരുടെ രക്തസാമ്പിൾ എടുത്ത്, ഈ സാമ്പിളിൽ ഐജിജി ആന്‍റിബോഡികളുണ്ടായിരുന്നോ എന്നാണ് പരിശോധിച്ചത്. അതായത് രക്തത്തിലെ പ്ലാസ്മയുടെ ഫ്ലൂയിഡ് ഭാഗമായ സെറത്തിൽ, കൊവിഡ് വന്ന് പോയവരാണെങ്കിൽ അതിന്‍റെ സൂചനകളുണ്ടാകും. രോഗത്തിന് കാരണമാകുന്ന ആന്‍റിജനുകളെ നേരിടാൻ ശരീരം ഉത്പാദിപ്പിക്കുന്ന ആന്‍റിബോഡികളുണ്ടോ എന്നാണ് സെറോ സർവൈലൻസിലൂടെ പരിശോധിച്ചത്.\nപരിശോധിച്ചവരിൽ 18 മുതൽ 45 വരെയുള്ള പ്രായപരിധിയിലുള്ളവരിലാണ് സെറോ പോസിറ്റിവിറ്റി, അഥവാ സെറം പരിശോധിച്ചതിൽ രോഗം കണ്ടെത്തിയത്. ഈ പ്രായപരിധിയിലുള്ള 43.3 ശതമാനം പേർക്കും ടെസ്റ്റ് പോസിറ്റീവായി. 46 മുതൽ 60 വയസ്സ് വരെയുള്ളവരിൽ 39.5 ശതമാനം പേരും പോസിറ്റീവായി. 60-ന് മുകളിലുള്ളവരിലാണ് ഏറ്റവും കുറവ് സെറോ പോസിറ്റിവിറ്റി. 17.2 ശതമാനം മാത്രം.\nഅതായത് മെയ് മാസത്തിൽ ആർടിപിസിആർ വഴി സ്ഥിരീകരിച്ച ഓരോ കൊവിഡ് പോസിറ്റീവ് കേസിനും ആനുപാതികമായി 82 മുതൽ 130 രോഗബാധിതർ വരെ ഉണ്ടാകാൻ സാധ്യതയുണ്ടായിരുന്നുവെന്നാണ് സെറോ സർവേ സൂചിപ്പിക്കുന്നത്. മുതിർന്നവരിലെ ആകെ രോഗബാധിതരുടെ എണ്ണം ഒരു ശതമാനത്തിൽത്താഴെ മാത്രമേ ഉള്ളൂ എന്നത് (0.73%) ആശ്വാസമാണെന്നും സർവേ ചൂണ്ടിക്കാട്ടുന്നു. പക്ഷേ, അപ്പോഴും നിലവിൽ കണ്ടെത്തിയ രോഗബാധിതരേക്കാൾ എത്രയോ കൂടുതലാകാം രാജ്യത്ത് നിലവിലുള്ള രോഗബാധിതർ എന്നതിന്‍റെ ചൂണ്ടുപലകയാവുക കൂടിയാണ് ഈ സെറോ സർവേ ഫലം.\nഏറ്റവും കൂടുതൽ സെറോ പോസിറ്റിവിറ്റി ഗ്രാമീണമേഖലകളിലാണ് എന്നത് ആശങ്കാജനകമായ കണ്ടെത്തലാണ്. 69.4 ശതമാനമാണ് ഗ്രാമങ്ങളിലെ സെറോ പോസിറ്റിവിറ്റി നിരക്ക്. നഗരങ്ങളിലെ ചേരികളിൽ ഇത് 15.9 ശതമാനവും ചേരിയിതരപ്രദേശങ്ങളിൽ ഇത് 14.6 ശതമാനവുമാണ്. സർവേ നടത്തിയത് ഭൂരിഭാഗവും ഗ്രാമീണമേഖലകളിലാണ്. സർവേയിൽ ഉൾപ്പെടുത്തിയ ക്ലസ്റ്ററുകളിൽ നാലിലൊന്ന് മാത്രമേ നഗരമേഖലകളുണ്ടായിരുന്നുള്ളൂ.\nമെയ് മാസത്തിൽത്തന്നെ രോഗം ഗ്രാമീണമേഖലകളിലേക്ക് പടർന്നിരിക്കാമെന്നും സെറോ സർവേ ഫലം ചൂണ്ടിക്കാട്ടുന്നുണ്ട്. ഗ്രാമീണമേഖലകളിൽ വേണ്ടത്ര ടെസ്റ്റിംഗ് ഇല്ലാത്തതിനാൽത്തന്നെ, രോഗബാധിതരെ കൃത്യമായി കണ്ടെത്താൻ കഴിയുന്നുണ്ടോ എന്നതും സംശയമാണ്.\nസെറോ സർവേ റിപ്പോർട്ട് അനുസരിച്ച്, വളരെ കുറച്ചുമാത്രം കൊവിഡ് കേസുകൾ കണ്ടെത്തിയ ജില്ലകളിൽ നിന്ന് പോലും കൂടുതൽ പേർ സെറോ സർവേയിൽ പോസിറ്റീവായിട്ടുണ്ട്. ഗ്രാമീണമേഖലകളിൽ ഏറ്റവും കൂടുതൽ പേർ സെറോസർവേയിൽ പോസിറ്റീവായത് ഉത്തർപ്രദേശ്, ബിഹാർ സംസ്ഥാനങ്ങളിൽ നിന്നാണ്.\nകേരളത്തിൽ മൂന്ന് ജില്ലകളിലാണ് സെറോ സർവേ നടത്തിയത്. എറണാകുളം, തൃശ്ശൂർ, പാലക്കാട് ജില്ലകളിൽ ആയിരുന്നു സർവേ.\nLast Updated Sep 11, 2020, 12:02 PM IST\nഐസിഎംആർ സെറോ സർവേ റിപ്പോർട്ട്


വിജയ്-അറ്റ്‌ലി ചിത്രം ദളപതി 63, അഭ്യൂഹങ്ങള്‍ക്ക് വിരാമമിട്ട് നിര്‍മാതാവ് അര്‍ച്ചന കല്‍പാത്തി!-Oneindia-Tamil Malayalam-Malayalam-WSFDV\nവിജയ്-അറ്റ്‌ലി ചിത്രം ദളപതി 63, അഭ്യൂഹങ്ങള്‍ക്ക് വിരാമമിട്ട് നിര്‍മാതാവ് അര്‍ച്ചന കല്‍പാത്തി!\nOneindia | 9th Oct, 2018 05:24 PM\nഎആര് മുരുകദോസ് സംവിധാനം ചെയ്യുന്ന വിജയ് ചിത്രം സര്‍ക്കാര് ദീപാവലി റിലീസായി തിയറ്ററിലേക്ക് എത്തുകയാണ്. ഈ വാര്‍ത്തകള്‍ക്കിടയിലും ചര്‍ച്ചയായിരിക്കുന്ന പുതിയ വിഷയം സര്‍ക്കാറിന് ശേഷമുള്ള വിജയ് ചിത്രത്തേക്കുറിച്ചാണ്. അറ്റ്‌ലി സംവിധാനം ചെയ്യുന്ന പ്രസ്തുത ചിത്രം എജിഎസ് സിനിമാസ് നിര്‍മിക്കുന്നുവെന്നുമായിരുന്നു റിപ്പോര്‍ട്ടുകള്. വിജയ് ചിത്രം നിര്‍മിക്കുന്നതിനേക്കുറിച്ച്് ബിഹൈന്‍ഡ് വുഡിന് നല്‍കിയ അഭിമുഖത്തില് എജിഎസ് സിഇഒ അര്‍ച്ചന കല്‍പാത്തി വ്യക്തമാക്കുകയുണ്ടായി.\nതിലകന് ചേട്ടനെ കുഴിയില് വെച്ചാല് പോലും മിണ്ടില്ലെന്ന് പറഞ്ഞു! പിണക്കത്തെ കുറിച്ച് കെപിഎസി ലളിത\nവിജയ് നായകനായി ഒരു ചിത്രമൊരുക്കുയാണെങ്കില് അത് ഗില്ലി, തുപ്പാക്കി എന്നീ ചിത്രങ്ങള് പോലെ ഒരു പക്ക മാസ് ചിത്രമായിരിക്കും. സര്‍ക്കാറിന് ശേഷമുള്ള വിജയ് ചിത്രം നിര്‍മിക്കുന്നത് എജിഎസ് സിനിമാസ് ആണെന്ന് നിരവധി അഭ്യൂഹങ്ങള് പ്രചരിക്കുന്നുണ്ട്. വിജയ് ചിത്രം നിര്‍മിക്കുകയെന്നത് ഒരു സ്വപ്‌നമാണ്, അത്തരത്തില് ഒന്ന് സംഭവിക്കാന് ആഗ്രഹിക്കുന്നു. അത് എത്രയും പെട്ടന്ന് സംഭവിക്കുമെന്നാണ് കരുതുന്നത്, അതിനായി കാത്തിരിക്കുകയാണെന്നും അര്‍ച്ചന കല്‍പാത്തി പറഞ്ഞു.\nവിജയ് ചിത്രം സംവിധാനം ചെയ്യുന്നത് അറ്റ്‌ലി ആണോ എന്ന ചോദ്യത്തിന്, അതിനേക്കുറിച്ച് തനിക്ക് ധാരണയില്ലെന്നായിരുന്നു അര്‍ച്ചനയുടെ മറുപടി. വിജയ് ചിത്രത്തേക്കുറിച്ച് ഇത്തരത്തില് അഭ്യൂഹങ്ങള് പ്രചരിക്കുക സ്വാഭാവികമാണ്. അദ്ദേഹത്തിനൊപ്പം ജോലി ചെയ്യുക എന്നതു വലിയൊരു അംഗീകാരമാണെന്നും അര്‍ച്ചന പറഞ്ഞു.\nതെറി, മെര്‍സല് എന്നിവയാണ് അറ്റ്‌ലി-വിജയ് കൂട്ടുകെട്ടില് പുറത്തിറങ്ങിയ ചിത്രങ്ങള്. ഇരുചിത്രങ്ങളും ബോക്‌സ് ഓഫീസില് ഗംഭീര വിജയം നേടിയിരുന്നു. മെര്‍സല് തിയറ്ററിലെത്തിയ ശേഷം മറ്റൊരു വിജയ് ചിത്രം സംവിധാനം ചെയ്യുന്നതിനേക്കുറിച്ചുള്ള സൂചനകളും അറ്റ്‌ലി നല്‍കിയിരുന്നു. അതേസമയം അറ്റ്‌ലി സംവിധാനം ചെയ്യുന്ന പുതിയ ചിത്രത്തില് തെലുങ്ക് താരം രവി തേജയാണ് നായകനെന്നും വാര്‍ത്തകളുണ്ട്. സര്‍ക്കാറിനൊപ്പം തന്നെ അടുത്ത വിജയ് ചിത്രം ആര്‍ക്കൊപ്പമായിരിക്കുമെന്നതും ആരാധകര് ആകാംഷയോടെ ഉറ്റുനോക്കുകയാണ്.


'സുരേന്ദ്രന് ചതിച്ചു ഗയ്‌സ്'; അങ്ങനെ ആദ്യമായി നിരീക്ഷകന്റെ പ്രവചനം ഫലിച്ചു | From the Net | Deshabhimani | Sunday Aug 15, 2021\nകൊച്ചി > സ്വാതന്ത്ര്യദിനത്തില് ദേശീയപതാക ഉയര്‍ത്തുന്നതുമായി ബന്ധപ്പെട്ട് ആവേശംകയറി പ്രതികരിച്ച 'സ്വയംപ്രഖ്യാപിത നിരീക്ഷകന്' വെട്ടിലായി. ചാനല് ചര്‍ച്ചകളില് നിഷ്പക്ഷ നിരീക്ഷകനെന്ന പേരില് അവതരിക്കപ്പെടുകയും, സംഘപരിവാര് അനുകൂലിയുമായ ശ്രീജിത്ത് പണിക്കര്‍ക്കാണ് സ്വന്തം ട്രോള് തിരിച്ചടിയായത്.\n75-ാം സ്വാതന്ത്ര്യദിനാചരണ പരിപാടികള് സംഘടിപ്പിക്കാന് സിപിഐ എം തീരുമാനിച്ചതിനു പിന്നാലെ പരിഹാസവുമായി ശ്രീജീത്ത് രംഗത്തെത്തുകയായിരുന്നു. പതാക ഉയര്‍ത്തുമ്പോള് ശ്രദ്ധിക്കണമെന്നും ശീലമില്ലാത്തതുകൊണ്ട് ഓര്‍മിപ്പിച്ചതാണെന്നുമായിരുന്നു ശ്രീജിത്തിന്റെ ഫേസ്ബുക്ക് പോസ്റ്റ്. പല വലതുപക്ഷ മാധ്യമങ്ങളും ഇത് ആഘോഷിക്കുകയും ചെയ്തു.\nഎന്നാല് സ്വാതന്ത്ര്യദിനത്തില് തലകീഴായി ദേശീയപതാക ഉയര്‍ത്തിയത് ബിജെപി അധ്യക്ഷനായ കെ സുരേന്ദ്രനാണ്. ഇതോടെ സംഘപരിവാര് അനുകൂലിയായ ശ്രീജിത്തിനെയും ബിജെപി അധ്യക്ഷനെയും ട്രോളന്മാര് 'എയറി'ലാക്കി. ശ്രീജിത്തിന്റെ പ്രവചനം ആദ്യമായി ഫലിച്ചത് ഇപ്പോഴാണെന്നാണ് സോഷ്യല്‍മീഡിയയിലുയര്‍ന്ന പരിഹാസം.\nഅതേസമയം, ദേശീയപതാകയെ അപമാനിച്ച സംഭവത്തില് കെ സുരേന്ദ്രനെതിരെ കേസെടുത്തു. ദേശീയ ബിംബങ്ങളെ അപമാനിക്കല് തടയല് നിയമത്തിലെ (പ്രിവന്‍ഷന് ഓഫ് ഇന്‍സള്‍ട്ട് ടു നാഷണല് ഓണര് ആക്ട്) 2എല് വകുപ്പു പ്രകാരമാണ് തിരുവനന്തപുരം മ്യൂസിയം പൊലീസ് കേസെടുത്തത്.\nമൂന്നു വര്‍ഷം വരെ തടവോ, പിഴയോ, രണ്ടും കൂടിയോ ലഭിക്കാവുന്ന കുറ്റമാണിത്. സിപിഐ എം പാളയം ഏരിയാ കമ്മിറ്റിയംഗം ആര് പ്രദീപ്, വ്യാപാരി വ്യവസായി സമിതി സംസ്ഥാന വൈസ് പ്രസിഡന്റ് വി പാപ്പച്ചന് എന്നിവരാണ് പരാതി നല്‍കിയത്.\nസ്വാതന്ത്ര്യദിനത്തില് ബിജെപി സംസ്ഥാന കമ്മിറ്റി ഓഫീസില് ദേശീയ പതാക ഉയര്‍ത്തവെയാണ് വിവാദ സംഭവം. സുരേന്ദ്രന് പതാക ആദ്യം ഉയര്‍ത്തിയത് തലതിരിഞ്ഞായിരുന്നു. അതിനിടയില് പ്രവര്‍ത്തകര് 'ഭാരത് മാതാ കീ ജയ്' വിളിക്കുകയും ചെയ്തു. അബദ്ധം മനസിലായതോടെ പതാക താഴെയിറക്കി. പിന്നീട് ശരിയാക്കിയ ശേഷം വീണ്ടും പതാക ഉയര്‍ത്തി. പതാക ഉയര്‍ത്തിയപ്പോള് കയര് കുരുങ്ങിയതാണെന്നും അതുകൊണ്ട് സംഭവിച്ച പിഴവാണെന്നുമാണ് വിശദീകരണം.


KARIPPUR | Malappuram Life\nധൈര്യം മാത്രമല്ല ഈ ജനതയ്ക്ക് മനുഷ്യത്വവുമുണ്ട്; മലപ്പുറത്തിന് നന്ദി പറഞ്ഞ് എയർ ഇന്ത്യ എക്സ്പ്രസ്\nന്യൂ ഡൽഹി: മലപ്പുറത്തിന് നന്ദി അർപ്പിച്ച് എയർ ഇന്ത്യ എക്സ്പ്രസ്. രക്ഷാപ്രവർത്തനത്തിന് മുന്നിട്ടിറങ്ങിയ മലപ്പുറത്തിന് മുമ്പിൽ തല കുനിക്കുന്നുവെന്ന് എയർ ഇന്ത്യ എക്സ്പ്രസ് അവരുടെ ഔദ്യോഗിക ഫേസ്ബുക്ക് പേജിലൂടെ പറഞ്ഞു. മലപ്പുറത്തിന് നന്ദി [...]\nകരിപ്പൂരിലേക്കുള്ള പ്രത്യേക വിമാനം ദുബായിൽ നിന്ന് പുറപ്പെട്ടു; 10.30ന് കോഴിക്കോടെത്തും\nദുബായ്: കേരളത്തിലേക്കുള്ള എയർ ഇന്ത്യ എക്സ്പ്രസിന്റെ രണ്ട് പ്രത്യേക വിമാനങ്ങൾ യു എ ഇയിൽ നിന്ന് പുറപ്പെട്ടു. അബുദാബിയിൽ നിന്ന് കൊച്ചിയിലേക്കും, ദുബായിൽ നിന്ന് കരിപ്പൂരിലേക്കുമാണ് കോവിഡ് സാഹചര്യത്തിൽ പ്രവാസികളുമായി വരുന്ന ആദ്യ വിമാന സർവീസുകൾ. [...]\nഎം പിമാരുടെ സമ്മര്‍ദം ഫലം കണ്ടു; ജിദ്ദ സര്‍വീസിന് സന്നദ്ധത അറിയിച്ച് എയര് ഇന്ത്യ കത്ത് നല്‍കി\nഇ കാറ്റഗറിയില് പെട്ട ബോയിങ് 747-400 വിമാനങ്ങള് ജിദ്ദയിലേക്കും, തിരിച്ചും സര്‍വീസ് നടത്താന് തയ്യാറാണെന്ന് എയര് ഇന്ത്യ ഡയറക്ടറെ അറിയിച്ചു.\nവലിയ വിമാനങ്ങള് ഇറങ്ങാനുള്ള സാഹചര്യം തയ്യാറാകുന്നതായി പി കെ കുഞ്ഞാലിക്കുട്ടി എം പി\nഏതാനും ദിവസങ്ങള് വൈകിയാലും കാര്യങ്ങള് ശുഭകരമായി അവസാനിക്കുമെന്നാണ് പ്രതീക്ഷിക്കുന്നത്. എന്തായാലും ഞങ്ങള് എല്ലാവരും അതിന്റെ പുറകേയുണ്ടെന്നും എം പി പറഞ്ഞു.\nകരിപ്പൂരില് നിന്ന് വലിയ വിമാനങ്ങള്; സാധ്യത തെളിയുന്നെന്ന് എയര്‍പോര്‍ട്ട് ഡയറക്ടര്\nകരിപ്പൂര് വിമാനത്താവളത്തില് നിന്ന് വലിയ വിമാനങ്ങള് സര്‍വീസ് ആരംഭിക്കുന്നതിനുള്ള സാധ്യത തെളിയുന്നു. എയര്‍പോര്‍ട്ട് അതോറിറ്റി ഓഫ് ഇന്ത്യയും, വ്യോമയാന മന്ത്രാലയവും ഇത് സംബന്ധിച്ച് അനുകൂലമായ റിപ്പോര്‍ട്ടാണ് നല്‍കിയിരിക്കുന്നത്.\nകരിപ്പൂരില് നിന്ന് വലിയ വിമാനങ്ങളുടെ സര്‍വീസ് പുനരാരംഭിക്കണമെന്ന് പി കെ കുഞ്ഞാലിക്കുട്ടി എം പി. ലോക്‌സഭയിലാണ് കുഞ്ഞാലിക്കുട്ടി കരിപ്പൂര് വിമാനത്താവളത്തിന്റെ ഇപ്പോഴത്തെ അവസ്ഥ വിവരിച്ച് ആവശ്യങ്ങള് വിശദീകരിച്ചത്.


ഉപ്പുതറ പിഎച്ച്സി ഭാഗികമായി അടച്ചു : Deepika.com Nattu Visesham\nഉപ്പുതറ: ക്ലർക്കിന് കോവിഡ് -19 സ്ഥിരീകരിച്ചതിനെതുടർന്ന് ഉപ്പുതറ സിഎച്ച്സി ഭാഗീകമായി അടച്ചു. ഒരു ഡോക്ടർ, സ്റ്റാഫ് നഴ്സ്, ഫാർമസിസ്റ്റ് ഒഴിച്ച് മറ്റ് ഡോക്ടർമാർ ഉൾപ്പെടെയുള്ള മുഴുവൻ ജീവനക്കാരെയും നിരീക്ഷണത്തിലാക്കി. അത്യാഹിത വിഭാഗത്തിലെ പ്രാഥമിക ചികിത്സകൾ മാത്രം നൽകും.\nകാഞ്ചിയാർ തൊപ്പിപ്പാള സ്വദേശിയായ ക്ലർക്കിന് രോഗം ബാധിച്ചതിന്‍റെ ഉറവിടം വ്യക്തമായിട്ടില്ല. മുന്പ് രോഗം സ്ഥിരീകരിച്ച പുളിങ്കട്ട മൃഗാശുപത്രിയിലെ പാർട് ടൈം സ്വീപ്പറുടെ രോഗബാധയുടെ ഉറവിടവും അറിയാൻ കഴിഞ്ഞിട്ടില്ല.\nഅയ്യപ്പൻകോവിൽ പഞ്ചായത്തിലെ മാട്ടുക്കട്ടയിൽ രണ്ട് ഓട്ടോ ഡ്രൈവർമാർക്കുകൂടി രോഗം സ്ഥിരീകരിച്ചിട്ടുണ്ട്. ഉപ്പുതറ പഞ്ചായത്തിലെ ഒന്ന്, ആറ്, ഏഴ് വാർഡുകളും അയ്യപ്പൻകോവിൽ പഞ്ചായത്തിലെ ഒന്ന്, രണ്ട്, മൂന്ന് വാർഡുകൾ കണ്ടെയ്ന്‍റ്മെന്‍റ് സോണായി ജില്ലാ ഭരണകൂടം പ്രഖ്യാപിച്ചു.


ഓൾവെയ്‌സ് മ്യൂട്ട് റെഡി; പുതിയ മാറ്റവുമായി വാട്സ്ആപ്പ് -\nHome News Desk ഓൾവെയ്‌സ് മ്യൂട്ട് റെഡി; പുതിയ മാറ്റവുമായി വാട്സ്ആപ്പ്\nഇന്ന് മിക്കവരുടെയും ജീവിതത്തിന്റെ ഭാഗമായി മാറിയിരിക്കുകയാണ് വാട്സ്ആപ്പ്. എപ്പോഴും അപ്‌ഡേറ്റഡ് ആയതുകൊണ്ടുതന്നെ ഏറ്റവും കൂടുതൽ ആളുകൾ ഉപയോഗിക്കുന്ന മെസേജിങ് ആപ്പാണ് ഇത്. എന്നാൽ വാട്സ്ആപ്പ് ഗ്രൂപ്പുകളിലെ നിരന്തരമായുള്ള മെസേജുകൾ കാരണം വിഷമിക്കുന്നവരും നിരവധിയാണ്. ചില സാഹചര്യങ്ങളിൽ ഈ ഗ്രൂപ്പുകളിൽ നിന്ന് ലെഫ്റ്റ് ആകാനും പറ്റാത്തവർക്ക് ആകെയുള്ള ആശ്വാസം മ്യൂട്ട് ഓപ്‌ഷനാണ്.\nഎന്നാൽ നിലവിൽ ഒരു വർഷം വരെ മാത്രമാണ് വ്യക്തിഗത ചാറ്റോ ഗ്രൂപ്പ് മെസേജോ മ്യൂട്ട് ആക്കാൻ കഴിയുക. പക്ഷെ ഇപ്പോൾ ഉപഭോക്താക്കളുടെ ആവശ്യം കണക്കിലെടുത്ത് വാട്സ്ആപ്പ് അതിൽ മാറ്റങ്ങൾ വരുത്തിയിരിക്കുകയാണ്. പുതുക്കിയ മാറ്റം അനുസരിച്ച് ഇന്ത്യയിലെ ഉപഭോക്താക്കൾക്ക് ‘എല്ലായ്പ്പോഴും മ്യൂട്ട്’ എന്നുള്ള ഒരു ഓപ്‌ഷൻ അവതരിപ്പിച്ചിട്ടുണ്ട്.\nRead also: ദിവസവും പത്ത് കിലോമീറ്റർ സൈക്കിൾ ചവിട്ടും, വീടുകളിൽ കയറി ഇറങ്ങി ചികിത്സിക്കും; 87 ആം വയസിലും താരമാണ് ഈ ഡോക്ടർ\nഅതേസമയം ആപ്ലിക്കേഷൻ സ്റ്റോറുകളിൽ നിന്ന് വാട്സ്ആപ്പ് അപ്‌ഡേറ്റ് ചെയ്യാതെ തന്നെ പുതിയ മ്യൂട്ട് ഓപ്‌ഷൻ ലഭ്യമാകും. സെർവർ സൈഡ് അപ്‌ഡേറ്റായാണ് ഇത് ലഭ്യമാകുന്നത്. അതേസമയം ഇത് ലഭ്യമായില്ലെങ്കിൽ ഗൂഗിൾ പ്ലേ സ്റ്റോർ, ആപ്പിൾ ആപ്പ് സ്റ്റോർ എന്നിവ വഴി വാട്സ്ആപ്പ് അപ്‌ഡേറ്റ് ചെയ്‌താൽ മതി. ഈ സേവനം ലഭ്യമാകും.\nStory Highlights: whatsapp feature mute chats forever


മലയാള ഐക്യവേദി: ഒന്നാംഭാഷ മലയാളം ഈ വര്‍ഷം തന്നെ\nതിരുവനന്തപുരം: സംസ്ഥാനത്തെ സ്‌കൂളുകളില് മലയാളം ഒന്നാംഭാഷയാക്കുന്ന തീരുമാനം ഈ വര്‍ഷംതന്നെ നടപ്പാക്കാന് മന്ത്രിസഭ തീരുമാനിച്ചു. ഇക്കാര്യത്തില് ആശങ്കകള്‍ക്ക് അടിസ്ഥാനമില്ലെന്നും മുഖ്യമന്ത്രി ഉമ്മന്‍ചാണ്ടി പറഞ്ഞു. കഴിഞ്ഞ ദിവസം ഒരു ചടങ്ങിനിടെ സുകുമാര് അഴീക്കോട്, ഒ.എന്.വി.കുറുപ്പ്, സുഗതകുമാരി എന്നിവരും ഇതേ ആവശ്യം ഉന്നയിച്ചിരുന്നുവെന്ന് മുഖ്യമന്ത്രി പറഞ്ഞു.\nമലയാളം ഒന്നാംഭാഷയാക്കാന് മുന് സര്‍ക്കാര് ഉത്തരവിറക്കിയിരുന്നെങ്കിലും ചില കോണുകളില്‍നിന്ന് എതിര്‍പ്പുയര്‍ന്നതിനാല് തുടര് നടപടികള് ഉപേക്ഷിക്കപ്പെട്ട നിലയിലായിരുന്നു. പിരിയഡ് ക്രമീകരണം സംബന്ധിച്ച തീരുമാനം എടുക്കാന് കഴിയാതെവന്നതോടെ ഈ വര്‍ഷം മലയാളം ഒന്നാംഭാഷയാക്കാന് കഴിയില്ലെന്ന നിലപാട് വിദ്യാഭ്യാസമന്ത്രി അബ്ദുറബ്ബ് പരസ്യമായി പ്രഖ്യാപിക്കുകയുംചെയ്തു.\nഒന്നാംഭാഷ മലയാളമാക്കുന്നത് അട്ടിമറിക്കാന് നടക്കുന്ന നീക്കങ്ങള് കുറച്ചു ദിവസങ്ങളായി 'മാതൃഭൂമി' വഴി പുറത്തുവന്നുകൊണ്ടിരിക്കുകയായിരുന്നു. മലയാളത്തിലെ പ്രമുഖ സാഹിത്യകാരന്മാരും ഇതേത്തുടര്‍ന്ന് രംഗത്തെത്തി. പ്രശ്‌നത്തില് ഇടപെട്ട മുഖ്യമന്ത്രി ഉമ്മന്‍ചാണ്ടി മുന്‍കൈ യെടുത്താണ് മലയാളം ഈ വര്‍ഷംതന്നെ ഒന്നാംഭാഷയായി പഠിപ്പിക്കണമെന്ന തീരുമാനം മന്ത്രിസഭയെക്കൊണ്ടെടുപ്പിച്ചത്.\nമുന് സര്‍ക്കാരിന്റെ കാലത്ത് നിശ്ചയിച്ചിരുന്നതുപോലെ ഐ.ടി.യുടെ പീരിയഡായിരിക്കും മലയാളത്തിന് അധികമായി കണ്ടെത്തേണ്ടിവരിക. ഇപ്പോള് ആഴ്ചയില് നാലുപിരിയഡ് ഐ.ടി.ക്കുണ്ട്. മലയാളം ഒന്നാംഭാഷയല്ലാത്ത കുട്ടികള്‍ക്ക് രണ്ടുപിരിയഡേ മലയാളത്തിനുള്ളൂ. ഇനിമുതല് അത് മൂന്നാകും. സാധാരണ കുട്ടികള്‍ക്കുള്ള മലയാളം പിരിയഡിലും വര്‍ധന വരും. മലയാളം ഒട്ടും പഠിക്കേണ്ടതില്ലാതിരുന്ന ഓറിയന്റല് സ്‌കൂളുകളില് മലയാളം പഠിപ്പിക്കണം.\nവി.എച്ച്.എസ്.ഇ.യില് നിലവില് ഇംഗ്ലീഷേ ഉണ്ടായിരുന്നുള്ളൂ. അവിടെയും മലയാളം പാഠ്യവിഷയമാകും. കേന്ദ്ര സിലബസ് സ്‌കൂളുകളിലും മലയാളം നിര്‍ബന്ധമാക്കും. കേന്ദ്രീയവിദ്യാലയങ്ങളില് മലയാളം പഠിപ്പിക്കാനുള്ള നടപടികള് തുടങ്ങിക്കഴിഞ്ഞു.\nപിരിയഡ് ക്രമീകരിച്ചുകൊണ്ടുള്ള ഉത്തരവ് ഉടന് പുറത്തിറക്കുമെന്ന് ഡി.പി.ഐ. മുഹമ്മദ് ഹനീഷ് അറിയിച്ചു.\nവിദ്യാഭ്യാസ അവകാശ നിയമം നടപ്പാക്കുന്നത് സംബന്ധിച്ച വിശദാംശം പരിശോധിക്കാന് മന്ത്രിസഭാ ഉപസമിതിക്ക് രൂപം നല്‍കി.\nവിദ്യാഭ്യാസമന്ത്രി, ധനമന്ത്രി, വ്യവസായമന്ത്രി, റവന്യൂമന്ത്രി, ഗ്രാമവികസനമന്ത്രി എന്നിവരും മുന് വിദ്യാഭ്യാസമന്ത്രിമാരായ ടി.എം.ജേക്കബ്, പി.ജെ. ജോസഫ് എന്നിവരുമാണ് സമിതിയിലുള്ളത്. ഈ മാസം എട്ടിനോ പതിനഞ്ചിനോ ചേരുന്ന മന്ത്രിസഭായോഗത്തില് സമിതി നിര്‍ദേശം സമര്‍പ്പിക്കും.\nസ്‌കൂളുകള്‍ക്ക് നാനൂറ് മീറ്റര് പരിധിയില് പുകയില ഉത്പന്നങ്ങളുടെ വില്പന നിരോധിക്കും. ഇത് ഫലപ്രദമായി നടപ്പാക്കാന് പോലീസിന് നിര്‍ദേശം നല്‍കും. വിദ്യാഭ്യാസസ്ഥാപനങ്ങള്‍ക്കും ഇതുസംബന്ധിച്ച് നിര്‍ദേശം നല്‍കാന് പൊതുവിദ്യാഭ്യാസ ഡയറക്ടറോട് ആവശ്യപ്പെട്ടിട്ടുണ്ട്. പുകയില ഉത്പന്നങ്ങള്‍ക്ക് അടിമകളായ വിദ്യാര്‍ഥികളെ കണ്ടെത്താനും നടപടി യുണ്ടാകും. സ്‌കൂളുകളില് ആവശ്യമായ ബോധവത്കരണം നടത്തും.


അള്‍ട്രാവയലറ്റ് തോത് വര്‍ധിച്ചു; സംസ്ഥാനത്ത് ചൂട് 40 ഡിഗ്രി വരെ ഉയരാന് സാധ്യത -\nഅള്‍ട്രാവയലറ്റ് തോത് വര്‍ധിച്ചു; സംസ്ഥാനത്ത് ചൂട് 40 ഡിഗ്രി വരെ ഉയരാന് സാധ്യത\nസംസ്ഥാനത്ത് ചൂട് 40 ഡിഗ്രി വരെ ഉയരാന് സാധ്യതയെന്നാണ് കാലാവസ്ഥ നിരീക്ഷണ കേന്ദ്രത്തിന്റെ മുന്നറിയിപ്പ്. കേരളത്തില് പാലക്കാടാണ് ഏറ്റവുമധികം ചൂട് അനുഭവപ്പെടുന്നത്. കൂടുതല് ചൂട് അനുഭവപ്പെടുന്ന മറ്റൊരു പ്രദേശം കൊല്ലം പുനലൂരാണ്. കടുത്ത ചൂട് അനുഭവപ്പെടുന്ന 12 മുതല് രണ്ടുമണി വരെയുള്ള സമയത്ത് പുറത്തിറങ്ങുന്നത് ഒഴിവാക്കണമെന്നും മുന്നറിയിപ്പില് പറയുന്നു. ഈസമയത്ത് പുറത്തിറങ്ങുന്നത് സൂര്യാതപമേല്‍ക്കാന് കാരണമാകും. നന്നായി വെള്ളം കുടിക്കണമെന്നും മുന്നറിയിപ്പില് പറയുന്നു.\nകേരളത്തില് അടുത്ത അഞ്ചു ദിവസം ഇടിമിന്നലോടു കൂടിയ മഴയ്ക്ക് സാധ്യത


14 year old girl Archives - RashtraDeepika\nനഗ്നഫോട്ടോയ്ക്കായി കാമുകന് നിരന്തരം നിര്‍ബന്ധിച്ചു ! ജീവനൊടുക്കി 14കാരി; യുവാവിന് വധശിക്ഷ നല്‍കണമെന്ന് പെണ്‍കുട്ടിയുടെ പിതാവ്…\nനഗ്‌ന ഫോട്ടോയും വീഡിയോയും അയച്ചു കൊടുക്കാനായി കാമുകന് നിര്‍ബന്ധിച്ചതിനെ തുടര്‍ന്ന് പതിനാലുകാരി ജീവനൊടുക്കി. പശ്ചിമ ബംഗാളിലെ ജാല്‍പായ്ഗുരി ജില്ലയിലാണ് സംഭവം. ഞായറാഴ്ച വൈകീട്ടാണ് പെണ്‍കുട്ടി ജീവനൊടുക്കിയത്. ധൂപുഗിരിയിലുള്ള യുവാവുമായി പെണ്‍കുട്ടി അടുപ്പത്തിലായിരുന്നു. ഇയാള് പെണ്‍കുട്ടിയുടെ അശ്ലീലചിത്രങ്ങള്‍ക്കും വീഡിയോകള്‍ക്കുമായി സമ്മര്‍ദ്ദം ചെലുത്തിയിരുന്നു. എന്നാല് പെണ്‍കുട്ടി ഇത് വിസമ്മതിച്ചതോടെ ബന്ധം അവസാനിപ്പിക്കുമെന്ന് യുവാവ് ഭീഷണിപ്പെടുത്തുകയും ചെയ്തു. ഇതേതുടര്‍ന്ന് കടുത്ത മാനസിക സമ്മര്‍ദ്ദത്തിലായിരുന്ന പെണ്‍കുട്ടി ജീവിതം അവസാനിപ്പിക്കുകയായിരുന്നെന്ന് പോലീസ് പറഞ്ഞു. പെണ്‍കുട്ടിയുടെ വീട്ടുകാരുടെ പരാതിയില് അന്വേഷണം ആരംഭിച്ചതായി പോലീസ് പറഞ്ഞു. സംഭവത്തിന് പിന്നാലെ പ്രതി ഓടി രക്ഷപ്പെട്ടതായും ഇയാള്‍ക്കുള്ള അന്വേഷണം ഊര്‍ജ്ജിതമാക്കിയതായും പോലീസ് പറഞ്ഞു. യുവാവിന് വധശിക്ഷ നല്‍കണമെന്ന് പെണ്‍കുട്ടിയുടെ പിതാവ് പറഞ്ഞു.\nAll News, Loud Speaker14 year old girlLeaveacomment\nവെറും 14 വയസ് പ്രായമുള്ള പെണ്‍കുട്ടിയെ ഇന്‍സ്റ്റഗ്രാമിലൂടെ പരിചയപ്പെട്ട ശേഷം ഒരു സംഘം യുവാക്കള് പീഡിപ്പിച്ച സംഭവത്തില് പുറത്തു വരുന്നത് ഞെട്ടിക്കുന്ന വിവരങ്ങള്. മലപ്പുറം കല്‍പ്പകഞ്ചേരിയിലാണ് സംഭവം. മുഖ്യപ്രതിയായ 30കാരന് പെണ്‍കുട്ടിയെ മയക്കുമരുന്നിന് അടിമയാക്കുകയും വീട്ടുകാര് അറിയാതെ വീട്ടില് മയക്കുമരുന്ന് എത്തിച്ച് കൊടുക്കുകയും ചെയ്തു. ഭീഷണിപ്പെടുത്തി വിവിധയിടങ്ങളില് വാഹനത്തില് കൊണ്ടു പോയി പീഡിപ്പിക്കുയായിരുന്നുവെന്നാണ് കുട്ടി മൊഴി നല്‍കിയിരിക്കുന്നത്. സംഭവവുമായി ബന്ധപ്പെട്ട് രണ്ട യുവാക്കളെ പോലീസ് അറസ്റ്റു ചെയ്തു. കന്മനം സ്വദേശി ചങ്ങണക്കാട്ടില് മുഹമ്മദ് അഫ്ലഹ്, തെയ്യാല സ്വദേശി ചാണാട്ട് മുഹമ്മദ് റാഫീഖ് എന്നിവരെയാണ് പിടിയിലായത്. 22 വയസുള്ളവരാണ് അറസ്റ്റിലായവര്. ഇന്‍സ്റ്റഗ്രാം വഴി പെണ്‍കുട്ടി പരിചയപ്പെട്ട 30 കാരനായ യുവാവാണ് മുഖ്യപ്രതി. ഇയാളുടെ ഒത്താശയോടെ മറ്റ് ആറ് പേര് പീഡനത്തിരയാക്കുകയാരുന്നുവെന്നാണ് പൊലീസ് പറയുന്നത്. എട്ട് മാസത്തോളമായി പെണ്‍കുട്ടി ഇവരുടെ വലയിലായിരുന്നു. പീഡനത്തിരയായ പെണ്‍കുട്ടി ബന്ധുവിനോട് വിവരം പറഞ്ഞതോടെയാണ് സംഭവം…\nലോക്ക്ഡൗണില് പോലീസിനെ പേടിച്ച് അച്ഛന് വീട്ടിലിരുന്നപ്പോള് റിക്ഷയുമായി റോഡിലിറങ്ങി 14കാരി ! നന്ദിനിയെ അഭിനന്ദിച്ച് സോഷ്യല് മീഡിയ…\nലോക്ഡൗണില് റോഡിലിറങ്ങിയാല് പോലീസ് പൊക്കുമെന്ന് ഭയന്ന് പിതാവ് വീട്ടിലിരുന്നപ്പോള് സൈക്കിള്‍റിക്ഷയുമായി റോഡിലിറങ്ങി 14കാരി. ബിഹാറിലെ സസാരം ജില്ലയിലെ ലോക്ക് ഡൗണിലെ കാഴ്ചകളില് ഒന്നായി മാറുകയാണ് നന്ദിനി കുമാരി. പിതാവിന് ജോലി ചെയ്യാന് സാഹചര്യം ഇല്ലാതായതിനെ തുടര്‍ന്നായിരുന്നു യാത്രക്കാരുമായി സവാരി പോകാന് സൈക്കിള് റിക്ഷയുമായി നന്ദിനി തെരുവിലെത്തിയത്. പോലീസ് ഇടപെടലില് റിക്ഷാ സവാരിക്ക് താല്‍ക്കാലികമായി വിട പറഞ്ഞ് പിതാവ് കൂലിപ്പണിക്ക് പോകാന് തുടങ്ങിയതോടെയാണ് നന്ദിനി കുമാരി ഒരു മാസമായി പകരക്കാരിയായത്. ദിവസം 100 മുതല് 200 രൂപ വരെ ഇതിലൂടെ നന്ദിനി കുമാരി സമ്പാദിക്കുകയും ചെയ്തിട്ടുണ്ട്. വിദ്യാഭ്യാസം കാര്യമായി ലഭിച്ചിട്ടില്ലെങ്കിലും ഗതാഗത നിയമങ്ങള് നന്ദിനി കുമാരിക്ക് മനപ്പാഠമാണ്. എല്ലാം പാലിച്ചാണ് ആള്‍ക്കാരേയും കയറ്റി പോകുന്നത്. പെണ്‍കുട്ടിയുടെ ധൈര്യത്തെ പലരും പുകഴ്ത്തി രംഗത്ത് വന്നിട്ടുണ്ട്. പ്രതിസന്ധി കാലഘട്ടത്ത് മാതാപിതാക്കളെ ഒരു പെണ്‍കുട്ടിക്ക് എങ്ങിനെ സഹായിക്കാനാകുമെന്നതിന്റെ ഏറ്റവും വലിയ ഉദാഹരണമാണ് നന്ദിനി…\nToday’S Special14 year old girl, cycle rikshaLeaveacomment


| അതിര്‍ത്തിയില് ഇന്ത്യ 14,460 ബങ്കറുകള് നിര്‍മിക്കും | Mangalam\nTuesday, February 19, 2019 Last Updated2Min 57 Sec ago English Edition\nഅതിര്‍ത്തിയില് ഇന്ത്യ 14,460 ബങ്കറുകള് നിര്‍മിക്കും\nജമ്മു: പാകിസ്‌താന് അതിര്‍ത്തിയില് താമസിക്കുന്നവരുടെ സുരക്ഷയ്‌ക്കായി ഇന്ത്യ 14,460 ബങ്കറുകള് നിര്‍മിക്കും. നിയന്ത്രണ രേഖയ്‌ക്ക് തൊട്ടടുത്തുള്ള പൂഞ്ച് രജൗറി ജില്ലകളിലാവും 7,298 ബങ്കറുകള് നിര്‍മിക്കുക.\nരാജ്യാന്തര അതിര്‍ത്തിയിലെ ജമ്മു, സാംബ, കത്തുവ ജില്ലകളില് 7,162 ബങ്കറുകള് നിര്‍മിക്കുമെന്നും ആഭ്യന്തരമന്ത്രാലയം വ്യക്‌തമാക്കി.\n14,460 ബങ്കറുകള് നിര്‍മിക്കാന് 415.73 കോടി രൂപയാണു കേന്ദ്ര സര്‍ക്കാര് അനുവദിച്ചിട്ടുള്ളത്. എട്ടുപേര്‍ക്കും നാല്‍പ്പത് പേര്‍ക്കും വീതം സുരക്ഷിതമായി കഴിയാന് കഴിയുന്ന രണ്ടുതരം ബങ്കറുകളാവും നിര്‍മിക്കുക.\nഎട്ടുപേര്‍ക്കു താമസിക്കാവുന്ന 13,029 ബങ്കറുകളാണു നിര്‍മിക്കുന്നത്. ഇവയ്‌ക്കു 160 ചതുരശ്രയടിയാണു വിസ്‌തീര്‍ണം. 40 പേരെ ഉള്‍ക്കൊള്ളാവുന്ന 1,431 ബങ്കറുകള്‍ക്കാണു പദ്ധതി. ഇന്ത്യയും പാകിസ്‌താനുമായി 3,323 കിലോമീറ്റര് അതിര്‍ത്തിയാണുള്ളത്.


വികലാംഗയായ പന്ത്രണ്ടുവയസ്സുകാരിയെ ബലാത്സംഗം ചെയ്ത ശേഷം കഴുത്തറുത്ത് കൊന്നു - BIG14NEWS\nHome All News വികലാംഗയായ പന്ത്രണ്ടുവയസ്സുകാരിയെ ബലാത്സംഗം ചെയ്ത ശേഷം കഴുത്തറുത്ത് കൊന്നു\nവികലാംഗയായ പന്ത്രണ്ടുവയസ്സുകാരിയെ ബലാത്സംഗം ചെയ്ത ശേഷം കഴുത്തറുത്ത് കൊന്നു\nഭിന്നശേഷിക്കാരിയായ പന്ത്രണ്ടുവയസ്സുകാരിയെ ബലാത്സംഗം ചെയ്ത് കഴുത്തറുത്തു കൊന്നു. സംഭവവുമായി ബന്ധപ്പെട്ട് കുട്ടിയുടെ ബന്ധുവായ 25 കാരനെ പൊലീസ് അറസ്റ്റ് ചെയ്തു. ഗുജറാത്തിലെ ബാനസ്‌കന്ത ജില്ലയിലെ ദീസ എന്ന സ്ഥലത്താണ് സംഭവം.\n‘കുട്ടിയെ ക്രൂരമായി ബലാത്സംഗം ചെയ്തിട്ടുണ്ട്. പ്രതി കുട്ടിയുടെ അടുത്ത ബന്ധുകൂടിയാണ്. ഇയാളെ കസ്റ്റഡിയിലെടുത്തിട്ടുണ്ട്. പ്രതിയെ ചോദ്യം ചെയ്ത് വരികയാണ്’- ഡെപ്യൂട്ടി സൂപ്രണ്ട് കുശാല് ഓസ പറഞ്ഞു.\nബൈക്കില് കയറ്റാമെന്ന് പറഞ്ഞ് പ്രതി പെണ്‍കുട്ടിയെ വിജനമായ പ്രദേശത്തേക്ക് കൊണ്ടുപോയി ബലാത്സംഗം ചെയ്യുകയായിരുന്നു. വളരെ ആസൂത്രിതമായാണ് ഇയാള് കൃത്യം നടത്തിയതെന്ന് പൊലീസ് പറഞ്ഞു.\ngujarath rape case\nPrevious articleപതിനാലാം വയസ്സില് അഭിനയിച്ച സിനിമയിലെ ദൃശ്യങ്ങള് പോണ് സൈറ്റില്; പരാതി നല്‍കി വര്‍ഷങ്ങളായിട്ടും നടപടിയില്ലെന്ന് മലയാളി നിയമ വിദ്യാര്‍ഥിനി\nNext articleതുർക്കി-സഊദി ബന്ധം കൂടുതൽ വഷളാകുന്നു, തുർക്കി ഉൽപ്പന്നങ്ങൾ സഊദി സ്ഥാപനങ്ങൾ ബഹിഷ്‌കരിച്ചു


സമാന്തര പ്രചാരണം പാടില്ലെന്ന് യുഡിഎഫ്, പ്രകോപിപ്പിക്കരുതെന്ന് ജോസഫ്: ഇന്ന് സമവായ ചർച്ച\nKottayam, First Published 9, Sep 2019, 6:20 AM IST\nജോസഫ് വിഭാഗം നേതാക്കളുമായി മാത്രമാണ് ഇന്ന് യുഡിഎഫ് ഉപസമിതി ചർച്ച നടത്തുന്നത്. കോട്ടയം ഡിസിസിയിലാണ് ചർച്ച.\nകോട്ടയം: കേരളാ കോൺഗ്രസ് ജോസഫ് വിഭാഗം നേതാക്കളുമായി യുഡിഎഫ് ഉപസമിതി ഇന്ന് സമവായ ചർച്ച നടത്തും. ഉച്ചയ്ക്ക് ശേഷം മൂന്ന് മണിക്ക് കോട്ടയം ഡിസിസിയിലാണ് യോഗം. പാലായിൽ സമാന്തര തെരഞ്ഞെടുപ്പ് കൺവെൻഷനുമായി മുന്നോട്ട് പോകാനൊരുങ്ങുന്ന ജോസഫിനെ അനുനയിപ്പിക്കുകയാണ് ലക്ഷ്യം.\nഎന്നാൽ ജോസ് കെ മാണി വിഭാഗത്തിന്‍റെ ഭാഗത്തുനിന്ന് പ്രകോപനപരമായ പ്രതികരണം ഉണ്ടാവരുതെന്ന ആവശ്യമാണ് ജോസഫ് വിഭാഗം മുന്നോട്ടുവെക്കുന്നത്. മോൻസ് ജോസഫും ജോയി എബ്രഹാമുമാണ് ജോസഫ് വിഭാഗത്തെ പ്രതിനിധീകരിച്ച് ചർച്ചകളിൽ പങ്കെടുക്കുന്നത്.\nതൽക്കാലം നിലപാടിൽ അൽപം അയവ് വരുത്തിയാണ് ജോസഫ് നിൽക്കുന്നത്. സമാന്തര പ്രചാരണം യുഡിഎഫിലെ ചർച്ചകൾക്ക് ശേഷം മതിയെന്ന് പി ജെ ജോസഫ് നിർദ്ദേശം നൽകിയിട്ടുണ്ട്. എന്നാൽ ഒരു കാര്യം ജോസഫ് ഉറപ്പിച്ചു പറയുന്നു. നിലവിൽ ഒന്നിച്ച് ഉള്ള പ്രചാരണത്തിനുള്ള സാഹചര്യം അല്ല ഉള്ളത്. വിഷയത്തിൽ കോൺഗ്രസ് നേതാക്കൾ ഇടപെട്ടിട്ടതിനാൽ സമാന്തര പ്രചാരണത്തിൽ ചർച്ച നടത്തും.\nയുഡിഎഫ് കൺവെൻഷനിൽ പി ജെ ജോസഫിനെ ജോസ് കെ മാണി പക്ഷം അപമാനിച്ചെന്നാരോപിച്ചാണ്, യുഡിഎഫിനൊപ്പമുള്ള തെരഞ്ഞെടുപ്പ് പ്രചാരണത്തില് നിന്ന് വിട്ടുനില്‍ക്കുമെന്ന് ജോസഫ് പക്ഷം പ്രഖ്യാപിച്ചത്. തെറിക്കൂട്ടത്തിന് ഒപ്പം പ്രചാരണത്തിനില്ലെന്നാണ് ജോസഫ് പക്ഷത്തിന്‍റെ നിലപാട്. കണ്‍വെന്‍ഷനിടെ കൂവിവിളിച്ച് ജോസഫിനെ അപമാനിച്ച സംഭവത്തില് ജോസ് വിഭാഗം നേതാക്കൾക്കെതിരെ ജോസഫ് വിഭാഗം പൊലീസിൽ പരാതിയും നൽകിയിട്ടുണ്ട്.\nഎന്നാല്, പ്രചാരണത്തിൽ നിന്ന് വിട്ടു നിൽക്കുമെന്ന ജോസഫ് വിഭാഗത്തിന്‍റെ പ്രഖ്യാപനത്തോട് പ്രതികരിക്കാനില്ലെന്നാണ് ജോസ് കെ മാണി നിലപാടെടുത്തത്. സ്ഥാനാർത്ഥിയെ വിജയിപ്പിക്കുന്നതിലാണ് പ്രവർത്തകരുടെ ശ്രദ്ധയെന്നും ജോസ് കെ മാണി പറഞ്ഞിരുന്നു.\nLast Updated 9, Sep 2019, 9:19 AM IST


കെവിൻ വധം: ഒരേ വേഷത്തിൽ പ്രതികൾ; കോടതിയിൽ നാടകീയ നിമിഷങ്ങൾ : Deepika.com Kerala News\nകോട്ടയം: കെവിൻ വധക്കേസിന്‍റെ വിചാരണ തുടങ്ങിയ ആദ്യ ദിവസം കോട്ടയം പ്രിൻസിപ്പൽ സെഷൻസ് കോടതിയിൽ അരങ്ങേറിയതു നാടകീയ നിമിഷങ്ങൾ. ഒരേ പോലെ വേഷം ധരിച്ചെത്തിയ പ്രതികൾ മുടിയും താടിയും വെട്ടിയൊതുക്കി രൂപമാറ്റം വരുത്തിയാണ് എത്തിയത്. അഭിഭാഷകരുടെ നിർദേശാനുസരണമാണ് ഇങ്ങനെയെത്തിയതെന്നു പറയുന്നു. സംഭവ സമയത്തേതിൽനിന്നു രൂപവും ഭാവവും മാറ്റിയെത്തിയ അഞ്ചു പ്രതികളെ കേസിലെ ഒന്നാം സാക്ഷിയായ അനീഷിനു തിരിച്ചറിയാൻ സാധിച്ചില്ല.\nകേസിലെ ഒന്നാം സാക്ഷിയും കൊല്ലപ്പെട്ട കെവിന്‍റെ ബന്ധുവുമായ അനീഷിന്‍റെ ക്രോസ് വിസ്താരമാണ് ആദ്യം നടന്നത്. അനീഷിന്‍റെ മാന്നാനത്തെ വീട്ടിൽനിന്നാണു പ്രതികൾ കെവിനെ തട്ടിക്കൊണ്ടു പോയത്. കെവിനൊപ്പം അനീഷിനെയും പ്രതികൾ തട്ടിക്കൊണ്ടു പോയിരുന്നു. അതുകൊണ്ടുതന്നെ കേസിലെ ഏറ്റവും നിർണായകമായ സാക്ഷി അനീഷാണ്. കേസിലെ 14 പ്രതികളെയും കോടതിയിൽ ഹാജരാക്കിയിരുന്നു. എല്ലാവരും വെള്ള വസ്ത്രം ധരിച്ചാണ് എത്തിയത്. സംഭവം ഉണ്ടായ സമയത്തു മുടി നീട്ടി വളർത്തിയിരുന്ന പ്രതികൾ മുടി മുറിച്ചു.\nതാടിയുണ്ടായിരുന്നവർ ക്ലീൻ ഷേവായാണ് എത്തിയത്. കുറ്റപത്രത്തിൽ പറഞ്ഞിരിക്കുന്നതു പ്രകാരം ഓരോ പ്രതികളും ചെയ്ത കാര്യങ്ങൾ അഭിഭാഷകർ ചോദിക്കുന്പോൾ, അനീഷ് ആളുകളെ തിരിച്ചറിയുന്നതാണ് തിരിച്ചറിയൽ പരേഡിന്‍റെ ഭാഗമായി ക്രമീകരിച്ചിരുന്നത്. ഷാനു ചാക്കോയും നിയാസും അടക്കമുള്ള പ്രതികളെ അനീഷ് തിരിച്ചറിഞ്ഞു. എന്നാൽ, ബാക്കിയുള്ള അഞ്ചു പ്രതികളെ തിരിച്ചറിയാൻ സാധിച്ചില്ല. കെവിന്‍റെ പ്രതിശ്രുത വധു നീനു ചാക്കോയുടെ പിതാവും അഞ്ചാം പ്രതിയുമായ ചാക്കോ അടക്കമുള്ളവരെയാണ് തിരിച്ചറിയാനാവാതെ പോയത്. എന്നാൽ, ഇതു കേസിനെ ബാധിക്കില്ലെന്നും ശാസ്ത്രീയ തെളിവുകൾ അടക്കമുള്ളവ പ്രതികൾക്കെതിരായി ഉണ്ടെന്നും പ്രോസിക്യൂട്ടർ അഡ്വ.സി.എസ് അജയൻ പറഞ്ഞു. നീനുവിന്‍റെ പിതാവ് ചാക്കോ, സഹോദരൻ ഷാനു ചാക്കോ എന്നിവർ അടക്കം 14 പ്രതികളാണ് കേസിലുള്ളത്. കൊലക്കുറ്റം അടക്കം പത്തു വകുപ്പുകളാണ് പ്രതികൾക്കെതിരേ ചുമത്തിയിരിക്കുന്നത്.\nദുരഭിമാന കൊലപാതകത്തിന്‍റെ പരിധിയിൽപ്പെടുത്തിയാണു കേസിൽ വിചാരണ നടക്കുന്നത്. ഇന്നു മുതൽ ജൂണ് ആറു വരെ തുടർച്ചയായാണ് വിചാരണ നടക്കുക.\nഅതേസമയം, കോടതിയിലെത്തുന്ന പ്രതികളുടെ ചിത്രം പകർത്താനെത്തിയ മാധ്യമ പ്രവർത്തകർക്കു നേരെ ആക്രോശിച്ച അക്രമികളുടെ സംഘം ഭീഷണിപ്പെടുത്തുകയും ചെയ്തു.


കുടിവെള്ളത്തില് രാഷ്ട്രീയവും മതവും കലര്‍ത്തുന്നവര് കേള്‍ക്കണം കിണര് വെള്ളം നാട്ടുകാര്‍ക്കായി എഴുതി നല്‍കിയ ഈരാറ്റുപേട്ടയിലെ മൂന്ന് കുടുംബങ്ങളുടെ കഥ\n28 Feb 2020 1:45 AM GMT\nവേനൽ കനക്കുകയാണ്, സംസ്ഥാനത്തിന്റെ വിവിധ ഭാഗങ്ങളിൽ കുടിവെള്ള ക്ഷാമവും രുക്ഷമാണ്. ശുദ്ധ ജലത്തിൽ പണമീടാക്കി ടാങ്കറുകളില് എത്തിച്ച് നൽകുന്ന സംഘങ്ങളും ഇതിനോടകം സജീവമായിക്കഴിഞ്ഞിട്ടുണ്ട്. ഇതിനിടെ കേരളത്തിൽ നിന്നും തന്നെ കേട്ടു കുടിവെള്ളവും അതിൽ രാഷ്ട്രീയവും മതവും കലർന്ന വാര്‍ത്തകളും. എന്നാൽ ഇവിടെ വ്യത്യസ്ഥരാവുകയാണ് ഈരാറ്റുപേട്ടയിലെ മൂന്ന് കുടുംബങ്ങൾ.\nഭൂമി തങ്ങളുടെ ഉടമസ്ഥതയിലാണ്, പക്ഷേ അവിടെയുള്ള കിണർ നാട്ടുകാരുടേതാണെന്ന് പറയേണ്ടിവരും. ആങ്ങനെ ആ മൂന്ന് കിണകൾ ഒരു നാടിന്റെ തന്നെ കുടിവെള്ള സ്രോതസ്സായ കഥയാണ് ഈരാറ്റു പേട്ടക്കാർക്ക് പറയാനുള്ളത്. മാതൃഭൂമിയാണ് ഈ മാതൃകാ കിണറുകളെ കുറിച്ചുള്ള വാർത്ത റിപ്പോർട്ട് ചെയ്തത്.\nഈരാറ്റുപേട്ട മാങ്കുഴക്കൽ പരേതനായ അലി സാഹിബ്, നാട്ടുകാരായ കണ്ടത്തിൽ കെ.എം. മുഞ്ഞുമുഹമ്മദ് സഹാബും ചെറിയവല്ലം തമ്പി ഹാജി എന്നിവരുടേതാണ് ഈ മാതൃകാ കിണറുകൾ. അലി സാഹിബാണ് ഈ ആശയം ആദ്യം നടപ്പാക്കുന്നത്. മറ്റുള്ളവരും ആ പാത പിന്തുടർന്നു.\nപതിറ്റാണ്ടുകൾക്ക് മുമ്പ് അലി സാഹിബിന്റെ കുട്ടിക്കാലം മുതേല മാങ്കുഴക്കൽ വീട്ടിലെ കിണർ നാട്ടുകാരുടെ ആശ്രമായിരുന്നു. ഇത് കണ്ടായിരുന്നു അദ്ദേഹം വളർന്നതും അതുകൊണ്ട് തന്നെ വർഷങ്ങൾക്ക് മുന്പ് ഭൂസ്വത്തുക്കൾ മക്കളുടെ പേരിൽ എഴുതിവെക്കുമ്പോഴും കിണർനിന്ന ഭാഗംമാത്രം അദ്ദേഹം ഒഴിവാക്കി. ആത് ആരുടെ പേരിലും എഴുതിച്ചേർത്തില്ല അലി സാഹിബ്. നാട്ടുകാരുടെ ആശ്രയമായ കിണർ മരണശേഷവും അങ്ങനെത്തന്നെയാവട്ടേയെന്ന അദ്ദേഹത്തിന്റെ ആഗ്രഹമായിരുന്നു ആ തീരുമാനത്തിന് പിന്നിൽ.\nആ കനിവിന്റെ ഉറവ ഇന്നും തുടരുകയാണ്. എൺപതോളം മോട്ടോറുകളുണ്ട് കിണറിൽ. 500 മീറ്റർ ചുറ്റളവിലുള്ള നൂറിൽപ്പരം കുടുംബങ്ങളിലേക്കാണ് വെള്ളമെത്തുന്നത്.\nസമാനമാണ് മുഞ്ഞുമുഹമ്മദ് സഹാബിന്റെയും തമ്പി ഹാജിയുടെയും കിണറുകളുടെ അവസ്ഥയും. സഹാബിന്റെ കിണറിൽ ഇരുപതും, ഹാജിയുടെ കിണറിൽ ഇരുപത്തിയഞ്ചും മോട്ടോറുകളാണ് ഇരുവരെ സ്ഥാപിക്കപ്പെട്ടിട്ടുള്ളത്. എല്ലാം സമീപവാസികളുടേത്. ആർക്കും എപ്പോൾ വേണമെങ്കിലും വെള്ളമെടുക്കാം കിണർ വൃത്തിയായി സൂക്ഷിക്കണമെന്ന നിബന്ധനമാത്രം. ഇത്രയും മോട്ടോറുകൾ പ്രവർത്തിക്കുന്നത് കൊണ്ട് തന്നെ കിണറിലെ വെള്ളം വറ്റിയാലും പ്രശ്നമില്ലെന്ന് നാട്ടുകാർ. കാരണം അരമണിക്കൂർ ക്ഷമിക്കാന് തയ്യാറായാൽ ഒരുടാങ്കിലേക്കുള്ള വെള്ളം വീണ്ടും കിണറിലെത്തിയിരിക്കും.\nളിലുമുണ്ട് കാരുണ്യത്തിന്റെ കുളിർവെള്ളം. അതും നാട്ടുകാർക്കുതന്നെ. കണ്ടത്തിൽ കിണറിൽ 20-ഉം ചെറിയവല്ലം കിണറ്റിൽ 25-ഉം മോട്ടോറുകൾ സമീപവാസികളുടേത്! ആർക്കും വെള്ളമെടുക്കാം, കിണർ വൃത്തിയായി സൂക്ഷിക്കണമെന്നുമാത്രം. കിണറ്റിലെ വെള്ളം മുഴുവൻ തീർന്നാലും പേടിക്കാനില്ലെന്നാണ് നാട്ടുകാർ പറയുന്നത്. കാരണം അരമണിക്കൂർ കാത്തിരുന്നാൽ ഒരു ടാങ്കിലേക്കുള്ള വെള്ളം വീണ്ടുംകിണറ്റിലെത്തിയിരിക്കുമെന്ന് അവർ സാക്ഷ്യപ്പെടുത്തുന്നു. നിലവിൽ പ്രായത്തിന്റെ അവശതകളിൽ വീടുകളിൽ വിശ്രമത്തിലാണ് മുഞ്ഞുമുഹമ്മദ് സഹാബും തമ്പി ഹാജിയും.\nWaterSupply Erattupetta DrinkingWater


Boy Child for Mysoru Raja | കഴിഞ്ഞവർഷം വിവാഹിതരായ മൈസൂർ രാജാവിനും രാജസ്ഥാൻ സുന്ദരിക്കും ആൺകുഞ്ഞ് പിറന്നു; 400 കൊല്ലം മുമ്പത്തെ ശാപം തീർന്നെന്ന ആനന്ദത്തിൽ രാജകുടുംബം; ആഭരണങ്ങൾ ബലംപ്രയോഗിച്ച് വാങ്ങിയ രാജാവിനെ ശപിച്ച് കാവേരിയിൽ ചാടി മരിച്ച അലമേലമ്മ റാണിയുടെ സങ്കടം ഏശാതെ യദുവീറും തൃഷികയും - MarunadanMalayali.com\nDecember 07, 2017 | 08:49 PM IST | Permalink\nമൈസൂരു: നാലു നൂറ്റാണ്ട് മുമ്പത്തെ ഒരു ശാപകഥയിൽ നിന്ന് മുക്തമായ സന്തോഷത്തിൽ മൈസൂരു രാജകുടുംബം. കഴിഞ്ഞവർഷം ജൂണിൽ വിവാഹിതരായ മൈസൂർ രാജാവിനും രാജസ്ഥാൻ രാജകുമാരി ത്രിഷികയ്ക്കും ആൺകുഞ്ഞ് പിറന്നു. 1610ൽ രാജാവായിരുന്ന രാജാ വോഡയാറിനെ റാണി ശപിച്ചതിനെ തുടർന്ന് പിൽക്കാലത്ത് മിക്ക രാജാക്കന്മാർക്കും മക്കളുണ്ടായില്ലെന്ന ശാപം തീർന്നെന്ന സന്തോഷത്തിലാണ് മൈസൂർ രാജകുടുംബം ഇപ്പോൾ.\nകഴിഞ്ഞ വർഷം ജൂണിലാണ് ആഘോഷലഹരിയും രാജപ്രൗഢിയും നിറഞ്ഞുതുളുമ്പിയ ചടങ്ങിൽ മൈസൂർ മഹാരാജാവ് യദുവീർ കൃഷ്ണദത്ത ചാമരാജ വൊഡയാർ രാജസ്ഥാൻ രാജകുടുംബത്തിലെ തൃഷിക കുമാരിയെ താലിചാർത്തി പട്ടമഹിഷിയാക്കിയത്. രാജ്യത്തെ രാജകുടുംബങ്ങളിലും വിദേശങ്ങളിലെ റോയൽ കുടുംബങ്ങളിലുമെല്ലാം ക്ഷണമെത്തിയതോടെ രാജവാഴ്ചക്കാലത്തെ അനുസ്മരിപ്പിച്ച ചടങ്ങുകൾക്കാണ് മൈസൂർ സാക്ഷ്യംവഹിച്ചത്. രാജദമ്പതികൾക്ക് പുത്രസൗഭാഗ്യം കാത്തിരിക്കുകയായിരുന്നു രാജകുടുംബം. ബംഗളൂരുവിൽ ബുധനാഴ്ച രാത്രിയോടെയായിരുന്നു കുഞ്ഞിന്റെ ജനനം. മൈസൂരുവിൽ ദസറ ആഘോഷങ്ങൾക്കു ശേഷം യദുവീറും ത്രിഷികയും ബെംഗളൂരുവിലായിരുന്നു താമസം. അന്തരിച്ച മൈസൂരു രാജാവ് ശ്രീകണ്ഠദത്ത നരസിംഹരാജ വൊഡയാറിന്റെ സഹോദരി ഗായത്രിദേവിയുടെ മകൾ ത്രിപുര സുന്ദരിയുടേയും സ്വരൂപ് ആനന്ദ്്‌രാജ് അർസിന്റെയും മകനാണ് യദുവീർ.\nപത്മനാഭ സ്വാമിക്ഷേത്രത്തിലെ സ്വർണപണികൾക്ക് സ്വർണം എവിടെ നിന്നും കിട്ടി? വിനോദ് റായിയുടെ ചോദ്യത്തിന് ഉത്തരമില്ലാതെ രാജകുടുംബം\nഅംബവിലാസം കൊട്ടാരത്തിൽ അമ്പതിലേറെ ചടങ്ങുകൾ; 500 പേർക്കുമാത്രം പ്രവേശനം; രാജ്യത്തെ എൺപതോളം രാജകുടുംബങ്ങളിൽ ക്ഷണം: രാജകീയ പ്രൗഢി നിറഞ്ഞുതുളുമ്പിയ മണ്ഡപത്തിൽ മൈസൂർ യുവരാജന് മണവാട്ടിയായി രാജസ്ഥാൻ രാജകുമാരി\nയുഎസിലെ ബോസ്റ്റൺ സർവകലാശാലയിൽ സാമ്പത്തികശാസ്ത്ര ബിരുദ വിദ്യാർത്ഥിയായ യദുവീർ ഗോപാൽരാജ് അർസിനെ 2015 ഫെബ്രുവരിയിൽ പ്രമോദ ദേവി ദത്തെടുക്കുകയും യദുവീർ കൃഷ്ണദത്ത ചാമരാജ വൊഡയാർ എന്നു പുനർനാമകരണം നടത്തുകയുമായിരുന്നു. 2013ൽ ശ്രീകണ്ഠദത്ത നരസിംഹരാജ വൊഡയാറിന്റെ മരണത്തെത്തുടർന്നായിരുന്നു ഇത്.\n1610ൽ മൈസൂർ ഭരണാധികാരിയായിരുന്ന രാജാ വൊഡയാറിനെ റാണി അലമേലമ്മ ശപിച്ചതിനെത്തുടർന്നാണ് ഈ വംശത്തിലെ മിക്ക രാജാക്കന്മാർക്കും മക്കളുണ്ടാകാത്തതെന്ന വിശ്വാസം നിലനിൽക്കുന്നതിനിടെ ഇപ്പോൾ കുഞ്ഞുണ്ടായത് ശാപമോക്ഷമായി കണക്കാക്കുകയാണ് രാജകുടുംബം. അലമേലമ്മയുടെ കൈവശമുണ്ടായിരുന്ന കൊട്ടാരംവക സ്വർണാഭരണങ്ങൾ രാജാ വൊഡയാർ ബലം പ്രയോഗിച്ചു വാങ്ങിയതിനെത്തുടർന്ന് ഇവർ കാവേരിയിൽ ചാടി മരിച്ചതായാണു കഥ. മരിക്കുംമുൻപ് അവർ തലക്കാട് മണലാവട്ടെയെന്നും മൈസൂർ രാജാക്കന്മാർക്കു മക്കളുണ്ടാകാതിരിക്കട്ടെയെന്നും ശപിച്ചുവെന്നുമാണ് പഴമക്കാർ പറയുന്നത്.\nഈ ശാപത്തെത്തുടർന്ന് ഒന്നിടവിട്ട തലമുറകളിൽ പ്രത്യേകിച്ച് അനന്തരാവകാശികൾ ഇല്ലാതായെന്നും കൊട്ടാരവുമായി ബന്ധപ്പെട്ടവർ പറയുന്നു. അലമേലമ്മയുടെ ശാപം തീരാൻ രാജാ വൊഡയാർ മൈസൂരുവിൽ വിഗ്രഹം സ്ഥാപിച്ച് പ്രാർത്ഥനകളും പൂജകളും നടത്തി. ശാപം മാറ്റാൻ പ്രത്യേക പൂജകൾ വരെ ഓരോ തലമുറയും അനുഷ്ഠിക്കുകയും ചെയ്തു. എന്നാൽ അതിനൊന്നും ഇക്കാലമത്രയും ഫലമുണ്ടായില്ല. ഇപ്പോൾ പുതിയ രാജാവിന് പുത്രൻ പിറന്നതോടെ ആഘോഷത്തിലാണ് മൈസൂർ രാജകുടുംബം.\nഉപരിപഠനത്തിന് യോഗ്യത നേടിയത് വ്യാജ സർട്ടിഫിക്കറ്റ് സമർപ്പിച്ച്; സർവ്വകലാശാല യുണിയൻ പ്രസിഡന്റിനെ കുടുക്കി എൻഎസ്‌യു; സംഘടനയിൽ നിന്ന് പുറത്താക്കി എബിവിപി നേതൃത്വം\nകത്വ ബലാത്സംഗ കേസ്; അഭിഭാഷക ദീപിക സിങ് രജാവത്തിനെ കേസിൽ നിന്ന് മാറ്റിയതായി പെൺകുട്ടിയുടെ കുടുംബം; കഴിഞ്ഞ അഞ്ചുമാസങ്ങളിൽ നടന്ന വാദങ്ങളിൽ ദീപിക ഹാജരായത് രണ്ടോ മൂന്നോ തവണ; കുടുംബത്തിന്റെ അറ്റോർണി അധികാരത്തിൽ നിന്നും പിൻവലിച്ചെന്നും കുടുംബം\nമിസോറമിലെ മുഖ്യ തിരഞ്ഞെടുപ്പ് കമ്മീഷണറെ തൽസ്ഥാനത്ത് നിന്നും മാറ്റി; പുതിയ തിരഞ്ഞെടുപ്പ് കമ്മീഷണർ ആശിശ് കുമാർ കുന്ദ്ര\nമഹാരാഷ്ട്രയിൽ രണ്ട് കടുവകൾ ട്രെയിനിടിച്ച് ചത്തു; ചന്ദ്രപൂർ-ഗോണ്ടിയ ട്രെയിൻ ഇടിച്ചതെന്നാണ് വിവരം; ചത്തത് ആറ് മാസം പ്രായമുള്ള കടുവ കുഞ്ഞുങ്ങൾ\nകണക്കിൽ പെടാത്ത മൂന്നു കോടി രൂപയുടെ സ്വത്ത്; അഴിമതി ആരോപണത്തെത്തുടർന്ന് ജഡ്ജി അറസ്റ്റിൽ\nപ്രശസ്ത ഫാഷൻ ഡിസൈനർ മായ ലഖാനിയും സഹായിയും കുത്തേറ്റ് മരിച്ചു; സംഭവത്തിൽ മായയുടെ സ്ഥാപനത്തിലെ ജീവനക്കാരൻ അടക്കം മൂന്നു പേർ അറസ്റ്റിൽ\nഗജ ചുഴലിക്കാറ്റ് ഇന്ന് വൈകിട്ടോടെ തമിഴ്‌നാട് തീരം തൊടും; കേരളത്തിൽ ഇന്നും നാളെയും ശക്തമായ മഴയ്ക്ക് സാധ്യത: ഇടുക്കിയിൽ ഇന്ന് യെല്ലോ അലേർട്ട്


‘കേരളത്തിന്റെ ഗോവ’യാണിവിടം | Fort Kochi in Ernakulam\nബൈജു ഗോവിന്ദ് March 29, 2019 05:14 PM IST\nനാലു രൂപയ്ക്ക് എറണാകുളം – ഫോർട്ട് കൊച്ചി ബോട്ട് യാത്ര.\nകൊച്ചിയിലെത്തുന്നവര്‍ക്ക് കാർണിവൽ കാണണം, പോർച്ചുഗീസുകാരുടെ ശേഷിപ്പുകൾ സന്ദർശിക്കണം, മറൈൻ ഡ്രൈവിൽ കറങ്ങണം ആഗ്രഹങ്ങൾ ഒരുപാടാണ്. അതിൽ നിന്നും വ്യത്യസ്തമായി ഇത്തവണത്തെ യാത്ര ബോട്ട് സവാരിയിൽ ആയാലോ എന്നു ചിന്തിക്കാൻ അധിക സമയം വേണ്ടിവന്നില്ല. ഫോർട്ട് കൊച്ചിയിലേക്കും മട്ടാഞ്ചേരിയിലേക്കും സർവീസ് നടത്തുന്ന സർക്കാർ ബോട്ടുകൾ ചൂണ്ടിക്കാട്ടി വർഗീസ് പറഞ്ഞു. നാലു രൂപയ്ക്ക് എറണാകുളം – ഫോർട്ട് കൊച്ചി ബോട്ട് യാത്ര. വൈപ്പിൻ, മട്ടാഞ്ചേരി എന്നിവിടങ്ങളിലേക്കും ബോട്ട് യാത്രയ്ക്ക് നാലു രൂപ. അവിടെ നിന്ന് എറണാകുളത്തേക്ക് തിരിച്ചു വ രാൻ അര മണിക്കൂർ ഇടവിട്ട് ബോട്ട് സർവീസുണ്ട്. യാത്രാക്കൂലി പകുതി, ഗതാഗതക്കുരുക്കില്ല... മറ്റൊന്നും ആലോചിക്കാതെ ഈ യാത്ര തിരഞ്ഞെടുത്തു.\nരാവിലെ 9.20ന് ഫോർട്ട് കൊച്ചിക്കുള്ള ബോട്ടിൽ കയറി. കപ്പലുകളും ഷിപ്പ് യാഡും കണ്ട് 30 മിനിറ്റിനുള്ളിൽ ഫോർട്ട് കൊച്ചിയിലെ ജെട്ടിയിലെത്തി. വാസ്കോഡഗാമാ സ്ക്വയറിലിറങ്ങിയപ്പോൾ തൃശൂർപ്പൂരം പോലെ ജ നത്തിരക്ക്. കാർണിവലിനെ വരവേൽക്കാൻ ഫോർട്ട് കൊച്ചിയിൽ വന്നിറങ്ങിയവരിൽ പകുതിയും വിദേശികളാണ്.\nഡച്ചുകാരും പോർച്ചുഗീസുകാരും പടുത്തുയർത്തിയ പള്ളിയും കൊട്ടാരവും പാതകളും അവർക്ക് ഈ നാടുമായുള്ള ബന്ധം ശക്തിപ്പെടുത്തുന്നു. നവംബർ അവസാനിച്ചപ്പോഴേക്കും ഇതാണ് സ്ഥിതിയെങ്കിൽ ഡിസംബർ 25 കഴിഞ്ഞുള്ള തിരക്ക് ചിന്തിക്കാൻ വയ്യ. ചാന്തും കൺമഷിയും വളയും പൊട്ടുമായി പാർക്കിന്റെ ഇരുവശത്തും കച്ചവടക്കാർ. പച്ചമീൻകച്ചവടം, ഇളനീർ സ്റ്റാൾ, ചിന്തുകട, ചാന്തുകട, സ്റ്റിക്കർ കട, ഐസ്ക്രീം, മാങ്ങ ഉപ്പിലിട്ടത്... നടപ്പാതയുടെ ഇരുവശത്തും വാസ്കോ ചത്വരത്തിലും വഴിയോര വാണിഭക്കാർ. അ വർക്കിടയിലൂടെ പല ഭാഷകളുമായി വിദേശികൾ.\nനവംബർ മാസം ഫോർട്ട് കൊച്ചിയിൽ താമസിച്ച് ന്യൂ ഇയർ ഗോവയിൽ ആഘോഷിക്കാൻ പദ്ധതിയിട്ട് കേരളത്തിലെത്തിയ മറിയം ആഗ്നസ് എന്ന പോർച്ചുഗീസുകാരിയെ പരിചയപ്പെട്ടു. സൈക്കിൾ വാടകയ്ക്കെടുത്ത് കൊച്ചി മുഴുവൻ കറങ്ങിയ ജോർജിനോടും കാമിലയോടും സംസാരിച്ചു. കാർണിവൽ സീസണിൽ കൊച്ചിയിലൊന്നു വന്നുപോയില്ലെങ്കിൽ പുതുവർഷം ഭംഗിയാവില്ലെന്നാണ് സഞ്ചാരികളായ ഡച്ച് ദമ്പതികൾ പറഞ്ഞത്.വാസ്കോ സ്ക്വയർ മുതൽ ബീച്ച് വരെയുള്ള വോക്‌വേയിൽ നടക്കാൻ ഇടമില്ലാത്ത വിധം സഞ്ചാരികളുടെ തിരക്ക്.\nകടലിലേക്കു ചായ്ച്ചു കെട്ടിയ ചീനവലകളുടെ കയർ വലിക്കാൻ യാത്രികർ തിക്കിത്തിരക്കി. ബീച്ചിലിറങ്ങി തിരമാലകളോടു മല്ലടിക്കുന്നവർ ഉത്തരേന്ത്യക്കാർ. കടലിലും കരയിലും ക്യാമറയ്ക്കു പറ്റിയ സീനറി തേടുകയാണ് വിദേശികൾ. ഈ രണ്ടു കൂട്ടരും എന്താണു ചെയ്യുന്നതെന്നു നോക്കി മലയാളികൾ കാഴ്ചയ്ക്ക് ഭംഗി കൂട്ടുന്നു. ഭാഷ ഏതായാലും, രാജ്യം വെവ്വേറെയാണെങ്കിലും സെൽഫിയുടെ കാര്യത്തിൽ ആഗോള ജനസമൂഹം ഐക്യത്തോടെ പ്രവർത്തിക്കുന്നു; ഫോർട്ട് കൊച്ചിയിലെ ദൃശ്യങ്ങളിൽ വ്യക്തം.\nപ്രിൻസസ് സ്ട്രീറ്റ്, റോസ് സ്ട്രീറ്റ്, റിഡ്സ്ഡെയ്ൽ റോഡ്, ക്വിറോസ് സ്ട്രീറ്റ്, പീറ്റർസെലി സ്ട്രീറ്റ്, നേപ്പിയർ സ്ട്രീറ്റ്, ലില്ലി സ്ട്രീറ്റ്, എൽഫിൻസ്റ്റൺ റോഡ്, പരേഡ് പാലസ്, ബ്രിേസ്റ്റാ ബംഗ്ലാവ് – ഇത്രയുമാണ് ഫോ ർട്ട് കൊച്ചി. ഗോവയിലെ പോർച്ചുഗീസ് കേന്ദ്രങ്ങൾ കിലോമീറ്ററുകൾ പരന്നു കിടക്കുന്നുവെങ്കിൽ, ഫോർട്ട് കൊച്ചിയിൽ അതു വിരലിൽ എണ്ണാവുന്ന തെരുവുകളിൽ ഒതുങ്ങുന്നു. ഈ തെരുവുകളിൽ നിന്ന് ഫോട്ടൊയെടുക്കാൻ വിദേശികളെപ്പോലെ മലയാളികൾ മത്സരിക്കുന്നില്ല. അഥവാ സ്ട്രീറ്റിന്റെ പേരിൽ എന്തിരിക്കുന്നു എന്ന ഭാവത്തിൽ ഒന്നുമറിയാത്തവരെപ്പോലെ നടന്നു നീങ്ങുന്നു.\nഫോർട്ട് കൊച്ചിയിൽ എത്തിയാൽ ഇത്രയും സ്ഥലങ്ങൾ സന്ദർശിക്കാം. തേവരയ്ക്കു വിടാൻ വർഗീസിന്റെ നിർദേശം. കേരളത്തിന്റെ തനതു കലാപാരമ്പര്യം പ്രദർശിപ്പിച്ചിട്ടുള്ള കേരള ഫോക്‌ലോർ മ്യൂസിയത്തിലേക്കു നീങ്ങി. ഏഴു വർഷം മുൻപ് തേവരയിൽ തുടങ്ങിയ കൊട്ടാരസദൃശമായ കെട്ടിടത്തിൽ ക്ഷേത്രകലകളും പാരമ്പര്യ കലാരൂപങ്ങളും ആചാരപരമ്പരയിലെ ഉപകരണങ്ങളും പ്രദർശിപ്പിച്ചിരിക്കുന്നു.\nഈ യാത്ര ഇവിടെ അവസാനിപ്പിക്കുന്നു. തത്ക്കാലം വിട. ആറരയ്ക്കുള്ള ബോട്ട് എറണാകുളം ലക്ഷ്യമാക്കി നീങ്ങി...\nമട്ടാഞ്ചേരി – എറണാകുളം : രാവിലെ 6.40 മുതൽ രാത്രി 7.30 വരെ 30 മിനിറ്റ് ഇടവേളകളിൽ മട്ടാഞ്ചേരി ഫെറിയിൽ നിന്നു പുറപ്പെടും. ഫോർട്ട് കൊച്ചിയിലെ പകൽക്കാഴ്ചകൾ:ചീനവല, വാസ്കോ ഡ ഗാമ സ്ക്വയർ, ഡേവിഡ് ഹാൾ, ബീച്ച്, വോക്‌വെ, സൺസെറ്റ് വ്യൂ, സെന്റ് ഫ്രാൻസിസ് പള്ളി, ഡച്ച് സെമിത്തേരി, സ്ട്രീറ്റ് മാർക്കറ്റ്.\nകേരള ഫോക്‌ലോർ മ്യൂസിയം (തേവര ഫെറി ജംക്‌ഷൻ) : സന്ദർശന സമയം – രാവിലെ9മുതൽ വൈകിട്ട്6വരെ(0484 2665452). ഫോർട്ട് കൊച്ചി യാത്രയുടെ കൂടുതൽ വിവരങ്ങൾക്ക് : 0484 2371761 (ടൂറിസ്റ്റ് ഡെസ്ക്)


പതിനെട്ടാം നൂറ്റാണ്ടിൽ തിരുവിതാംകൂർ രാജ്യത്ത് ഉദ്യോഗസ്ഥനായിരിക്കെ, ക്രിസ്തുവിൽ വിശ്വസിച്ച്, ക്രിസ്തുമതം| സ്വീകരിച്ച വ്യക്തിയാണ് വാഴ്ത്തപ്പെട്ട ദേവസഹായം പിള്ള. കത്തോലിക്കാ സഭ ഇദ്ദേഹത്തെ വിശുദ്ധപദവിയിലേക്ക് ഉയർത്താനുള്ള നടപടിക്രമങ്ങൾ 2012-ൽ ആരംഭിച്ചു.\n1712 ഏപ്രിൽ 23-ന് കന്യാകുമാരി ജില്ലയിലെ നട്ടാലത്ത് ജനിച്ചു. ജ്ഞാനസ്നാനത്തിനു മുൻപ് നീലകണ്ഠപിള്ള എന്ന് പേരുണ്ടായിരുന്ന അദ്ദേഹം മാർത്താണ്ഡവർമ്മയുടെ കൊട്ടാരത്തിൽ കാര്യദർശിയായിരുന്നു.\nകുളച്ചൽ യുദ്ധത്തിൽ തിരുവിതാംകൂർ സൈന്യം ഡച്ച് സൈന്യത്തെ പരാജയപ്പെടുത്തി. തുടർന്ന്, തിരുവിതാംകൂർ സൈന്യത്തിന്റെ നവീകരണച്ചുമതല മാർത്താണ്ഡവർമ മഹാരാജാവ് ഡച്ച് സൈന്യാധിപൻ ഡിലനോയിയെ ഏൽപ്പിച്ചു. ഡിലനോയിയുടെ സഹായിയായി മഹാരാജാവ് പിള്ളയെ നിയമിച്ചു. അദ്ദേഹത്തിൽ നിന്നാണ് പിള്ള േയശു ക്രിസ്തുവിനെ കുറിച്ച് അറിഞ്ഞത്.\n↑ 3.0 3.1 "2004 ജനുവരി 10-ലെ [[ഹിന്ദു ദിനപത്രം|ഹിന്ദു ദിനപത്രത്തിൽ]], ഇന്ത്യയിലെ കത്തോലിക്കാ മെത്രാൻ സമിതി ഈ വിഷയത്തിൽ എടുത്ത തീരുമാനത്തെ സംബന്ധിച്ച് വന്ന റിപ്പോർട്ട്". മൂലതാളിൽ നിന്നും 2004-02-18-ന് ആർക്കൈവ് ചെയ്തത്. ശേഖരിച്ചത് 2010-01-07.\n↑ "CBCI report". NewIndPress.com. 13 January 2004. മൂലതാളിൽ നിന്നും 2004-08-30-ന് ആർക്കൈവ് ചെയ്തത്. ശേഖരിച്ചത് 2010-01-07.\n↑ "ചരിത്രമായ രക്തസാക്ഷിത്വം, മനോരമ ഓൺലൈൻ". മൂലതാളിൽ നിന്നും 2012-07-06-ന് ആർക്കൈവ് ചെയ്തത്. ശേഖരിച്ചത് 2012-07-04.\nDevasahayam Pillai Archived 2010-08-11 at the Wayback Machine.\n"https://ml.wikipedia.org/w/index.php?title=ദേവസഹായം_പിള്ള&oldid=3686759" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 05:53, 10 നവംബർ 2021.


വിവിധ സംസ്ഥാനങ്ങളില് എം.ബി.ബി.എസ്./ബി.ഡി.എസ്. പ്രവേശനത്തിന് അപേക്ഷിക്കാം | MBBS| BDS Admission in different states apply\nവിവിധ സംസ്ഥാനങ്ങളില് എം.ബി.ബി.എസ്./ബി.ഡി.എസ്. പ്രവേശനത്തിന് അപേക്ഷിക്കാം\nNov 6, 2020, 12:10 PM IST\nസ്വാശ്രയ മെഡിക്കല്/ഡെന്റല് കോളേജുകളിലെ എന്.ആര്.ഐ. സീറ്റുകള് ഉള്‍പ്പടെയുള്ള മാനേജ്‌മെന്റ് സീറ്റുകളിലേക്ക് മറ്റുസംസ്ഥാനക്കാര്‍ക്കും അപേക്ഷിക്കാം\nവിവിധ സംസ്ഥാനങ്ങള് നാഷണല് എലിജിബിലിറ്റി കം എന്‍ട്രന്‍സ് ടെസ്റ്റ് (നീറ്റ്) യു.ജി. 2020 അടിസ്ഥാനമാക്കി നടത്തുന്ന 2020-21-ലെ എം.ബി.ബി.എസ്./ബി.ഡി.എസ്. പ്രവേശനത്തിന് അപേക്ഷിക്കാം.\nതമിഴ്‌നാട്: നവംബര് 12 വരെ\nതമിഴ്‌നാട്ടിലെ ഗവ. മെഡിക്കല്/ഡെന്റല് കോളേജുകള്; ഗവ. ഈറോഡ് മെഡിക്കല് കോളേജ് ആന്‍ഡ് ഹോസ്പിറ്റല്, ഈറോഡ്; ഇ.എസ്.ഐ.സി. മെഡിക്കല് കോളേജ് ആന്‍ഡ് പി.ജി.ഐ.എം.എസ്.ആര്, ചെന്നൈ; രാജാ മുത്തയ്യ മെഡിക്കല്/ ഡെന്റല് കോളേജ്, അണ്ണാമലൈ യൂണിവേഴ്‌സിറ്റി; സ്വാശ്രയ മെഡിക്കല്/ഡെന്റല് കോളേജുകളിലെ ഗവണ്‍മെന്റ്, മാനേജ്‌മെന്റ് സീറ്റുകള് എന്നിവയിലെ പ്രവേശനത്തിനാണ് നീറ്റ് യു.ജി. 2020 യോഗ്യത നേടിയവരില്‍നിന്ന് അപേക്ഷ വിളിച്ചിരിക്കുന്നത്. തമിഴ്‌നാട് സ്വദേശികള്‍ക്ക് എല്ലാവിഭാഗം കോളേജിലേക്കും/സീറ്റിലേക്കും അപേക്ഷിക്കാം.\nസ്വാശ്രയ മെഡിക്കല്/ഡെന്റല് കോളേജുകളിലെ എന്.ആര്.ഐ. സീറ്റുകള് ഉള്‍പ്പടെയുള്ള മാനേജ്‌മെന്റ് സീറ്റുകളിലേക്ക് മറ്റുസംസ്ഥാനക്കാര്‍ക്കും അപേക്ഷിക്കാം.\nവിവരങ്ങള്‍ക്കും ഓണ്‍ലൈന് അപേക്ഷയ്ക്കും: www.tnmedicalselection.org, https://tnhealth.tn.gov.in\nഉത്തര്‍പ്രദേശില് നവംബര് എട്ടുവരെ\nഉത്തര്‍പ്രദേശില്, ഗവണ്‍മെന്റ്/പ്രൈവറ്റ് മെഡിക്കല്/െഡന്റല് കോളേജുകള്/ സ്ഥാപനങ്ങള്/സര്‍വകലാശാലകള് എന്നിവയിലെ എം.ബി.ബി.എസ്./ ബി.ഡി.എസ്. കോഴ്സുകളിലെ പ്രവേശനത്തിനുള്ള ഓണ്‍ലൈന് രജിസ്‌ട്രേഷന് നവംബര് എട്ടുവരെ. ചോയ്‌സ് ഫില്ലിങ് നവംബര് 10 വരെ. ആദ്യ അലോട്ട്‌മെന്റ് നവംബര് 11/12 ന്.\nവിവരങ്ങള്‍ക്ക്: https://upneet.gov.in, www.updgme.in\nരാജസ്ഥാന് വെള്ളിയാഴ്ച നാലുവരെ\nരാജസ്ഥാനിലെ ഗവണ്‍മെന്റ്, ഗവ. സൊസൈറ്റി കോളേജുകള്, ആര്.യു.എച്ച്.എസ് സി.എം.എസ്, പ്രൈവറ്റ് മെഡിക്കല്, ഡെന്റല് കോളേജുകള് എന്നിവയിലെ മാനേജ്‌മെന്റ്്/എന്.ആര്.ഐ. സീറ്റുകള് ഉള്‍പ്പടെയുള്ള സ്റ്റേറ്റ് ക്വാട്ട സീറ്റുകളിലേക്ക് അപേക്ഷിക്കാന് ആഗ്രഹിക്കുന്നവര്‍ക്ക് വെള്ളിയാഴ്ച വൈകീട്ട് നാലുവരെ അപേക്ഷാഫീസ്, അടയ്ക്കാം. അപേക്ഷ വെള്ളിയാഴ്ച രാത്രി 11.45 വരെ ഓണ്‍ലൈനായി നല്‍കാം.\nContent Highlights: MBBS, BDS Admission in different states apply\nപാക്കേജിങ് ഇന്‍സ്റ്റിറ്റ്യൂട്ടില് വിദൂരപഠന ഡിപ്ലോമയ്ക്ക് അപേക്ഷിക്കാം


ഹരിപ്പാട് | 04Apr2021\nഹരിപ്പാട്: ചെന്നിത്തലയ്ക്ക് ഏറ്റവും വലിയ ഭൂരിപക്ഷം ഇത്തവണ ഉറപ്പാണെന്ന് യു.ഡി.എഫ്. നിയോജകണ്ഡലം ചെയർമാൻ അനിൽ ബി. കളത്തിൽ പറഞ്ഞു. സമൂഹത്തിന്റെ എല്ലാമേഖലകളിൽ നിന്നുമുള്ളവരുടെ പിന്തുണ രമേശ് ചെന്നിത്തലയ്ക്കു ലഭിക്കുന്നു. 10 ഗ്രാമപ്പഞ്ചായത്തുകളിലും ഹരിപ്പാട് നഗരസഭയിലും ചിട്ടയായ പ്രവർത്തനമാണ് യു.ഡി.എഫ്. നടത്തിയത്. ആഭ്യന്തരമന്ത്രി, പ്രതിപക്ഷനേതാവ് എന്നീ നിലകളിൽ രമേശ് ഹരിപ്പാട് നിയോജകണ്ഡലത്തിന്റെ വികസനപ്രവർത്തനങ്ങളിൽ നടത്തിയ ഇടപെടലുകൾ എല്ലാവിഭാഗം ജനങ്ങൾക്കും ബോധ്യമുള്ളതാണ്- അദ്ദേഹം പറഞ്ഞു.\nഹരിപ്പാട്ട് എൽ.ഡി.എഫിന് ഇത്തവണ ചരിത്രവിജയം ലഭിക്കുമെന്ന് എൽ.ഡി.എഫ്. തിരഞ്ഞടുപ്പു കമ്മിറ്റി പ്രസിഡന്റ് എം. സത്യപാലൻ പറഞ്ഞു. സംസ്ഥാന സർക്കാരിന്റെ വികസന പദ്ധതികൾ സമയബന്ധിതമായി പൂർത്തിയാക്കാൻ കഴിയാത്ത ജില്ലയിലെ ഏക മണ്ഡലമാണ് ഹരിപ്പാട്. കിഫ്ബിയുമായി ബന്ധപ്പെട്ട് നിരവധി പദ്ധതികളാണ് ഹരിപ്പാട് നിയോജകണ്ഡലത്തിൽ തുടങ്ങിയത്. എന്നിട്ടും സംസ്ഥാനത്തെ കിഫ്ബി പദ്ധതി നടത്തിപ്പിനു തുരങ്കം വയ്ക്കാനാണ് ഇവിടുത്തെ ജനപ്രതിനിധി ശ്രമിച്ചത്. എൽ.ഡി.എഫ്. സ്ഥാനാർഥി അഡ്വ. ആർ. സജിലാൽ വലിയ വിജയം നേടുമെന്ന് അദ്ദേഹം പറഞ്ഞു.\nനല്ല ഭൂരിപക്ഷത്തോടെ ബി.ജെ.പി. സ്ഥാനാർഥി കെ. സോമനു വിജയം ഉറപ്പ‌ാണെന്ന് ബി.ജെ.പി. നിയോജകമണ്ഡലം പ്രസിഡന്റ് കെ.എസ്. വിനോദ് പറഞ്ഞു. എല്ലാ പഞ്ചായത്തുകളിലും ഹരിപ്പാട് നഗരസഭയിലും നല്ലപ്രവർത്തനം കാഴ്ചവയ്ക്കാൻ കഴിഞ്ഞിട്ടുണ്ട്. ഉത്തർപ്രദേശ് മുഖ്യമന്ത്രി യോഗി ആദിത്യനാഥ് ഹരിപ്പാട്ട് പ്രചാരണത്തിനെത്തിയതു പ്രവർത്തകരിൽ ആവേശം നിറച്ചു. എൽ.ഡി.എഫും യു.ഡി.എഫും തമ്മിലുള്ള വോട്ടുകച്ചവടം ജനങ്ങൾ തിരിച്ചറിഞ്ഞിരിക്കുകയാണ്- അദ്ദേഹം പറഞ്ഞു.


ഐപിഎല്ലില് ചിയര് ഗേള്‍സ് വേണ്ട; മത്സരത്തിലുടനീളം രാമനാമം ജപിക്കട്ടെ; ദ്വിഗ്‌വിജയ് സിംഗ്\n27 March 2017 9:41 AM GMT\nഐപിഎല്ലിന്റെ 2017 സീസണില് ചിയര്‍ഗേള്‍സ് വേണ്ടെന്നും മത്സരത്തിനിടെ രാമനാമം ജപിക്കണമെന്നും കോണ്‍ഗ്രസ് ജനറല് സെക്രട്ടറി ദ്വിഗ്‌വിജയ് സിംഗ് ഐപിഎല് സംഘാടകരോട് നിര്‍ദ്ദേശിച്ചു. ബിജെപി ഭരിക്കുന്ന മധ്യപ്രദേശ് മുഖ്യമന്ത്രി ശിവ്‌രാജ് സിംഗ് ചൗഹാന് അടുത്തമാസം ഇന്‍ഡോറില് നടക്കുന്ന മൂന്ന് ഐപിഎല് മത്സരങ്ങളെ വിനോദ നികുതിയില് നിന്നും ഒഴിവാക്കുന്നതില് വിസമ്മതിച്ചിരുന്നു.\nഐപിഎല് മത്സരങ്ങളില് ചിയര്‍ഗേള്‍സിനെ അണിനിരത്തുന്നതിനോട് താന് വിയോജിക്കുന്നതിനാല് വിനോദ നികുതിയില് നിന്നും ഒഴിവാക്കില്ലെന്നാണ് ചൗഹാന് പറഞ്ഞത്. അദ്ദേഹത്തിന് ചിയര് ഗേള്‍സിനോട് താല്‍പര്യമില്ലാത്ത സ്ഥിതിക്ക് അവരെ ഒഴിവാക്കി പകരം മത്സരത്തിലുടനീളം രാമനാമം ജപിക്കുന്നതാകും നല്ലതെന്നാണ് സിംഗ് സംഘാടകരോട് ഉപദേശിക്കുന്നത്. വിനോദ നികുതിയില് നിന്നും ഇളവ് ലഭിക്കാന് ഇതായിരിക്കും നല്ലതെന്നും അദ്ദേഹം ചൂണ്ടിക്കാട്ടുന്നു.\nമത്സരത്തില് ഫോറുകളും സിക്‌സുകളും ഉണ്ടാകുമ്പോഴും വിക്കറ്റ് വീഴുമ്പോഴും ചിയര് ഗേള്‍സിന്റെ നൃത്തത്തിന് പകരം രാമനാമം ഉയരുന്നത് ചൗഹാനെ തൃപ്തനാക്കും. അതോടെ അദ്ദേഹം വിനോദ നികുതി ഒഴിവാക്കാന് തീരുമാനിക്കുകയും ചെയ്യുമെന്നും സിംഗ് പരിഹാസരൂപേണ പറയുന്നു. ക്രിക്കറ്റിനോടുള്ള ഇന്ത്യന് ജനതയുടെ താല്‍പര്യം പരിഗണിക്കുമ്പോള് വിനോദ നികുതിയില് ഇളവ് വരുത്തേണ്ടതാണെന്നും സിംഗ് മാധ്യമപ്രവര്‍ത്തകരോട് പറഞ്ഞു. ഇന്‍ഡോറിലെ ഹോള്‍ക്കര് സ്‌റ്റേഡിയത്തില് ഏപ്രില് എട്ട്, പത്ത്, 20 തിയതികളിലായാണ് മൂന്ന് ഐപിഎല് മത്സരങ്ങള് നടക്കുന്നത്.\nDigvijaya Singh Indian Premier League ipl IPL 2017 madhya pradesh Shivraj Singh Chauhan


പ്രവാസത്തെ ഹൃദയത്തോട് ചേർത്തു മലയാളി വിദ്യാർഥിനി; വിവർത്തനത്തിൽ പുതുവഴി തേടി ആതിര\nമനോരമ ലേഖകൻ July 01, 2021 10:26 AM IST\nദുബായ് ∙ അക്ഷരങ്ങളുടെ ആത്മസത്ത നഷ്‌ടപ്പെടുത്താതെ വിവർത്തന സാഹിത്യത്തിൽ മുദ്ര പതിപ്പിച്ച് മുൻ പ്രവാസി വിദ്യാർഥിനി. ദുബായിലെ പ്രമുഖ ഇംഗ്ലീഷ് പത്രത്തിൽ ജോലി ചെയ്തിരുന്ന തൃശൂർ കണ്ടശ്ശാങ്കടവ് സ്വദേശിയും എഴുത്തുകാരനുമായ രഞ്ജിത്ത് വാസുദേവന്റെ മകളും തൃശൂർ തലക്കോട്ടുകര വിദ്യാ അക്കാദമി ഒാഫ് സയൻസ് ആൻഡ് ടെക്നോളജിയിൽ അവസാന വർഷ എൻജിനീയറിങ് വിദ്യാർഥിനിയുമായ ആതിരാ രഞ്ജിത്താണു പ്രവാസികളുടെ നാലു പുസ്തകങ്ങൾ ഇംഗ്ലീഷിലേയ്ക്ക് വിവർത്തനം ചെയ്ത് ഇൗ മേഖലയിൽ തന്റെ പേര് അടയാളപ്പെടുത്തിയത്. ഷാർജ ന്യൂ ഇന്ത്യൻ മോഡൽ സ്കൂൾ, ഗൾഫ് മോഡൽ സ്കൂൾ, എമിറേറ്റ്സ് നാഷനൽ സ്കൂൾ എന്നിവിടങ്ങളിലായിരുന്നു ആതിര നേരത്തെ പഠിച്ചത്. അന്നു വായിക്കാൻ ലഭിച്ച അവസരങ്ങളാണ് തന്നെ വിവർത്തകയാക്കിയതെന്ന് പ്രവാസത്തെ ഇപ്പോഴും ഹൃദയത്തിൽ ചേർത്തു വയ്ക്കുന്ന ആതിര പറയുന്നു.\nദുബായിൽ ജോലി ചെയ്യുന്ന പോൾ സെബാസ്റ്റ്യന്റെ 'ആ മൺസൂൺ രാത്രിയിൽ' എന്ന മലയാളം 'ക്രൈം ത്രില്ലർ ‘ ഒാണ് ദാറ്റ് മൺസൂൺ നൈറ്റ്' എന്ന പേരിലും സലീം അയ്യനത്തിന്റെ 'ബ്രാഹ്മിൺ മൊഹല്ല' എന്ന നോവൽ അതേ പേരിലും മുൻ കേരളാ ലളിത കലാ അക്കാദമി ചെയർമാൻ സി.എൽ. പൊറിഞ്ചുക്കുട്ടിയെ കുറിച്ചു മഹേഷ് പൗലോസ് എഴുതിയ 'ചിത്രകലയിലെ ഏകാന്തപഥികൻ' എന്ന പുസ്തകം 'ദ് ഡോയൻ ഒാഫ് ദ് ആർട് വേൾഡ്' എന്ന പേരിലും സാദിഖ് കാവിൽ പ്രവാസലോകത്തെ യഥാർഥ സംഭവങ്ങൾ ആസ്പദമാക്കി എഴുതിയ 'ഔട്ട് പാസ്' എന്ന നോവൽ അതേ പേരിലുമാണ് ഇംഗ്ലീഷിലേയ്ക്കു മൊഴിമാറ്റിയിരിക്കുന്നത്. ഇവയെല്ലാം യഥാർഥ പുസ്തകങ്ങളുടെ സത്ത ചോർന്നുപോകാതെ രണ്ടു വർഷത്തിനുള്ളിൽ ചെയ്തുതീർത്ത വിവർത്തനങ്ങളാണ് എന്നത് ഇൗ മേഖലയിലെ അപൂർവ സംഭവമാണ്.\nപോൾ സെബാസ്റ്റ്യൻ, സലീം അയ്യനത്ത്, മഹേഷ് പൗലോസ്, സാദിഖ് കാവിൽ\nവായനയിലൂടെ വിവർത്തന ലോകത്തേയ്ക്ക്\nചെറുപ്പത്തിലേ സാഹിത്യത്തോട് പ്രിയം തോന്നിയ ആതിര സ്കൂളിൽ പഠിക്കുന്ന കാലത്താണു വായന ആരംഭിച്ചത്. ഇംഗ്ലീഷിനോടൊപ്പം മലയാളത്തെയും നെഞ്ചേറ്റി ഇൗ വിദ്യാർഥിനി സാഹിത്യ തത്പരരായ മറ്റു കുട്ടികളിൽ നിന്ന് വേറിട്ടുനിന്നു. സാഹിത്യപ്രേമികളായ മാതാപിതാക്കളിൽ നിന്നാണ് തനിക്ക് ആ അഭിരുചി പകർന്നുകിട്ടിയതെന്ന് 22 കാരി വിശ്വസിക്കുന്നു. പിതാവ് രഞ്ജിത്ത് വാസുദേവൻ രണ്ടു മലയാളം നോവലുകളും ഒട്ടേറെ ചെറുകഥകളും രചിച്ചിട്ടുണ്ട്. മാതാവ് ലതാ രഞ്ജിത്തിന് ഏറെ പ്രിയം കവിതകളോടാണ്. താരാട്ടുപാട്ടുകൾ പോലെ അമ്മ കവിതകൾ ചൊല്ലി തന്നെയും സഹോദരനെയും ഉറക്കിയിരുന്ന കുട്ടിക്കാലം മനസിൽ മായാത്ത മധുരസ്മരണകളാണ്. അന്നത്തെ ആ കവിതകളിൽ പലതും തന്റെ ഹൃദയത്തിലുണ്ടെന്നു ആതിര പറയുന്നു. പിന്നീട് വായനയോട് ഇഷ്ടമറിയിച്ചു. ചിത്രമാസികകളായിരുന്നു വായിച്ചു തുടങ്ങിയത്. സ്കൂൾ ലൈബ്രറികളിൽ നിന്നും മാതൃസഹോദരന്റെ സ്വകാര്യ ലൈബ്രറിയിൽ നിന്ന് ഇംഗ്ലീഷ്, മലയാളം ക്ലാസിക്കുകളടക്കം ഒട്ടേറെ പുസ്തകങ്ങൾ വായിച്ചുതീർത്തു. കൂടാതെ, ഒാഫീസ് ആർക്കേവ്സിൽ നിന്ന് അച്ഛൻ കൊണ്ടുവന്നിരുന്ന ലോകോത്തര ക്ലാസിക്കുകളും ആർത്തിയോടെ വായിച്ചു. രാത്രി പുതപ്പിനുള്ളിൽ കയറി വായിക്കുമായിരുന്നു. ആ വായന കണ്ണിന് പ്രശ്നമാകുമെന്നതിനാൽ അമ്മ വഴക്കുപറഞ്ഞിരുന്നത് ഇന്നും ഒാർമയിലുണ്ട്.\n1. ആതിര അച്ഛൻ രഞ്ജിത്തിനൊപ്പം, 2. ആതിര\nഫുട്ബോൾ കളിക്കാരനായ സഹോദരൻ ആദർശ് രഞ്ജിത്തിനോടൊപ്പം ചേർന്നു വീട്ടിൽ ഒരുക്കിയ വായനാമുറിയായിരുന്നു ആതിരയുടെ പിന്നീടത്തെ വായനാലോകം. അപ്പോഴത്തെ മൂഡിനനുസരിച്ച് എല്ലാത്തരം പുസ്തകങ്ങളും വായിക്കാറുണ്ട്. ഹൈസ്കൂളിലെത്തിയപ്പോൾ അതിന് മുൻപ് വായിച്ചപോലെ തീവ്രമായി വായിക്കാൻ കഴിഞ്ഞില്ല എന്നതിൽ ഖേദമുണ്ട്. എങ്കിലും വായിച്ച ഒാരോ വരികളും ഹൃദയത്തിൽ മൊഴിമുത്തുകളായി പതിഞ്ഞിരിക്കുന്നു. വളരുന്തോറും ആതിരയുടെ സാഹിത്യചക്രവാളം വികസിച്ചുകൊണ്ടിരുന്നു. ഏഴാം ക്ലാസിൽ പഠിക്കുമ്പോൾ എഴുത്തിലേയ്ക്ക് പ്രവേശിച്ചു. കുഞ്ഞു കവിതകളായിരുന്നു ആദ്യമായി രചിച്ചത്. കൂടാതെ ഡയറിക്കുറിപ്പുകളുമെഴുതുമായിരുന്നു. മറ്റുള്ളവരോട് സംവദിക്കാൻ അക്ഷരങ്ങളേക്കാൾ മികച്ചതായി മറ്റൊന്നില്ലെന്ന് തിരിച്ചറിഞ്ഞത് അങ്ങനെയാണ്. സ്കൂൾ സാഹിത്യോത്സവത്തിൽ രചനാ വിഭാഗത്തിൽ പങ്കെടുത്ത് ഒട്ടേറെ സമ്മാനങ്ങൾ നേടിയിട്ടുണ്ട്. മാതാപിതാക്കളുടെയും അധ്യാപകരുടെയും കൂട്ടുകാരുടെയും പ്രോത്സാഹനമാണ് സാഹിത്യമേഖലയിൽ മുന്നോട്ടു പോകാൻ പ്രചോദനമായത്.\nആദ്യമായി അച്ഛനാണ് വിവർത്തനത്തിലേയ്ക്ക് ആതിരയ്ക്ക് വഴികാട്ടിയായത്. തൻ്റെ ചെറുകഥകളിലൊന്ന് വിവർത്തനം ചെയ്യാമോ എന്ന് അച്ഛൻ ചോദിച്ചപ്പോൾ ഒരു കൈ നോക്കാൻ തീരുമാനിക്കുകയായിരുന്നു. അത് വിജയം വരിച്ചപ്പോൾ കൂടുതൽ വിവര്‍ത്തനങ്ങൾ നടത്തി. പിന്നീട് അച്ഛൻ്റെ ഗള്‍ഫിലെ സുഹൃത്തുക്കളായ പോൾ സെബാസ്റ്റ്യൻ, സലീം അയ്യനത്ത്, മഹേഷ് പൗലോസ്, സാദിഖ് കാവിൽ എന്നിവരുടെ പുസ്തകങ്ങൾ വിവർത്തനം ചെയ്തു. ഇതിൽ സലീം അയ്യനത്തിന്റെ ബ്രാഹ്മിൺ മൊഹല്ല ഇതിനകം പ്രസിദ്ധീകരിച്ചു കഴിഞ്ഞു. മറ്റുള്ളവ പ്രസിദ്ധീകരണ വഴിയിലാണ്. മലയാളം, ഇംഗ്ലീഷ് സാഹിത്യങ്ങൾ ഒരുപോലെ ഇഷ്ടപ്പെടുന്ന ആതിര എൻജിനീയറിങ് പഠനം പൂർത്തിയായാൽ വായന, എഴുത്ത് എന്നിവയോടൊപ്പം വിവർത്തന രംഗത്തും കൂടുതൽ ശ്രദ്ധ പതിപ്പിക്കാനാണു തീരുമാനം. \nവിവർത്തന രംഗം വളരെ പ്രധാനപ്പെട്ട സാഹിത്യ വിഭാഗമാണെന്ന് തിരിച്ചറിഞ്ഞത് ഇതേക്കുറിച്ച് കൂടുതൽ പഠിച്ചപ്പോഴാണ്. നൊബേൽ ജേതാവ് ഗാബ്രിയേൽ ഗാർസിയ മാർകേസിൻ്റെ വൺ ഹണ്ട്രഡ് ഇയേഴ്സ് ഒാഫ് സോളിറ്റ്യൂ‍ഡ് വിവർത്തനം ചെയ്ത ഗ്രിഗറി റബസ്സയാണ് ഇൗ രംഗത്തെ ഏറ്റവും പ്രഗത്ഭനെന്ന് വിശ്വസിക്കുന്നു. ഇൗ പുസ്തകവും തൻ്റെ പ്രിയപ്പെട്ട കൃതികളിലൊന്നാണ്.\nപുസ്തകത്തിന്റെ രചനാ മികവും സൗന്ദര്യവും ചോർന്നുപോകാതെ വിവർത്തനം ചെയ്യുക എന്നത് ഏറ്റവും വലിയ വെല്ലുവിളിയായി ഏറ്റെടുക്കേണ്ടി വരുന്നു. ഒരു എഴുത്തുകാരൻ രാപ്പകലുകൾ ചിന്തയിൽ മുഴുകി കടഞ്ഞെടുക്കുന്നതാണ് ഒരു രചന. അതിനോട് വായനക്കാരും വിവർത്തകനും ബഹുമാനം കാണിക്കണം. ഇത് രണ്ടും കാത്തുസൂക്ഷിക്കാൻ താൻ ശ്രമിക്കാറുണ്ടെന്ന് ഇൗ പെൺകുട്ടി പറയുന്നു. പഠനത്തോടൊപ്പം സാഹിത്യ വിവർത്തനത്തിലും ശ്രദ്ധിക്കുക എന്ന വെല്ലുവിളിയും ആസ്വദിക്കുന്നു.\nബഷീറും മാധവിക്കുട്ടിയും പിന്നെ, ഖലീൽ ജിബ്രാനും\nസാറാ ജോസഫിന്റെ ആലാഹയുടെ പെൺമക്കളാണ് ആതിരയുടെ ഇഷ്ട നോവലുകളിലൊന്ന്. അഞ്ചാം ക്ലാസിൽ പഠിക്കുമ്പോൾ ആദ്യമായി വായിച്ച ആ പുസ്തകം പിന്നീട് ആവർത്തിച്ച് നുകർന്നു. വൈക്കം മുഹമ്മദ് ബഷീർ കൃതികൾ, മാധവിക്കുട്ടിയുടെ പുസ്തകങ്ങൾ തുടങ്ങി ബെന്യാമിന്റെ ആടുജീവിതം വരെ ഇഷ്ടപ്പെട്ടവയിൽ ഉൾപ്പെടുന്നു. അരുന്ധതി റോയിയുടെ ദ് ഗോഡ് ഒാഫ് സ്മോൾ തിങ് സ് ഇംഗ്ലീഷിൽ ഏറ്റവും പ്രിയപ്പെട്ട പുസ്തകമാണ്. ക്ലാസിക്കുകളിൽ ജെയിൻ ഒാസ്റ്റൺ, ചാൾസ് ഡിക്കൻസ്, ബ്രോൺറ്റെ സിസ്റ്റേഴ്സ് എന്നറിയപ്പെടുന്ന ആൻ, എമിലി, ഷാർലെ സഹോദരിമാരുടെ രചനകളും. കൂടാതെ, ഖലീൽ ജിബ്രാന്റെ ദ് പ്രോഫെറ്റിനോട് പ്രത്യേക ഇഷ്ടമുണ്ട്. ഖാലിദ് ഹുസൈൻ, ജുംപാ ലാഹിരി, മിച് ആൽബം എന്നിവരാണ് പുതിയ കാലത്തെ പ്രിയ എഴുത്തുകാർ. ആതിരയെ ബന്ധപ്പെടേണ്ട ഫോൺ: +91 94001 50010.\nEnglish Summary: Malayali girl Athira translates Malayalam novels to English\nയുഎഇയിലെ സർക്കാർ ജീവനക്കാർക്ക് ബലി പെരുന്നാൾ അവധി പ്രഖ്യാപിച്ചു\nഎൽജിബിടിക്യു: യുഎഇയിൽ നിയന്ത്രണവുമായി ആമസോൺ\nവിദേശ യാത്രയിൽ എമിറേറ്റ്സ് ഐഡി കരുതണം\nhttps-www-manoramaonline-com-global-malayali-gulf 1q4qce06t3nkgpprgnp5k43j6j video-component


പുതുവൈപ്പുകാര്‍ക്ക് പറയാനുള്ളത്; മോദിയാണോ പിണറായിയാണോ കോര്‍പ്പറേറ്റുകളുടെ സ്വന്തക്കാരന് എന്ന മത്സരമാണിവിടെ\n18 Jun 2017 11:08 AM GMT\nബുധാനാഴ്ച മുഖ്യമന്ത്രി വിളിച്ചിരിക്കുന്ന യോഗം കഴിയുന്നതുവരെ ഇന്ത്യന് ഓയില് കോര്‍പ്പറേഷന്റെ എല്‍പിജി പ്ലാന്റ് നിര്‍മാണം നിര്‍ത്തിവയ്ക്കാന് തീരുമാനമായെങ്കിലും സംഘര്‍ഷമൊഴിയാത്ത അവസ്ഥയിലാണ് പുതുവൈപ്പ്. സമരക്കാരുമായി നടത്തിയ ചര്‍ച്ചയില് മന്ത്രി മേഴ്‌സിക്കുട്ടിയമ്മ നല്‍കിയ ഉറപ്പ് വിശ്വസിച്ച് പുതുവൈപ്പു നിവാസികള് ഒരു ദിവസത്തേക്ക് സമരം അവസാനിപ്പിച്ചിരുന്നു. എന്നാല് മന്ത്രിയുടെ ഉറപ്പ് ലംഘിച്ച് ഇന്നു നിര്‍മാണപ്രവര്‍ത്തനം പുനഃരാരംഭിച്ചതോടെ അവര് വീണ്ടും സമരം ശക്തമാക്കുകയായിരുന്നു. പോലീസ് സമരക്കാര്‍ക്കെതിരെ ലാത്തിവീശിയതോടെ വീണ്ടും പ്രദേശം സംഘര്‍ഷഭരിതമായി. ഇരുന്നൂറോളം സമരക്കാരെ പോലീസ് അറസ്റ്റ് ചെയ്തതായാണ് ഒടുവില് ലഭിക്കുന്ന റിപ്പോര്‍ട്ട്. സ്ത്രീകളും പുരുഷന്‍മാരുമടക്കം നിരവധി പേര്‍ക്ക് ലാത്തിച്ചാര്‍ജില് പരുക്ക് പറ്റി. ഇവരെ വിവിധ ആശുപത്രികളില് പ്രവേശിപ്പിച്ചിരിക്കുകയാണ്. പോലീസ് അതിക്രമത്തില് പ്രതിഷേധിച്ച് കൂടുതല് പേര് പ്രക്ഷോഭത്തിലേക്ക് അണിചേരുന്നുമുണ്ട്.\nപോലീസ് അക്രമം തത്ക്കാലത്തേക്ക് അവസാനിപ്പിച്ചെങ്കിലും അറസ്റ്റ് തുടരുകയാണെന്ന് സമരസമിതി നേതാവ് റൂബിന് പറയുന്നു. 'പോലീസ് രണ്ട് വണ്ടി നിറയെ സമരക്കാരെ കുത്തിനിറച്ച് കൊണ്ടുപോയി. പൊരിവെയിലത്ത് ഭക്ഷണവും വെള്ളവും കൊടുക്കാതെ കൂടുതല് പേരെ അറസ്റ്റ് ചെയ്ത് മാറ്റിയിരുത്തിയിരിക്കുകയാണ്. പോലീസ് ഞങ്ങളോട് കൊടും ക്രൂരതയാണ് കാണിക്കുന്നത്. ഞങ്ങളില് പലരുടേയും തല തല്ലിപ്പൊട്ടിച്ചു. സ്ത്രീകളോട് പോലും ദയവ് കാണിക്കുന്നില്ല. പോലീസിന്റെ ആക്രമണത്തിന് പുറമെ പ്ലാന്റ് നിര്‍മ്മാണ തൊഴിലാളികളെ ഉപയോഗിച്ച് കമ്പനിയും ഞങ്ങളെ ഉപദ്രവിക്കുകയാണ്. നിര്‍മ്മാണ പ്രവര്‍ത്തനങ്ങള്‍ക്കായി കൂട്ടിയിട്ടിരിക്കുന്ന കല്ലുകള് ഞങ്ങള്‍ക്ക് നേരെ എറിഞ്ഞ് സമരക്കാരെ പിരിച്ചുവിടാനാണ് അവരും ശ്രമിക്കുന്നത്. പേടിപ്പിച്ചും പരമാവധി ഉപദ്രവിച്ചും പീഡിപ്പിച്ചും സമരത്തില് നിന്ന് പുതുവൈപ്പുകാരെ പിന്തിരിപ്പിക്കാനാണ് പോലീസ് ശ്രമിക്കുന്നത്.' റൂബിന് പറഞ്ഞു.\nപുതുവൈപ്പില് ഇന്ത്യന് ഓയില് കോര്‍പ്പറേഷന് സംഭരണ കേന്ദ്രം സ്ഥാപിക്കുന്നതിനെതിരെ പ്രദേശവാസികള് കഴിഞ്ഞ 121 ദിവസമായി നടത്തുന്ന സമരമാണ് ഇപ്പോള് നിരന്തര സംഘര്‍ഷാവസ്ഥയിലേക്കെത്തിയിരിക്കുന്നത്. വെള്ളിയാഴ്ച ഹൈക്കോടതി ജംഗ്ഷനില് പ്രതിഷേധ സമരത്തിനെത്തിയ സ്ത്രീകളും കുട്ടികളുമടക്കം നിരവധി പേരെ പോലീസ് കസ്റ്റഡിയില് എടുത്തിരുന്നു. സമരക്കാരെ മറൈന്‍ഡ്രൈവില് വച്ച് പോലീസ് തടയുകയും ഇവര്‍ക്ക് നേരെ അക്രമം അഴിച്ചുവിടുകയും ചെയ്തിരുന്നു. പോലീസ് നായാട്ടില് കുട്ടികള്‍ക്കും സ്ത്രീകള്‍ക്കും സമരസമിതി നേതാക്കള്‍ക്കും പരിക്കേറ്റു. പോലീസ് നടപടിയില് പ്രതിഷേധമറിയിക്കാന് സമരസമിതി പ്രതിനിധികള് മന്ത്രി മേഴ്‌സിക്കുട്ടിയമ്മയെ വെള്ളിയാഴ്ച കണ്ടിരുന്നു. മുഖ്യമന്ത്രിയുമായി സമരക്കാര്‍ക്ക് ചര്‍ച്ചയ്ക്ക് അവസരം ഒരുക്കാമെന്നും അതേവരെ പ്ലാന്റിന്റെ നിര്‍മ്മാണ പ്രവര്‍ത്തനങ്ങള് നിര്‍ത്തിവയ്ക്കാമെന്നും മന്ത്രി സമരക്കാര്‍ക്ക് ഉറപ്പ് നല്‍കി. നിര്‍മ്മാണ പ്രവര്‍ത്തനങ്ങള്‍ക്ക് സംരക്ഷണമൊരുക്കുന്ന പോലീസിനെ തത്ക്കാലത്തേക്ക് പിന്‍വലിക്കാമെന്നും മന്ത്രി പറഞ്ഞിരുന്നു. ഇതനുസരിച്ച് ശനിയാഴ്ച ഉപരോധ സമരം തത്ക്കാലത്തേക്ക് അവസാനിപ്പിക്കുകയും ചെയ്തു. എന്നാല് ഉറപ്പുകള് പാലിക്കപ്പെടാതിരുന്നതോടെ ഞായറാഴ്ച മുതല് വീണ്ടും പ്രക്ഷോഭ പരിപാടികള് ആരംഭിക്കാന് ശനിയാഴ്ച വൈകിട്ട് ഏഴ് മണിക്ക് ചേര്‍ന്ന സമരസമിതി യോഗം തീരുമാനിക്കുകയായിരുന്നു. ഇന്ന് രാവിലെ ഐ.ഒ.സി അധികൃതരും നിര്‍മ്മാണ തൊഴിലാളികളും എത്തുകയും പോലീസ് സംരക്ഷണയില് നിര്‍മ്മാണ പ്രവര്‍ത്തനങ്ങള് തുടങ്ങുകയും ചെയ്തു. ഇതോടെ നാട്ടുകാര് ഉപരോധവും ആരംഭിച്ചു.\n'കാലങ്ങളായി ഞങ്ങളെ കേരളം ഭരിക്കുന്ന ഇരുകക്ഷികളും ചേര്‍ന്ന് പറ്റിക്കാന് തുടങ്ങിയിട്ട്. ഇനി അത് ഞങ്ങള് അനുവദിച്ച് കൊടുക്കില്ല. ഞങ്ങള്‍ക്ക് വേറെ വഴിയില്ലാത്തതുകൊണ്ടാണ് സമരം ചെയ്യുന്നത്. കടലോരത്ത് രണ്ട് സെന്റിലും മൂന്ന് സെന്റിലും താമസിക്കുന്ന മത്സ്യത്തൊഴിലാളികളാണ് ഞങ്ങള്. ഞങ്ങള്‍ക്കിവിടെ നിന്ന് എങ്ങോട്ടും പോവാനാവില്ല. ഇത് ഞങ്ങളുടെ അതിജീവനത്തിനായുള്ള സമരമാണ്. ഞങ്ങടെ കുഞ്ഞുങ്ങള്‍ക്ക് സമാധാനമായി ജീവിക്കാനുള്ള സമരം. ഇത് ഇന്നും ഇന്നലെയുമൊന്നും തുടങ്ങിയതല്ല. 2009 മെയ് 18ന് തുടങ്ങിയതാണ്. ഞങ്ങളെ കടലില് നിന്ന് രക്ഷിക്കാന് പണിത കടല്‍ഭിത്തി പൊളിച്ച് ഇവര് പ്ലാന്റിനുള്ള ചുറ്റുമതില് പണിയാന് ആരംഭിച്ചപ്പോള് തുടങ്ങിയതാണ്. ഇനി ഞങ്ങള് അറ്റം കണ്ടിട്ടേയുള്ളൂ. ഭീഷണിപ്പെടുത്തിയും പീഡിപ്പിച്ചും ഞങ്ങളെ മാറ്റി നിര്‍ത്താമെന്ന് ഒരു സര്‍ക്കാരും ഒരു പോലീസും കരുതണ്ട' - സമര സമിതി കണ്‍വീനര് മുരളിയുടെ വാക്കുകള്.\n'ഇത്തരം പദ്ധതികള് വരുമ്പോള് അതിന്റെ നടപടിക്രമമനുസരിച്ച്, പ്രദേശവാസികളെ വിളിച്ചുകൂട്ടി കാര്യങ്ങളെല്ലാം വിശദീകരിച്ച്, അതിലുള്ള പൊതുജനാഭിപ്രായം തേടിയിട്ടേ നിര്‍മ്മാണം തുടങ്ങാവൂ. കമ്പനി ആദ്യം അത് ചെയ്തില്ല. പിന്നീട് ഞങ്ങളുടെ സമ്മര്‍ദ്ദം സഹിക്കാന് കഴിയാതെ ഇവര് പൊതുജനാഭിപ്രായം തേടി. പക്ഷെ അപ്പോഴേക്കും ഇതിന്റെ ചുറ്റുമതില് നിര്‍മ്മാണം കഴിഞ്ഞിരുന്നു. വേലിയേറ്റ മേഖലയില് നിന്ന് 200 മീറ്റര് അകലം പാലിച്ചുകൊണ്ട് പ്ലാന്റ് സ്ഥാപിക്കാന് 2010 ജൂലായ് അഞ്ചിന് വനം പരിസ്ഥിതി മന്ത്രാലയം ഇവര്‍ക്ക് അനുമതി നല്‍കുകയും ചെയ്തു. കമ്പനിയുടെ 85ശതമാനം സ്ഥലവും നില്‍ക്കുന്നത് ഈ ഇരുന്നൂറ് മീറ്ററിനുള്ളിലാണ്. യഥാര്‍ഥത്തില് ഇവര്‍ക്ക് അവിടെ പ്ലാന്റ് തുടങ്ങാനാവില്ല. ഇക്കാര്യം കാണിച്ചുള്ള ഞങ്ങളുടെ പ്രതിഷേധം ഒരുതരത്തില് ഗുണം ചെയ്തു. തത്കാലത്തേക്ക് നിര്‍മ്മാണ പ്രവര്‍ത്തനങ്ങള് നിര്‍ത്തിവച്ചു. 2015ല് ജൂലായ് മാസത്തില് വനം, പരിസ്ഥിതി മന്ത്രാലയ അനുമതിയുടെ കാലാവധി തീര്‍ന്നു. എന്നാല് അത് രണ്ട് വര്‍ഷത്തേക്ക് കൂടി നീട്ടി നല്‍കണമെന്ന ഐ.ഒ.സി.യുടെ ആവശ്യം അവരംഗീകരിച്ചു. ഇതിനെ തുടര്‍ന്ന് 2015 ഡിസംബര് രണ്ടിന് കുറേ ഇരുമ്പ് പ്ലേറ്റുകളുമായി വന്ന് നിര്‍മ്മാണ പ്രവര്‍ത്തനങ്ങള് ഓരോ ഘട്ടമായി ആരംഭിച്ചു. ഇതോടെ പ്രദേശവാസികള്‍ക്ക് ഇവിടെ താമസിക്കാന് കഴിയാത്ത അവസ്ഥയായി. രാത്രിയും പകലുമില്ലാത്ത നിര്‍മ്മാണ പ്രവര്‍ത്തനങ്ങള് കൊണ്ട് ഉണ്ടാവുന്ന പൊടി ജനജീവിതം ദുരിതത്തിലാക്കി. പോലീസ് സംരക്ഷണത്തോടെ അവര് നിര്‍മ്മാണ പ്രവര്‍ത്തനങ്ങള് തുടര്‍ന്നു. 2016 ജൂലൈയില് അനധികൃത നിര്‍മ്മാണം നടക്കുന്നത് കാണിച്ച് സമരസമിതിക്കാര് കേസ് കൊടുത്തു. ആദ്യ സിറ്റിങ്ങില് ഞങ്ങള്‍ക്ക് സ്റ്റാറ്റസ്‌കോ ഓര്‍ഡര് കിട്ടി. പക്ഷെ രണ്ടാമത്തെ സിറ്റിങ്ങില് സ്റ്റാറ്റസ്‌കോ നിലനില്‍ക്കുന്നത് കൊണ്ട് അനുവദനീയമായ സ്ഥലത്ത് പോലും നിര്‍മ്മാണം നടത്താന് കഴിയുന്നില്ലെന്ന് കാണിച്ച് ഐ.ഒ.സി. പരാതി നല്‍കി. തുടര്‍ന്ന് വനം, പരിസ്ഥിതി മന്ത്രാലയത്തിന്റെ അനുമതി പത്രത്തില് പറയുന്ന എല്ലാ വ്യവസ്ഥകളും പാലിച്ചുകൊണ്ട് നിര്‍മ്മാണം നടത്താന് ഉത്തരവ് ലഭിച്ചു. പക്ഷെ ആ ഉത്തരവ് നിര്‍മ്മാണ പ്രവര്‍ത്തനം അനുവദിച്ചുകൊണ്ടുള്ളതാണെന്ന് കാട്ടി കമ്പനി പോലീസ് സംരക്ഷണത്തോടെ നിര്‍മ്മാണം വീണ്ടും തുടങ്ങി. പിന്നീടാണ് നാട്ടുകാരെല്ലാം ചേര്‍ന്ന് ഫെബ്രുവരി 16 മുതല് അനിശ്ചിതകാല സമരം ആരംഭിക്കുന്നത്.\nഇതോടെ നിര്‍മ്മാണ പ്രവര്‍ത്തനങ്ങള് സ്തംഭിച്ചു. പ്രദേശത്തെ അഞ്ഞൂറ് കുടുംബങ്ങളാണ് സമരം ചെയ്തിരുന്നത്. അമ്പത് കുടുംബങ്ങളടങ്ങുന്ന ഓരോ ഗ്രൂപ്പുകളായി തിരിച്ച് ഓരോ ഗ്രൂപ്പും ഓരോ ദിവസം സമരം നയിച്ചു. സമരം 119 ദിവസമായപ്പോള് വീണ്ടും ഐ.ഒ.സി. അധികൃതര് പോലീസ്, തഹസില്‍ദാര്, ഡെപ്യൂട്ടി കളക്ടര്, ആംബുന്‍സ് ഒക്കെയായി സ്ഥലത്ത് വന്നു. രാവിലെ എട്ട് മണിക്ക് ഇവര് വരുന്ന വിവരം ഞങ്ങള്‍ക്ക് കിട്ടി. അവരെത്തുമ്പോഴേക്കും 350-തോളം സമരക്കാര് അവിടെയെത്തിയിരുന്നു. അന്ന് മുന്നോറോളം പേരെ പോലീസ് അറസ്റ്റ് ചെയ്ത് മാറ്റി. പ്ലാന്റിന്റെ നിര്‍മ്മാണ പ്രവര്‍ത്തനം തുടങ്ങി. കന്യാസ്ത്രീകളേയും അച്ചന്‍മാരെയുമടക്കം പോലീസ് അറസ്റ്റ് ചെയ്തു. അതില് പ്രതിഷേധിച്ച് ഞങ്ങള് വ്യാഴാഴ്ച ഹര്‍ത്താല് ആചരിച്ചു. പോലീസ് സ്‌റ്റേഷനിലേക്ക് മാര്‍ച്ചും നടത്തി. പിന്നീടാണ് ഹൈക്കോടതി ജംഗ്ഷനിലേക്ക് മാര്‍ച്ച് നടത്തിയത്. അവിടെ വച്ചായിരുന്നു എസിപിയുടെ നരനായാട്ട്. എനിക്ക് 57 വയസ്സായി. ഞാനൊരു രാഷ്ട്രീയ പാര്‍ട്ടിയിലുമില്ല. വിദ്യാഭ്യാസവും കാര്യമായില്ല. എല്.പി.ജി എന്ന് പറഞ്ഞാല് അതിന്റെ മുഴുവനും എന്താണെന്ന് പോലും എനിക്കറിയില്ല. പക്ഷെ ഇതിനു പുറകെ നടന്നപ്പോള് മനസ്സിലായി ഇതെല്ലാം കോര്‍പ്പറേറ്റുകളുടെ തട്ടിപ്പാണെന്ന്. ഞങ്ങള് എന്ത് വന്നാലും സമരത്തില് നിന്ന് പിന്‍മാറില്ല'- മുരളി തുടര്‍ന്നു.\n'ജനങ്ങള് തിങ്ങിപ്പാര്‍ക്കുന്ന സ്ഥലവും പ്ലാന്റിന്റെ ചുറ്റുമതിലും തമ്മില് മുപ്പത് മീറ്ററിന്റെ അകലം മാത്രമാണുള്ളത്'- സമരസമിതി ചെയര്‍മാന് ജയഘോഷ് പറയുന്നു. 'രണ്ട് സെന്റിലും മൂന്ന് സെന്റിലുമാണ് ഇവിടുത്തെ ജനങ്ങള് താമസിക്കുന്നത്. ഇവിടെ ഒരു സ്‌ഫോടനമുണ്ടായാല് അതിന്റെ നഷ്ടപരിഹാരം വാങ്ങാന് പോലും ആരും അവശേഷിക്കാതെ തീര്‍ന്നു പോകും. പത്ത് ലക്ഷത്തിലൊരു ശതമാനം മാത്രമേ സ്‌ഫോടനത്തിന് സാധ്യതയുള്ളൂ എന്ന് അവര് പറയുമ്പോഴും അതിന് സാധ്യത നിലനില്‍ക്കുന്നുണ്ട്. ഇവിടുന്ന് അഞ്ഞൂറോളം ടാങ്കറുകളില് എല്.പി.ജി. ലോഡ് ചെയ്യും. കന്യാകുമാരി ജില്ലയിലേക്കുള്ള വിവിധ ഭാഗങ്ങളിലേക്ക് കൊണ്ടുപോവാനാണ് ഇവരുടെ പദ്ധതി. ലോഡിങ് നടക്കുമ്പോള് പപ്‌സിങ് എന്ന പേരില് എല്.പി.ജി. ലീക്ക് ആവും. അഞ്ഞൂറ് വണ്ടി ഒരു ദിവസം ഇവിടെ നിന്ന് പോവുകയാണെങ്കില് ഒരു ദിവസം രണ്ടര മണിക്കൂര് ഈ പ്രദേശത്ത് എല്.പി.ജി. ലീക്ക് ഉണ്ടാവും. അത് സ്ഥിരമായി ശ്വസിച്ചാല് വലിയ അപകടം ഈ പ്രദേശത്തുണ്ടാവും. എല്.പി.ജി. റിലീസ് ആവുമ്പോള് അതിന്റെ മണം മാറാന് ചേര്‍ക്കുന്ന മെര്‍ക്കാപ്റ്റണ് വിഷവസ്തുവാണ്. ഇത് കടല്‍ത്തീരമാണ്. ഇവിടെ ഇസ്നോഫീലിയ രോഗികളാണ് ഭൂരിഭാഗവും. മെര്‍ക്കാപ്റ്റണ് ശ്വസിച്ചാല് ശ്വാസതടസ്സമാണ് പ്രധാനമായുമുണ്ടാവുകയെന്ന് പഠനങ്ങള് പറയുന്നു. ഇതിനടുത്തുള്ള അഴിമുഖത്ത് നിന്നാണ് എല്.പി.ജി. പമ്പ് ചെയ്യുന്നത്. ഇത്തരത്തിലുള്ള വിഷവസ്തുക്കള് അവിടെ പടര്‍ന്നാല് വന്‍തോതില് മത്സ്യങ്ങളുടെ നാശവുമുണ്ടാവും. പ്ലാന്റ് കമ്മീഷന് ചെയ്താല് ഇവിടുത്തെ മത്സ്യത്തൊഴിലാളികളുടെ ജീവിതം ദുസ്സഹമാവും. ശ്വസിക്കാന് നല്ല വായു പോലും ഇല്ലാതാവും.\nസര്‍ക്കാര് ഞങ്ങള്‍ക്ക് നല്ലതൊന്നും ചെയ്ത് തരണമെന്നില്ല. ഞങ്ങളെ ദ്രോഹിക്കാതിരുന്നാല് മതി. മോദിയാണോ പിണറായിയാണോ കോര്‍പ്പറേറ്റുകളുടെ സ്വന്തക്കാരന് എന്ന ഒരു മത്സരമാണ് ഇവിടെ നടക്കുന്നത്. 22-ഓളം കേന്ദ്ര പദ്ധതികള് കേരളത്തില് സമയബന്ധിതമായി തീര്‍ക്കേണ്ടതുണ്ട്. അത് തീര്‍ത്താലേ പുതിയ പദ്ധതികള്‍ക്ക് പണം നല്‍കൂ എന്ന് കേന്ദ്രം പറഞ്ഞിരിക്കുകയാണ്. പിണറായിയുടെ ഉപദേശികളെല്ലാം കോര്‍പ്പറേറ്റ് നോമിനികളാണ്. അവരുടെ ഉപദേശം കേട്ടുകൊണ്ടാണ് പിണറായി എല്ലാം ചെയ്യുന്നത്. ഞങ്ങളെ കഴിഞ്ഞ മാസം മുഖ്യമന്ത്രി ചര്‍ച്ചയ്ക്ക് വിളിച്ചിരുന്നു. അമ്പത് മിനിറ്റോളം ചര്‍ച്ച ചെയ്തു. എല്ലാം കേട്ടിട്ട് മുഖ്യമന്ത്രി ഐ.ഒ.സിക്കാരോട് പണി തുടങ്ങിക്കോളാന് പറഞ്ഞു. ഞങ്ങളോട് അതിനോട് യോജിക്കാനും പറഞ്ഞു. അവിടെ ഏഴായിരം പേര്‍ക്ക് ഇന്‍ഷൂറന്‍സ് പരിരക്ഷ നല്‍കും, ഒരു ഫയര്‍സ്റ്റേഷന് പണിയും, ആംബുലന്‍സ് തരുമെന്നും സഹകരിക്കണമെന്നും പറഞ്ഞു അദ്ദേഹം. തീരദേശ പരിപാലനത്തിന്റെ ചുമതലയുള്ളത് മുഖ്യമന്ത്രിക്കാണ്. പരിസ്ഥിതി മന്ത്രാലയമാണ് ദൂരപരിധി നിശ്ചിച്ചിരിക്കുന്നത്. അത് പാലിക്കാതെയുള്ള നിര്‍മ്മാണത്തിന് തടയിടേണ്ടത് മുഖ്യമന്ത്രിയാണ്. അത് ചെയ്യാതെ നിയമലംഘനത്തിന് കൂട്ടുനില്‍ക്കുകയാണ്. ആ ചര്‍ച്ചയില് ഡി.ജി.പി സെന്‍കുമാറിനെ വരെ വിളിച്ചിരുന്നു. അത് ഞങ്ങള്‍ക്കുള്ള താക്കീത് കൂടിയായിരുന്നു. നിങ്ങള് തടസ്സം നിന്നാല് പോലീസ് അത് അടിച്ചൊതുക്കും എന്ന സന്ദേശമാണ് ഞങ്ങള്‍ക്ക് അന്ന് ലഭിച്ചത്. ആ സന്ദേശം യാഥാര്‍ഥ്യമായിരുന്നു എന്ന് വെള്ളിയാഴ്ചത്തെ പോലീസ് തേര്‍വാഴ്ചയില് ബോധ്യപ്പെട്ടു.\nകടലാക്രമണം ശക്തമായ സ്ഥലമാണിത്. ഐ.ഒ.സി. പദ്ധതിക്കായി നിശ്ചയിച്ച സ്ഥലത്തിന്റെ 20 ശതമാനത്തിലധികം ഇപ്പോള് തന്നെ കടലെടുത്ത് കഴിഞ്ഞു. അത്തരം അപകടകരമായ അവസ്ഥയിലാണ് ഇത്തരത്തിലൊരു പ്ലാന്റ് സ്ഥാപിക്കാന് പോവുന്നത്' - ജയഘോഷ് പറഞ്ഞു.\nഅറസ്റ്റ് ചെയ്യുന്ന സമരക്കാരോട് മനുഷ്യാവകാശം ലംഘനമാണ് പോലീസ് നടപ്പാക്കുന്നതെന്ന് വനിതാ സമര നേതാവ് സെബീന പറയുന്നു- 'വെള്ളിയാഴ്ച കുഞ്ഞുങ്ങളും പ്രായമായ സ്ത്രീകളുമടക്കമുള്ളവരെയാണ് വലിച്ചിഴച്ചും മുടിയില് കുത്തിപ്പിടിച്ചുമൊക്കെ പോലീസ് വണ്ടിയില് കയറ്റിയത്. സ്‌റ്റേഷനിലെത്തിയ ഞങ്ങളുടെ കുഞ്ഞുങ്ങള്‍ക്ക് പോലും ഒരു തുള്ളി വെള്ളം നല്‍കാന് പോലീസ് അനുവദിച്ചില്ല. നാല് മണിയായിട്ടും വിശന്ന് തളര്‍ന്ന് വെള്ളം പോലും കിട്ടാതെ അവശരായി കുട്ടികളടക്കമുള്ളവര് സ്‌റ്റേഷനുകളില് തിങ്ങിനിറഞ്ഞിരുന്നു. സമരസ്ഥലത്ത് നിന്ന് കുട്ടികള്‍ക്ക് നല്‍കാനായി ഭക്ഷണം കൊണ്ടുവന്നയാളെയും പോലീസ് കസ്റ്റഡിയിലെടുത്തു. പിന്നീട് മനുഷ്യാവകാശ പ്രവര്‍ത്തകര് പ്രതിഷേധവുമായി വന്നപ്പോഴാണ് പോലീസ് ബ്രഡ്ഡും പഴവും വാങ്ങി നല്‍കിയത്. വനിത പോലീസ് സ്‌റ്റേഷനിലില് കസ്റ്റഡിയിലിരുന്ന സ്ത്രീകളുടെ അവസ്ഥയാണ് അതിനേക്കാള് കഷ്ടമായത്. 'നീയൊന്നും മൂത്രമൊഴിക്കണ്ടെടീ' എന്ന് പറഞ്ഞ് ചില വനിതാ പോലീസ് ഉദ്യോഗസ്ഥര് മൂത്രപ്പുര പൂട്ടിയിട്ടു. ഞങ്ങളുടെ കൂട്ടത്തില് ആര്‍ത്തവമുള്ള പെണ്ണുങ്ങള് വരെയുണ്ടായിരുന്നു. ഇതുപോലൊരു നരകയാതന അനുഭവിച്ചിട്ടില്ല. ഇതിനുമാത്രം ഞങ്ങളെന്ത് തെറ്റ് ചെയ്തു. ജീവിക്കാന് വേണ്ടി സമരത്തിനിറങ്ങിയ പെണ്ണുങ്ങളാണ് ഞങ്ങള്. കുട്ടികളെ സമരത്തിനിറക്കിയതിന് ജുവനൈല് ജസ്റ്റിസ് ആക്ട് പ്രകാരം പോലീസ് ഞങ്ങള്‍ക്കെതിരെ കേസ് എടുത്തിരിക്കുകയാണ്. വീട്ടിലെല്ലാവരും സമരത്തിനിറങ്ങുമ്പോള് ഞങ്ങള് കുട്ടികളെ എവിടെ ഏല്‍പ്പിക്കാനാണ്. അത് മനസ്സിലാക്കാതെ കുട്ടികളെ മാരകമായ രീതിയില് ഉപദ്രവിക്കുകയാണ് പോലീസ് ചെയ്തത്. ചില പിള്ളേര്‍ക്ക് ഇപ്പോഴും ശരീര വേദനയും ഛര്‍ദ്ദിയും വയറുവേദനയും മാറിയിട്ടില്ല. കോളറിന് കുത്തിപ്പിടിച്ചാണ് പല കുട്ടികളേയും പോലീസ് വണ്ടിയില് കയറ്റിയത്.'\nനിയമം പാലിക്കാതെ കുട്ടികളെയടക്കം അറസ്റ്റ് ചെയ്ത് പോലീസ് സ്‌റ്റേഷനില് കസ്റ്റഡിയില് വച്ചതിനെതിരെ നിരവധി എതിര്‍പ്പുകളും ഉയര്‍ന്നിരുന്നു. കുട്ടികളോട് അപമര്യാദയായി പെരുമാറിയതിനും നിയമപരമല്ലാതെ കസ്റ്റഡിയില് വച്ചതിനും ബാലാവകാശ കമ്മീഷന് ഇന്നലെ കേസ്സെടുത്തിരുന്നു. ഞായറാഴ്ച നടന്ന പ്രതിഷേധം സമരം അക്രമാസക്തമായേക്കുമെന്ന ധാരണയുള്ളതിനാല് കുട്ടികളെ സമരത്തില് നിന്ന് മാറ്റി നിര്‍ത്തിയതായും സമരസമിതി പ്രവര്‍ത്തകര് പറയുന്നു.\nIocLpgPlant PoliceBrutalityPuthuvype ProtestAgainstLpgPlant puthuvype protest


വാനോളം പുകഴ്ത്തി, റെമോയെ വിജയത്തിലെത്തിച്ചത് ശിവകാര്‍ത്തികേയന്! | Sivakarthikeyan is next to MGR, Rajinikanth,Vijay - Malayalam Filmibeat\n» വാനോളം പുകഴ്ത്തി, റെമോയെ വിജയത്തിലെത്തിച്ചത് ശിവകാര്‍ത്തികേയന്!\nUpdated: Thursday, October 13, 2016, 12:42 [IST]\nശിവകാര്‍ത്തികേയനും കീര്‍ത്തി സുരേഷും നായക-നായികയായി എത്തിയ റെമോയെ തമിഴകം ഇരു കൈയ്യും നീട്ടിയാണ് സ്വീകരിച്ചത്. താരരാജാക്കന്മാരുടെ രണ്ട് ചിത്രങ്ങള് റിലീസിനെത്തിയ കേരളത്തില് നിന്നും റെമോയ്ക്ക് മികച്ച സ്വീകരണം ലഭിച്ചു. റിലീസ് ചെയ്ത് മൂന്ന് ദിവസങ്ങള് പിന്നിടുമ്പോള് 45 കോടിയാണ് ചിത്രം കേരളത്തില് നിന്ന് നേടിയത്.\n33 കോടിയാണ് ചിത്രത്തിന്റെ മൂന്ന് ദിവസത്തെ മൊത്തം കളക്ഷന്. ഇതോടെ ഈ വര്‍ഷം പുറത്തിറങ്ങയ ചിത്രങ്ങളില് ഏറ്റവും കൂടുതല് ഇനീഷ്യല് കളക്ഷന് നേടിയ മൂന്നാമത്തെ ചിത്രത്തിന്റെ റെക്കോര്‍ഡാണ് റെമോ തകര്‍ത്തത്. രജനികാന്തിന്റെ കബാലി, വിജയ് യുടെ തെറി എന്നീ ചിത്രങ്ങളാണ് ആദ്യ രണ്ട് ചിത്രങ്ങള്.\nകഴിഞ്ഞ ദിവസം ചിത്രത്തിന്റെ ടീം റെമോയുടെ വിജയം ആഘോഷിച്ചു. ചെന്നൈയിലെ ഒരു ഹോട്ടലില് വച്ചാണ് ചടങ്ങ് നടന്നത്. ശിവകാര്‍ത്തികേയന്, കീര്‍ത്തി സുരേഷ്, സംഗീത സംവിധായകന് അനിരുദ്ധ്, സതീഷ് എന്നിവര് ചടങ്ങില് പങ്കെടുത്തു.\nചിത്രത്തിലെ നായകന് ശിവകാര്‍ത്തികേയന് അഭിനന്ദനങ്ങളുടെ പ്രവാഹമായിരുന്നു. ശിവകാര്‍ത്തികേയനാണ് റെമോയെ ഇത്രയും വലിയ വിജയത്തിലെത്തിച്ചതെന്ന് വിതരണക്കാരിലൊരാളായ തിരുപ്പൂര് സുബ്രമണ്യന് പറഞ്ഞു.\nഒരു നീണ്ട ഇടവേളയ്ക്ക് ശേഷമാണ് റെമോയുടെ വിതരണാവകാശം ഏറ്റെടുക്കുന്നത്. 2007ല് പുറത്തിറങ്ങിയ രജനികാന്തിന്റെ ശിവാജി എന്ന ചിത്രത്തിന്റെ വിതരണവകാശമാണ് ഒടുവില് ഏറ്റെടുത്തതെന്നും സുബ്രമണ്യന് പറഞ്ഞു.\nശിവകാര്‍ത്തികേയന് അടുത്ത എംജി, രജനികാന്ത്, വിജയ് ആകുമെന്നും സുബ്രമണ്യന് കൂട്ടി ചേര്‍ത്തു. ശിവകാര്‍ത്തികേയന്റെ സ്‌ക്രീനിലെ പ്രകടനത്തെ പുകഴ്ത്തി പറയുകയായിരുന്നു സുബ്രമണ്യന്.\nചെന്നൈയില് വച്ച് നടന്ന ചടങ്ങിന്റെ വീഡിയോ കാണാം.\nഒക്ടോബര് ഏഴിന് റിലീസ് ചെയ്ത ചിത്രത്തിന് മികച്ച പ്രതികരണമാണ് ലഭിക്കുന്നത്. ഭാഗ്യരാജ് കണ്ണനാണ് ചിത്രം സംവിധാനം ചെയ്തത്.\nRead more about: tamil film sivakarthikeyan keerthi suresh video remo തമിഴ് സിനിമ ശിവകാര്‍ത്തികേയന് കീര്‍ത്തി സുരേഷ് റെമോ വീഡിയോ\nSivakarthikeyan is next to MGR, Rajinikanth,Vijay.


ഇന്ത്യന് കരസേന - സര്‍വ്വവിജ്ഞാനകോശം\n12:27,3സെപ്റ്റംബര് 2014-നു ഉണ്ടായിരുന്ന രൂപം സൃഷ്ടിച്ചത്:- Mksol (സംവാദം | സംഭാവനകള്)\n1 ഇന്ത്യന് കരസേന\n3.1 ആര്‍മേഡ്‌കോറും ആര്‍ട്ടിലറിയും\n3.3 കോര് ഒഫ് എന്‍ജിനീയേഴ്‌സ്\n3.4 ആര്‍മി ഏവിയേഷന് യൂണിറ്റ്\n3.5 എയര് ഡിഫന്‍സ് യൂണിറ്റ്\n3.6 മെക്കനൈസ്‌ഡ് ഇന്‍ഫന്‍ഡറി\n3.7 കോര് ഒഫ് സിഗ്നല്‍സ്\n3.8 ആര്‍മി സര്‍വീസ് കോര്\n3.9 ആര്‍മി ഓര്‍ഡിനന്‍സ് കോര്\n3.10 ഇലക്‌ട്രിക്കല് ആന്‍ഡ് മെക്കാനിക്കല് എന്‍ജിനീയറിങ് കോര്\n3.11 റീമൗണ്ട് ആന്‍ഡ് വെറ്ററിനറി കോര്\n3.12 ആര്‍മി എഡ്യൂക്കേഷന് കോര്\n3.13 ആര്‍മി മെഡിക്കല് കോര്\n3.14 ആര്‍മി ഡെന്റല് കോര്\n3.15 കോര് ഒഫ് മിലിട്ടറി പൊലീസ്\n3.16 ആര്‍മി പോസ്റ്റല് സര്‍വീസ്\n3.17 റിസര്‍ച്ച് ആന്‍ഡ് ഡെവലപ്‌മെന്റ് വിഭാഗം\n5 റിക്രൂട്ട്‌മെന്റും ട്രെയിനിങ്ങും\nഇന്ത്യന് സേനയിലെ മൂന്നു പ്രമുഖ വിഭാഗങ്ങളിലൊന്ന്. ഇന്ത്യന് വ്യോമസേന, ഇന്ത്യന് നാവികസേന എന്നിവയാണ് മറ്റു രണ്ടുവിഭാഗങ്ങള്.\nകമാന്‍ഡോ പരിശീലനത്തില് ഏര്‍പ്പെട്ടിരിക്കുന്ന കരസേനാംഗങ്ങള്\nഭാരതീയ പുരാണേതിഹാസങ്ങളില് സായുധസേനാഘടകങ്ങളെപ്പറ്റിയുള്ള നിരവധി പരാമര്‍ശങ്ങള് ഉണ്ട്. ഇവയില് ചതുരംഗസേന-രഥം, ഗജം, അശ്വം, പദാതി എന്നിവ ഉള്‍പ്പെട്ട സൈന്യം-എല്ലാ മഹായുദ്ധങ്ങളിലും പങ്കെടുത്തിരുന്നതായി കാണാം. യജുര്‍വേദത്തില് യുദ്ധപരിശീലനത്തെക്കുറിച്ചുള്ള വിശദമായ പ്രതിപാദനങ്ങളുണ്ട്.\nആയുധങ്ങള് മുക്ത, അമുക്ത, മുക്താമുക്ത, യന്ത്രമുക്ത എന്നിങ്ങനെ വിവിധതരത്തില് വര്‍ഗീകരിക്കപ്പെട്ടിരിക്കുന്നു. അസ്‌ത്രശസ്‌ത്രങ്ങള്, ദന്തകാന്ത, ശക്തി, നളിക, ചക്രം, വജ്രം, പരശു, വാള്, പരിച, ഗദ, മുഷ്‌ടിക തുടങ്ങിയ നിരവധിതരം ആയുധങ്ങളെപ്പറ്റിയും പ്രസ്‌താവിച്ചിട്ടുണ്ട്. രാമരാവണയുദ്ധത്തിലും കൗരവപാണ്ഡവയുദ്ധത്തിലും മേല്‍വിവരിച്ച ആയുധങ്ങള് ഉപയോഗിച്ചതായും പലവിധ യുദ്ധമുറകളും അടവുകളും തന്ത്രങ്ങളും പ്രയോഗിച്ചുവന്നതായും വര്‍ണിച്ചു കാണുന്നു.\nബി.സി. 326-ല് ഗ്രീക്‌രാജാവായ അലക്‌സാണ്ടര് ഇന്ത്യയെ ആക്രമിച്ചകാലത്ത് അദ്ദേഹത്തോട് നേരിട്ട് യുദ്ധംചെയ്‌ത പോറസ്സിന്റെ (പൂരു) സേന ഒരു ലക്ഷത്തിലധികം വരുന്ന ഒന്നായിരുന്നുവെന്ന് ചരിത്രകാരന്മാര് രേഖപ്പെടുത്തിയിട്ടുണ്ട്. ഹര്‍ഷന്റെ സേനയില് 50,000 പടകായ (കാലാള്), 20,000 അശ്വകായ (അശ്വസേന), 5,000 ഹസ്‌തികായ (ഗജസേന) തുടങ്ങിയ വിഭാഗങ്ങള് ഉണ്ടായിരുന്നതായി കണക്കാക്കപ്പെടുന്നു.\nമുഗള്‍സാമ്രാജ്യകാലത്ത് വമ്പിച്ച അശ്വസേനയും പീരങ്കിപ്പടയും ഉണ്ടായിരുന്നു. അറംഗസീബിന്റെ സേനയെ എതിരിട്ട ശിവജിയുടെ ഭടന്മാര് കരയുദ്ധത്തിലും കടല്‍യുദ്ധത്തിലും പ്രാവീണ്യം നേടിയവരായിരുന്നു. ഇന്ത്യയില് ആദ്യമായി ഗറില്ലായുദ്ധമുറകള് വിപുലമായി പയറ്റിയ സേനയും ശിവജിയുടേതായിരുന്നു.\nടിപ്പുസുല്‍ത്താന്റെ സേനാവിഭാഗത്തിന്റെ യുദ്ധമുറകളും അവര് ബ്രിട്ടീഷ്‌പട്ടാളവുമായി നടത്തിയ സാഹസികയുദ്ധങ്ങളും കരസേനയെ സംബന്ധിച്ചിടത്തോളം പഠനാര്‍ഹങ്ങളാണ്. ഇന്ത്യയില് ആധിപത്യം പുലര്‍ത്തിയ പോര്‍ച്ചുഗീസ്, ഫ്രഞ്ച്, ബ്രിട്ടീഷ് തുടങ്ങിയ വിദേശശക്തികളും സായുധസേനാവിഭാഗങ്ങളെ നിഷ്‌കര്‍ഷയോടെ നിലനിര്‍ത്തുകയുണ്ടായി. ബ്രിട്ടീഷ് ഭരണത്തിന്റെ ആരംഭകാലത്താണ് (18-ാം ശ.) ആധുനികരീതിയില് സംഘടിപ്പിക്കപ്പെട്ട ഇന്ത്യന് കരസേനാവിഭാഗം രൂപപ്പെട്ടുവന്നത്; ഇതില് ബ്രിട്ടീഷുകാരും ഇന്ത്യാക്കാരും ഉണ്ടായിരുന്നു.\nഇന്ത്യാ-പാകിസ്‌താന് വിഭജനത്തെത്തുടര്‍ന്ന് നിലവിലുണ്ടായിരുന്ന സേനയെ രണ്ടായി വിഭജിച്ച് അതില് ഒരു വിഭാഗം പാകിസ്‌താനു വിട്ടുകൊടുത്തു. സ്വാതന്ത്ര്യലബ്‌ധിക്കുശേഷവും കുറച്ചുകാലത്തേക്കുകൂടി ഇന്ത്യന് കരസേനയില് ബ്രിട്ടീഷുകാര് തുടര്‍ന്നുപോന്നു; എന്നാല് കുറച്ചു മാസങ്ങള്‍ക്കുശേഷം ബ്രിട്ടീഷ് ഭടന്മാരെ തിരിച്ചയച്ചു. ഇന്ത്യന് കരസേനയുടെ തലവന്മാരായി ബ്രിട്ടീഷുകാരായ ജനറല് ഓഷിന് ലക്ക്, ജനറല് ലോക്ക് ഹാര്‍ട്ട്, ജനറല് ബുച്ചര് എന്നിവര് യഥാക്രമം തുടരുകയുണ്ടായി. 1949 ജനുവരിയില് സര്‍വസൈന്യാധിപനായി ഇന്ത്യക്കാരനായ ജനറല് കെ.എം. കരിയപ്പയെ നിയമിക്കുകയും അങ്ങനെ ഇന്ത്യന് കരസേന പരിപൂര്‍ണമായും ഭാരതീയമാവുകയും ചെയ്‌തു. സ്വാതന്ത്ര്യലബ്‌ധിവരെ വിവിധ നാട്ടുരാജ്യങ്ങള് പുലര്‍ത്തിവന്നിരുന്ന സേനാഘടകങ്ങള് പിന്നീട് ഇന്ത്യന് സൈന്യത്തിന്റെ ഭാഗമായിത്തീര്‍ന്നു.\nഇന്ത്യന് കരസേന ഒന്നും രണ്ടും ലോകയുദ്ധങ്ങളില് വളരെ പ്രശസ്‌തമായ നിലയില് പങ്കെടുക്കുകയും ധീരതയ്‌ക്കുള്ള നിരവധി മെഡലുകള് കരസ്ഥമാക്കുകയും ചെയ്‌തിട്ടുണ്ട്. ഇതില് വിക്‌ടോറിയാ ക്രാസ്, മിലിട്ടറി ക്രാസ്, ഡി.എസ്.ഒ. തുടങ്ങിയ അത്യുന്നത അവാര്‍ഡുകളും പെടുന്നു. സ്വാതന്ത്ര്യലബ്‌ധിക്കുശേഷം പുനഃസംഘടിപ്പിക്കപ്പെട്ട ഇന്ത്യന് കരസേന 1947-48-ല് കാശ്‌മീര് യുദ്ധത്തിലും 1962-ല് ഇന്ത്യാ-ചൈന യുദ്ധത്തിലും 1965-ലും 1971-ലും ഇന്ത്യാ-പാകിസ്‌താന് യുദ്ധത്തിലും ധീരമായി പങ്കെടുക്കുകയുണ്ടായി.\nആഭ്യന്തര സുരക്ഷ ഉറപ്പാക്കുന്നതിനു പുറമേ, വിദേശരാജ്യങ്ങളില് സമാധാനം പുനഃസ്ഥാപിക്കാനുള്ള ദൗത്യങ്ങളിലും കരസേന ഏര്‍പ്പെടാറുണ്ട്. രാജ്യത്തിന്റെ അഖണ്ഡതയ്‌ക്ക് ഭീഷണിയുയര്‍ത്തിയ ഖാലിസ്‌താന്‍വാദികള്‍ക്കെതിരെയുള്ള ഓപ്പറേഷന് ബ്ലൂസ്റ്റാര് നടന്നത് 1984-ലായിരുന്നു. 1987-ലെ ഇന്തോ-ശ്രീലങ്കന് കരാര് പ്രകാരം ശ്രീലങ്കയില് സമാധാനം പുനഃസ്ഥാപിക്കുന്നതിനായി ഇന്ത്യന് കരസേന നിയോഗിക്കപ്പെട്ടിരുന്നു. 1988-ല് മാലി പ്രസിഡന്റിനെതിരെ നടന്ന അട്ടിമറിശ്രമത്തെ ഇന്ത്യന് കരസേന പരാജയപ്പെടുത്തി. 1999-ലെ കാര്‍ഗില് യുദ്ധത്തില് സ്‌തുത്യര്‍ഹമായ സേവനമാണ് കരസേന നല്‍കിയത്.\nപ്രകൃതി ദുരന്തങ്ങളില് ദുരിതാശ്വാസ പ്രവര്‍ത്തനങ്ങള്‍ക്കും കലാപങ്ങള്‍പോലുള്ള അടിയന്തര സാഹചര്യങ്ങളിലും കരസേനയുടെ സഹായം രാജ്യം തേടാറുണ്ട്. മറ്റുചില രാജ്യങ്ങളിലെപ്പോലെ നിര്‍ബന്ധ സൈനികസേവനം ഇന്ത്യയില് നിലവിലില്ല.\nകാര്‍ഗില് യുദ്ധത്തില് വിജയിച്ച ജവാന്മാര് ദേശീയ പതാകയുമായി\nരാജ്യാതിര്‍ത്തിയില് ജാഗ്രതയോടെ നിരീക്ഷണം നടത്തുന്ന ഇന്ത്യന്‍സേന\nഇന്ത്യന് കരസേനയില് റെഗുലര് ആര്‍മി, റിസര്‍വ് ആര്‍മി, ടെറിട്ടോറിയല് ആര്‍മി എന്നീ മൂന്ന് വിഭാഗങ്ങളുള്‍പ്പെടുന്നു. ഒരു നിശ്ചിതകാലം കരസേനയില് സേവനമനുഷ്‌ഠിച്ചതിനുശേഷം നിശ്ചിതകാലയളവിലേക്ക് റിസര്‍വ് വിഭാഗത്തിലേക്കു മാറ്റപ്പെടുന്നതിനെയാണ് റിസര്‍വ് സര്‍വീസ് എന്നതുകൊണ്ട് വിവക്ഷിക്കുന്നത്. ഇവര് കരസേനയിലെ റെഗുലര് സര്‍വീസില്‍നിന്നും റിസര്‍വിലേക്കു മാറ്റപ്പെടുമ്പോള് പല ആനുകൂല്യങ്ങള്‍ക്കും അര്‍ഹരായിത്തീരുന്നു. കൂടാതെ അവര്‍ക്ക് സ്വദേശത്ത് തിരിച്ചെത്തിയാല് സംസ്ഥാന ഗവണ്‍മെന്റുകളുടെയും സ്വകാര്യ ഏജന്‍സികളുടെയും കീഴില് ജോലി സ്വീകരിക്കാവുന്നതാണ്; എന്നാല് റിസര്‍വ് സര്‍വീസ് കാലഘട്ടത്തില് ഒരു യുദ്ധമുണ്ടാവുകയാണെങ്കില് അവരെ വീണ്ടും ആക്‌റ്റീവ് സര്‍വീസിലേക്കു വിളിക്കുന്നതും അവരുടെ സേവനം ഉപയോഗപ്പെടുത്തുന്നതുമാണ്. ഓരോ വര്‍ഷവും ആയിരക്കണക്കിന് സൈനികരെ ഇങ്ങനെ റിസര്‍വിലേക്കു മാറ്റുന്ന ഏര്‍പ്പാടുള്ളതിനാല് പെട്ടെന്ന് രാഷ്‌ട്രത്തിന് ഒരു യുദ്ധത്തിലേക്ക് നീങ്ങേണ്ടിവരുമ്പോള് പരിശീലനം ലഭിച്ച ഇവരെ എളുപ്പത്തില് തിരിച്ചുവിളിക്കുന്നതിനും അതുവഴി സൈനിക പ്രവര്‍ത്തനത്തെ ശക്തിപ്പെടുത്തുന്നതിനും സാധിക്കുന്നു.\nകരസേനയുടെ മറ്റൊരു വിഭാഗമായ ടെറിട്ടോറിയല് ആര്‍മിയും ഒരു റിസര്‍വ് സേനയാണ്. സൈനികേതര രംഗങ്ങളില് ജോലി ചെയ്യുന്ന ഇന്ത്യന് പൗരന്മാര്‍ക്ക് സൈനിക പരിശീലനം നേടാനും സൈന്യത്തോടൊപ്പം പ്രവര്‍ത്തിക്കാനും ടെറിട്ടോറിയല് ആര്‍മിയില് അംഗമാകുന്നതിലൂടെ സാധിക്കുന്നു. വര്‍ഷന്തോറും ഒരു നിശ്ചിത കാലയളവില് ഇവര്‍ക്ക് സൈനിക പരിശീലനം നല്‍കുന്നു. അത്യാവശ്യ ഘട്ടങ്ങളില് സൈനിക സേവനം നല്‍കാന് ഇവര് പ്രതിജ്ഞാബദ്ധരാണ്. രാഷ്‌ട്രീയം, സിനിമ, കായികം തുടങ്ങിയ രംഗങ്ങളിലെ പല പ്രമുഖ വ്യക്തികളും ഇന്ന് ടെറിട്ടോറിയന് ആര്‍മിയില് അംഗങ്ങളുമാണ്.\nറെഗുലര് ആര്‍മിയില് ജവാന്മാര്, ജെ.സി.ഒ.(JCO)മാര്, കമ്മിഷന്‍ഡ് ആഫീസര്‍മാര് തുടങ്ങി വിവിധ റാങ്കുകളിലായി ഏകദേശം 12 ലക്ഷം പേരാണ് ഇന്ന് കരസേനയിലുള്ളത്. യുദ്ധരംഗത്തുള്ള വിവിധ പ്രവര്‍ത്തനങ്ങള് നിറവേറ്റുന്നതിനുവേണ്ടി ഈ സേനയെ പല ഘടകങ്ങളായി തരംതിരിച്ച് പ്രത്യേക പരിശീലനം നല്‌കിപ്പോരുന്നതുകൂടാതെ പൊതുവായ പരിശീലനങ്ങളും നല്‌കിവരുന്നുണ്ട്. റെഗുലര് ആര്‍മിയില് പല വിഭാഗങ്ങളുണ്ട്.\nകവചിതസേന, പീരങ്കിപ്പട എന്നീ രണ്ട് വിഭാഗങ്ങളാണ് ഇതിലുള്‍പ്പെടുന്നത്.\nടാങ്കുകള്, വന്‍തോക്കുകള് ഘടിപ്പിച്ച ടാങ്കുകള്, കവചിത വാഹനങ്ങള്, ചെറിയ യന്ത്രത്തോക്കുകള് എന്നിവ ഉപയോഗിച്ച് യുദ്ധമുന്നണിയില് ശത്രുനിരയെ നേരിടുകയാണ് ഈ വിഭാഗത്തിന്റെ പ്രധാന ജോലി. അശ്വസേനാഘടകങ്ങളും ഈ വിഭാഗത്തിലുണ്ടായിരിക്കും. അസാമാന്യമായ ധീരതയ്‌ക്കും മിന്നലാക്രമണത്തിനും പേരെടുത്തതാണ് ഇന്ത്യയിലെ കവചിത സേനാവിഭാഗം.\nഇന്ത്യന് നിര്‍മിത ടാങ്ക്-അര്‍ജുന്\nപീരങ്കികള്, ഹെവി മീഡിയം ഫീല്‍ഡ് പീരങ്കികള്, മോര്‍ട്ടറുകള്, മിസൈലുകള്, റോക്കറ്റുകള് എന്നിവയുപയോഗിച്ച് ശത്രുനിരകളെയും ബങ്കറുകളെയും തകര്‍ക്കുക, ബോംബാക്രമണത്തിനും ആകാശയുദ്ധത്തിനുമായി എത്തുന്ന ശത്രുവിമാനങ്ങളെ വെടിവച്ചു വീഴ്‌ത്തുക, ശത്രുക്കളോട് യുദ്ധംചെയ്യുന്ന കാലാള്‍പ്പടയ്‌ക്കും ടാങ്കുവിഭാഗത്തിനും ശത്രുനിരയിലേക്ക് ഷെല്ലുകള് വര്‍ഷിച്ച് സഹായങ്ങളും സുരക്ഷിതത്വവും നല്‌കുക, സര്‍വോപരി ശത്രുക്കളുടെ മനോവീര്യം തകര്‍ക്കുന്നതിന് അവരുടെ സങ്കേതങ്ങളിലേക്ക് തുളച്ചുകയറി (deep thrust) ശത്രുമുന്നണിയെ ഛിന്നഭിന്നമാക്കുക തുടങ്ങിയ നിര്‍ണായകമായ ജോലികളാണ് പീരങ്കിപ്പട നിര്‍വഹിക്കേണ്ടത്. ശത്രുസങ്കേതങ്ങളും ശത്രുക്കള് പ്രയോഗിക്കുന്ന മോര്‍ട്ടറുകള്, ബോംബുകള്, പീരങ്കികള് മുതലായവ സ്ഥാപിച്ചിട്ടുള്ള സ്ഥാനങ്ങളും ആകാശം വഴിയായും റഡാര്‍മുഖേനയും കണ്ടുപിടിക്കുന്നതിനുള്ള ലൊക്കേറ്റിങ് ബാറ്ററിയും, എയര് ഒബ്‌സര്‍വേഷന് പോസ്റ്റുകളും (Air-OP)പീരങ്കിപ്പടയ്‌ക്കുകീഴില് ഉണ്ടായിരിക്കും. ആര്‍ട്ടിലറിക്കു കീഴിലുള്ള വിമാനങ്ങള് പറത്തുന്നതും ആര്‍ട്ടിലറി ആഫീസര്‍മാര് തന്നെയാണ്.\nസിയാച്ചിന് മഞ്ഞുമലകളില് സേവനം അനുഷ്‌ഠിക്കുന്ന ഇന്ത്യന് സൈനികര്\nആര്‍ട്ടിലറിവിഭാഗത്തില് പാരച്യൂട്ട്‌ഭടന്മാരും പ്രവര്‍ത്തിക്കുന്നുണ്ട്. ശത്രുസങ്കേതങ്ങള്‍ക്കടുത്തോ അവയ്‌ക്കു പുറകിലോ യുദ്ധവിമാനങ്ങളില്‍ച്ചെന്ന് പാരച്യൂട്ടുവഴി ഇറങ്ങി യുദ്ധം ചെയ്യുന്നതിനുള്ള ഒരു പ്രത്യേക ഘടകമാണിത്.\nആര്‍ട്ടിലറിവിഭാഗത്തെ ഫീല്‍ഡ് റെജിമെന്റ്, ലൈറ്റ് റെജിമെന്റ്, മീഡിയം റെജിമെന്റ്, ഹെവിമോര്‍ട്ടര് റെജിമെന്റ് എന്നിങ്ങനെ വിവിധ ഗ്രൂപ്പുകളായി തിരിച്ചിട്ടുണ്ട്. അസാമാന്യമായ ധീരതയും കര്‍മകുശലതയും സാങ്കേതികജ്ഞാനവും ഈ വിഭാഗത്തിനുണ്ടായിരിക്കണം. ഇതെല്ലാം ആര്‍ജിച്ചിട്ടുള്ള ഇന്ത്യന് ആര്‍ട്ടിലറി നിരവധി യുദ്ധങ്ങളില് ഐതിഹാസികമായ പങ്കുവഹിച്ചിട്ടുണ്ട്. "സര്‍വത്ര-ഇസത്ത്-ഒ-ഇക്‌ബാല്' (സര്‍വത്ര യശസ്സും വിജയവും) എന്നതാണ് അവരുടെ മുദ്രാവാക്യം.\nയുദ്ധം ചെയ്യുന്നതിനുള്ള ഒരു അടിസ്ഥാനഘടകമാണ് കാലാള്‍പ്പട. ശത്രുവിനോട് നേരിട്ടു യുദ്ധം ചെയ്യുക, ശത്രുസേനകളെ തടവുകാരാക്കുക, പിടിച്ചെടുത്ത സ്ഥലങ്ങള് സംരക്ഷിക്കുക, ശത്രുസങ്കേതങ്ങളെ വളഞ്ഞു തകര്‍ക്കുക തുടങ്ങിയ ജോലികളാണ് ഈ വിഭാഗത്തിനുള്ളത്. യുദ്ധരംഗത്ത് ത്യാഗോജ്ജ്വലമായ സേവനങ്ങള് നല്‌കിയിട്ടുള്ള ഒരു കാലാള്‍പ്പടയാണ് ഇന്ത്യയ്‌ക്കുള്ളത്.\nകോര് ഒഫ് എന്‍ജിനീയേഴ്‌സ്\nഈ വിഭാഗത്തില്‍പ്പെട്ടവര് സാങ്കേതികപരിശീലനം സിദ്ധിച്ചവരായിരിക്കും. യുദ്ധരംഗത്ത് മുന്നണിയില്‍ത്തന്നെ പ്രവര്‍ത്തിക്കുന്ന ഒരു ഘടകമാണിത്. പടനീക്കത്തിനുള്ള റോഡുകള്, ബങ്കറുകള്, പാലങ്ങള് മുതലായവ നിര്‍മിക്കുക; ശത്രുക്കളുടെ കുതിച്ചുകയറ്റത്തെ തടയുന്നതിന് റോഡുകളും പാലങ്ങളും തകര്‍ക്കുകയും യുദ്ധഭൂമിയിലും രാജ്യാതിര്‍ത്തിയിലും മൈനുകള് നിക്ഷേപിക്കുകയും ചെയ്യുക; സ്വന്തം പട്ടാളവിഭാഗത്തിന്റെ മുന്നേറ്റത്തിന് തടസ്സമുണ്ടാക്കുന്ന ശത്രുസങ്കേതങ്ങളിലെ മൈനുകളും മറ്റും നീക്കം ചെയ്‌ത് വഴി സുരക്ഷിതമാക്കുക; വൈദ്യുതീകരണം, ട്രാന്‍സ്‌പോര്‍ട്ട്, യന്ത്രസംബന്ധമായ ജോലികള് തുടങ്ങിയവ ഭദ്രമാക്കുക എന്നിങ്ങനെ ഒട്ടനവധി ജോലികള് ഇവര് യുദ്ധകാലങ്ങളില് ചെയ്യേണ്ടതുണ്ട്. കൂടാതെ യുദ്ധമില്ലാത്ത കാലങ്ങളില് പ്രത്യേക എന്‍ജിനീയറിങ് പ്രവര്‍ത്തനങ്ങളും ഇവര് നടത്തുന്നു. മിലിട്ടറി എന്‍ജിനീയറിങ്ങില് പ്രത്യേക പരിശീലനം നേടിയവരാണ് ഈ ഘടകത്തെ നയിക്കുന്നത്. സൈന്യത്തിന്റെ പാര്‍പ്പിടനിര്‍മാണം മുതലായ സിവില് എന്‍ജിനീയറിങ് വര്‍ക്കുകള് നടത്തുന്ന വിഭാഗം മിലിട്ടറി എന്‍ജിനീയറിങ് സര്‍വീസ് എന്നറിയപ്പെടുന്നു.\nആര്‍മി ഏവിയേഷന് യൂണിറ്റ്\nവ്യോമസേനയോടൊന്നിച്ച് പ്രവര്‍ത്തിക്കുന്ന കരസേനയുടെ പ്രത്യേക വിഭാഗമാണ് ആര്‍മി ഏവിയേഷന് യൂണിറ്റ്. കരസേനയുടെ വ്യോമയാത്രകള്‍ക്കു വേണ്ടിയും യുദ്ധമുഖത്ത് രക്ഷാപ്രവര്‍ത്തനങ്ങള് നടത്തുന്നതിനും വൈദ്യസഹായം എത്തിക്കുന്നതിനും ഈ വിഭാഗം സഹായിക്കുന്നു. വ്യോമനിരീക്ഷണങ്ങള് നടത്തുക, ആവശ്യമെങ്കില് ആക്രമണങ്ങള് നടത്തുക എന്നിവയും ഈ വിഭാഗത്തിന്റെ ചുമതലകളാണ്. 1986 നവംബറിലാണ് ഇന്ത്യന് ആര്‍മി ഏവിയേഷന് യൂണിറ്റ് ആരംഭിച്ചത്. ചേതക്, ചീറ്റ, ധ്രുവ്, ലാന്‍സര് എന്നിവ ഇന്ത്യന് ആര്‍മി ഏവിയേഷന് യൂണിറ്റിന്റെ പ്രധാന ഹെലികോപ്‌റ്ററുകളാണ്. കൂടാതെ നിരവധി പൈലറ്റില്ലാവിമാനങ്ങളും ഈ യൂണിറ്റിന്റെ ഭാഗമായുണ്ട്.\nഎയര് ഡിഫന്‍സ് യൂണിറ്റ്\nവ്യോമാക്രമണങ്ങളെ നേരിടാനുള്ള കരസേനയുടെ പ്രത്യേക വിഭാഗമാണിത്. യുദ്ധമുഖത്ത് കരസേനയെ വ്യോമാക്രമണങ്ങളില് നിന്നും സംരക്ഷിക്കുന്നത് ഈ വിഭാഗമാണ്. ഇന്ത്യ-പാകിസ്‌താന്, ഇന്ത്യ-ചൈന യുദ്ധങ്ങളില് ഇന്ത്യന് എയര് ഡിഫന്‍സ് യൂണിറ്റ് സ്‌തുത്യര്‍ഹമായ സേവനങ്ങള് നടത്തിയിട്ടുണ്ട്. ബാലിസ്റ്റിക് മിസൈല് ആക്രമണങ്ങളെ പ്രതിരോധിക്കാന് കഴിവുള്ള 'ആകാശ്' എന്നൊരു മിസൈല് പ്രതിരോധസംവിധാനം വികസിപ്പിച്ചെടുക്കാനുള്ള ശ്രമങ്ങള് നടക്കുന്നുണ്ട്.\nപ്രത്യേക വാഹനങ്ങളില് മുന്നേറാന് കഴിവുള്ള കരസേനയുടെ കാലാള്‍പ്പടയാണ് മെക്കനൈസ്‌ഡ് ഇന്‍ഫന്‍ഡറി. ടാങ്കുകള്, ട്രക്കുകള്, മോട്ടോര് ബൈക്കുകള്, ജീപ്പുകള് എന്നീ വാഹനങ്ങള് ഈ സേനാവിഭാഗം ഉപയോഗിക്കുന്നു. യന്ത്രത്തോക്കുകള്, ഗ്രനേഡ് ലോഞ്ചറുകള്, മിസൈലുകള്, പ്രത്യേകതരം പീരങ്കികള് എന്നിവ ഈ വിഭാഗത്തിന്റെ പ്രധാന ആയുധങ്ങളാണ്.\nകോര് ഒഫ് സിഗ്നല്‍സ്\nസിഗ്നല്‍സ് വിഭാഗത്തില്‍പ്പെട്ട പട്ടാളക്കാര് യുദ്ധമുന്നണിയില്‍ത്തന്നെ പ്രവര്‍ത്തിക്കുന്ന ഒരു ഘടകമാണ്. ഇവര് സേനാവിഭാഗങ്ങളുടെ വാര്‍ത്താവിനിമയം കൈകാര്യം ചെയ്യുന്നു. വയര്‍ലസ് സെറ്റുകള്, കംപ്യൂട്ടറുകള്, ടെലിപ്രിന്ററുകള്, റേഡിയോ ഉപകരണങ്ങള് തുടങ്ങിയ സങ്കീര്‍ണങ്ങളായ വാര്‍ത്താവിനിമയ സാമഗ്രികള് കൈകാര്യം ചെയ്യാന് ഇവര് വിദഗ്‌ധപരിശീലനം നേടിയിരിക്കും. യുദ്ധരംഗത്തെ നീക്കങ്ങളെ സംബന്ധിച്ച എല്ലാ വിവരങ്ങളും അതതു സമയങ്ങളില് ബന്ധപ്പെട്ട കേന്ദ്രങ്ങളിലെത്തിക്കുന്നതും ഇവരുടെ ചുമതലയില്‍പ്പെടുന്നു. ഇന്നിപ്പോള് ഉപഗ്രഹങ്ങള് വഴിയുള്ള വാര്‍ത്താവിനിമയം വരെ ഇവര് കൈകാര്യം ചെയ്യുന്നു.\nആര്‍മി സര്‍വീസ് കോര്\nയുദ്ധകാലത്തും സമാധാനകാലത്തും ഒരുപോലെ കാര്യക്ഷമമായി പ്രവര്‍ത്തിക്കേണ്ട ഒരു ഘടകമാണിത്. സൈന്യങ്ങള്‍ക്കുവേണ്ട ഭക്ഷണം, വാഹനങ്ങള്, ഇന്ധനം തുടങ്ങി നിരവധി സാധനങ്ങളുടെ വിതരണം ഈ വിഭാഗത്തിന്റെ ചുമതലയില്‍പ്പെടുന്നു.\nആര്‍മി ഓര്‍ഡിനന്‍സ് കോര്\nഇന്ത്യന് കരസേനയുടെയും നേവി, എയര്‍ഫോഴ്‌സ് തുടങ്ങിയ സര്‍വീസുകളുടെയും പടക്കോപ്പുകളുടെ നിര്‍മാണം, വിതരണം, അറ്റകുറ്റപ്പണികള് തുടങ്ങിയ ജോലികളാണ് ഈ വിഭാഗം നിര്‍വഹിക്കുന്നത്. സേനയ്‌ക്കാവശ്യമായ എല്ലാവിധ ഉപകരണങ്ങളും കോറാണ് നല്‍കുന്നത്. ഈ വിഭാഗത്തില് പട്ടാളക്കാരും സാങ്കേതിക വിദഗ്‌ധന്മാരായ സിവിലിയന്മാരും ഒത്തൊരുമിച്ചു പ്രവര്‍ത്തിക്കുന്നു.\nഇലക്‌ട്രിക്കല് ആന്‍ഡ് മെക്കാനിക്കല് എന്‍ജിനീയറിങ് കോര്\nമിലിട്ടറി എന്‍ജിനീയറിങ് കോളജില്‍നിന്നും മറ്റു കേന്ദ്രങ്ങളില്‍നിന്നും പ്രത്യേക പരിശീലനങ്ങള് സിദ്ധിച്ചവരാണ് ഈ വിഭാഗത്തിലുള്ളവര്. സൈനിക ഘടകങ്ങളിലെ വിവിധതരത്തിലുള്ള സാങ്കേതികോപകരണങ്ങള്, വാര്‍ത്താവിനിമയയന്ത്രങ്ങള്, വൈദ്യുതോപകരണങ്ങള് തുടങ്ങിയവയുടെ സംഭരണം, പരിശോധന, സംരക്ഷണം തുടങ്ങിയ സാങ്കേതിക പ്രവര്‍ത്തനങ്ങളാണ് ഈ വിഭാഗം കൈകാര്യംചെയ്യുന്നത്. അത്യന്താധുനികങ്ങളായ പടക്കോപ്പുകളും യന്ത്രോപകരണങ്ങളും കൈകാര്യം ചെയ്യുന്നതിന് പട്ടാളത്തെ സജ്ജമാക്കുന്നതില് ഈ വിഭാഗം മര്‍മപ്രധാനമായ സേവനം നിര്‍വഹിക്കുന്നു.\nറീമൗണ്ട് ആന്‍ഡ് വെറ്ററിനറി കോര്\nമൃഗസംരക്ഷണശാസ്‌ത്രത്തില് ബിരുദമെടുത്തവരും, കൃഷിശാസ്‌ത്രം, ഫാമിങ് തുടങ്ങിയ വിഷയങ്ങളില് പരിജ്ഞാനമുള്ളവരുമാണ് ഈ വിഭാഗത്തില് പ്രവര്‍ത്തിക്കുന്നത്. സൈനികാവശ്യത്തിനുള്ള ഫാം, ഡയറി, അശ്വങ്ങള് എന്നിവയുടെ സംരക്ഷണം ഈ വിഭാഗം നിര്‍വഹിക്കുന്നു.\nആര്‍മി എഡ്യൂക്കേഷന് കോര്\nയുദ്ധപരിശീലനത്തോടൊപ്പം വിദ്യാഭ്യാസവും എന്ന തത്ത്വമാണ് സായുധസേനയില് നിലവിലുള്ളത്. "വിദ്യൈവ-ബലം' എന്ന ചൊല്ല് ഇന്ത്യന് സായുധസേനയുടെ മുദ്രാവാക്യങ്ങളില് ഒന്നാണ്. ഒരു നല്ല മനുഷ്യന്, ഒരു നല്ല പൗരന്, ഒരു നല്ല യോദ്ധാവ്-ഈ നിലയിലേക്ക് സൈനികരെ ഉയര്‍ത്തുന്നതിനുള്ള ബുദ്ധിശാലയാണ് എഡ്യൂക്കേഷന് കോര്. ബിരുദാനന്തരപഠനം നടത്തിയിട്ടുള്ളവരും വിവിധ ഭാഷകള് കൈകാര്യം ചെയ്യാനറിയാവുന്നവരുമാണ് ഈ വിഭാഗത്തില് പ്രവര്‍ത്തിക്കുന്നത്.\nആര്‍മി മെഡിക്കല് കോര്\nവൈദ്യശാസ്‌ത്രത്തില് ബിരുദം നേടിയവരും ബിരുദാനന്തരപഠനം നടത്തിയിട്ടുള്ളവരും ഈ വിഭാഗത്തിന്റെ ചുമതലകള് നിര്‍വഹിക്കുന്നു; നഴ്‌സിങ്ങില് പരിശീലനവും ബിരുദവും ഉള്ളവരും ആര്‍മി മെഡിക്കല് പരിശീലനകേന്ദ്രങ്ങളില് പ്രത്യേക പരിശീലനം നേടിയിട്ടുള്ള ജവാന്മാരും ഇവരെ സഹായിക്കുന്നു. സേനാവിഭാഗങ്ങളിലെ ഉദ്യോഗസ്ഥന്മാരുടെയും ജവാന്മാരുടെയും അവരുടെ കുടുംബാംഗങ്ങളുടെയും ആരോഗ്യസംരക്ഷണം, സായുധസേനയിലേക്കു തെരഞ്ഞെടുക്കപ്പെടുന്നവരുടെ വൈദ്യപരിശോധന, യുദ്ധമുന്നണിയില് അപായം സംഭവിക്കുന്നവരുടെ ശുശ്രൂഷ തുടങ്ങിയ സേവനങ്ങള് ഈ വിഭാഗം നിര്‍വഹിക്കുന്നു.\nആര്‍മി ഡെന്റല് കോര്\nസൈനികരുടെയും കുടുംബാംഗങ്ങളുടെയും ദന്തചികിത്സാസംബന്ധമായ എല്ലാ കാര്യങ്ങളും ഈ വിഭാഗത്തിന്റെ കര്‍ത്തവ്യമാണ്.\nകോര് ഒഫ് മിലിട്ടറി പൊലീസ്\nകരസേനയുടെ എല്ലാ ഘടകങ്ങളിലും കുറ്റാന്വേഷണം, നിയമസമാധാനപാലനം തുടങ്ങിയ ജോലികള്‍ക്കായി മിലിട്ടറി പൊലീസിനെയും സംഘടിപ്പിച്ചിട്ടുണ്ട്. ബ്രിഗേഡിയര് റാങ്കുള്ള പ്രോവോസ്റ്റ് മാര്‍ഷലി (Provost Marshal)ന്റെ കീഴിലാണ് ഈ വിഭാഗം പ്രവര്‍ത്തിക്കുന്നത്.\nആര്‍മി പോസ്റ്റല് സര്‍വീസ്\nസായുധസേനയുടെ തപാലാവശ്യങ്ങള് നിര്‍വഹിക്കുന്നതിന് ചുമതലപ്പെട്ട വിഭാഗമാണിത്.\nറിസര്‍ച്ച് ആന്‍ഡ് ഡെവലപ്‌മെന്റ് വിഭാഗം\nകരസേനയടക്കമുള്ള എല്ലാ സായുധസേനാവിഭാഗങ്ങളെയും പ്രതിനിധീകരിച്ചുകൊണ്ട് റിസര്‍ച്ച് ആന്‍ഡ് ഡെവലപ്‌മെന്റ് വിഭാഗം എന്ന പേരില് ഒരു ഘടകം നിലവിലുണ്ട്.പ്രത്യേക സാഹചര്യങ്ങളിലും വിവിധ ശീതോഷ്‌ണാവസ്ഥകളിലും സൈനികസാമഗ്രികള് ഭദ്രമായി സൂക്ഷിക്കുക, പട്ടാളക്കാരുടെ ഭക്ഷണകാര്യങ്ങളെപ്പറ്റിയും മറ്റും ഗവേഷണങ്ങള് നടത്തുക തുടങ്ങിയ ജോലികളാണ് ഇവര് നിര്‍വഹിക്കുന്നത്. നിരവധി ശാസ്‌ത്രജ്ഞന്മാരും എന്‍ജിനീയര്‍മാരും ഉള്‍ക്കൊള്ളുന്നതാണ് ഈ വിഭാഗം. മിലിട്ടറി ഫാംസ് സര്‍വീസ്, ആര്‍മിഫിസിക്കല് ട്രെയിനിങ് കോര്, ഇന്റലിജന്‍സ് കോര്, ജഡ്‌ജ്-അഡ്വക്കേറ്റ് ജനറല് ഡിപ്പാര്‍ട്ടുമെന്റ്, പയനിയര് കോര് എന്നിവയാണ് മറ്റ് വിഭാഗങ്ങള്. ആയോധന-സഹായ വിഭാഗങ്ങളെ മൊത്തത്തില് റെഗുലര് ആര്‍മി എന്നു വിശേഷിപ്പിക്കുന്നു. സൈനിക പരിശീലനം നേടിയിട്ടുള്ള അനുബന്ധ വിഭാഗങ്ങളാണ് റിസര്‍വ് ആര്‍മി, ടെറിട്ടോറിയല് ആര്‍മി, നാഷണല് കേഡറ്റ് കോര് തുടങ്ങിയവ.\nറിപ്പബ്ലിക്ദിന പരേഡില് പ്രകടനം നടത്തുന്ന കരസേനാവിഭാഗം\nകരസേനാവിഭാഗങ്ങളെ അംഗബലത്തിന്റെ അടിസ്ഥാനത്തില് സെക്ഷന്, പ്ലാറ്റൂണ്, കമ്പനി, ബറ്റാലിയന്, ബ്രിഗേഡ്, ഡിവിഷന്, കോര് എന്നിങ്ങനെ തരംതിരിച്ചിരിക്കുന്നു.\nഭരണസൗകര്യാര്‍ഥം കരസേനയെ വിവിധ കമാന്‍ഡുകളായി വികേന്ദ്രീകരിച്ചിരിക്കുന്നു. കമാന്‍ഡിന്റെ തലവന് ജനറല് ആഫീസര് കമാന്‍ഡിങ്-ഇന്-ചീഫ് എന്നാണ് അറിയപ്പെടുന്നത്. ഇന്ത്യയില് ആറ് ആര്‍മി കമാന്‍ഡുകളാണുള്ളത്: സതേണ്‍കമാന്‍ഡ്-ആസ്ഥാനം പൂണെ; വെസ്റ്റേണ് കമാന്‍ഡ്-ആസ്ഥാനം ചണ്ഡിഗഢ്; നോര്‍തേണ് കമാന്‍ഡ്-ആസ്ഥാനം ഉഥമ്‌പൂര്; സെന്‍ട്രല് കമാന്‍ഡ്-ആസ്ഥാനം ലഖ്‌നൗ; ഈസ്റ്റേണ് കമാന്‍ഡ്-ആസ്ഥാനം കൊല്‍ക്കത്ത; സൗത്ത് വെസ്റ്റേണ് കമാന്‍ഡ്-ആസ്ഥാനം ജയ്‌പൂര്, കൂടാതെ സിംല ആസ്ഥാനമായി ഒരു ട്രെയിനിങ് കമാന്‍ഡും നിലവിലുണ്ട്.\nഇന്ത്യന് കരസേനയുടെ മേധാവിയെ ചീഫ് ഒഫ് ആര്‍മി സ്റ്റാഫ് എന്നു പറയുന്നു. അദ്ദേഹത്തിന് ജനറല് പദവിയാണ് നല്‌കിയിട്ടുള്ളത്. എന്നാല് ചീഫ് ഒഫ് ആര്‍മി സ്റ്റാഫ് ആയിരുന്ന ജനറല് എസ്.എച്ച്.എഫ്.ജെ. മനേക്‌ഷായ്‌ക്ക് ഫീല്‍ഡ് മാര്‍ഷല് എന്ന അത്യുന്നതപദവി നല്‌കുകയുണ്ടായി. ഇന്ത്യന് കരസേനയിലെ രണ്ടാമത്തെ ഫീല്‍ഡ് മാര്‍ഷല് ഭാരതീയ സേനയുടെ ആദ്യ കരസേനാ മേധാവി ആയിരുന്ന കെ.എം. കരിയപ്പ ആണ്.\nകരസേനാമേധാവിയുടെ ആസ്ഥാനം ഡല്‍ഹിയാണ്. ഇദ്ദേഹത്തെ സഹായിക്കാന് വൈസ് ചീഫ് ഒഫ് ദി ആര്‍മി സ്റ്റാഫും ഏഴ് പ്രിന്‍സിപ്പല് സ്റ്റാഫ് ആഫീസര്‍മാരുമുണ്ട്. പ്രിന്‍സിപ്പല് സ്റ്റാഫ് ആഫീസര്‍മാര്‍ക്ക് ഡെപ്യൂട്ടി ചീഫ് ഒഫ് ദി ആര്‍മി സ്റ്റാഫ്, അഡ്‌ജുറ്റന്‍ഡ് ജനറല്, ക്വാട്ടര് മാസ്റ്റര് ജനറല്, മാസ്റ്റര് ജനറല് ഒഫ് ഓര്‍ഡ്‌നന്‍സ്, മിലിട്ടറി സെക്രട്ടറി, എന്‍ജിനീയര് ഇന്-ചീഫ് എന്നീ പദവികള് നല്‌കപ്പെട്ടിരിക്കുന്നു.\nകരസേനയടക്കമുള്ള എല്ലാ സായുധ സേനാവിഭാഗങ്ങളുടെയും ഭരണച്ചുമതല നിക്ഷിപ്‌തമായിരിക്കുന്നത് രാജ്യരക്ഷാമന്ത്രിയിലാണ്. ഭരണഘടന പ്രകാരം എല്ലാ സായുധസേനയുടെയും സുപ്രീം കമാന്‍ഡര് ഇന്ത്യാ റിപ്പബ്ലിക്കിന്റെ പ്രസിഡന്റാണ്.\nസേനാ റിക്രൂട്ട്‌മെന്റിന്റെ ഭാഗമായി നടത്തുന്ന കായികക്ഷമതാ പരിശോധന\nഇന്ത്യന് കരസേനയിലേക്ക് ജവാന്മാരെ "ഓപ്പണ് റിക്രൂട്ട്‌മെന്റ് റാലി'യിലൂടെ തെരഞ്ഞെടുക്കുന്ന രീതിയാണ് പ്രാബല്യത്തില് ഉള്ളത്. തെരഞ്ഞെടുക്കപ്പെടുന്നതിന് നിശ്ചിതമായ കായികക്ഷമതയും വിദ്യാഭ്യാസ യോഗ്യതകളും നിഷ്‌കര്‍ഷിക്കപ്പെട്ടിരിക്കുന്നു. ആഫീസര്‍മാരെ തെരഞ്ഞെടുക്കുന്നത് യൂണിയന് പബ്ലിക് സര്‍വീസ് കമ്മിഷന്, സര്‍വീസ് സെലക്ഷന് ബോര്‍ഡ് (S.S.B.) എന്നിവ വഴിയാണ്. ഇതിലേക്കായി പൊതുവിഭാഗത്തില്‍നിന്നു നേരിട്ടും, രാഷ്‌ട്രീയ ഇന്ത്യന് മിലിട്ടറി കോളജ്, നാഷണല് ഡിഫന്‍സ് അക്കാദമി, നാഷണല് കേഡറ്റ് കോര് (N.C.C.) എന്നിവയില്‍നിന്നും തെരഞ്ഞെടുപ്പുകള് നടത്തുന്നു; ഇന്ത്യന് കരസേനയില് കമ്മിഷന് കിട്ടുന്ന യുവാക്കള്‍ക്ക് ഡെറാഡൂണിലുള്ള ഇന്ത്യന് മിലിട്ടറി അക്കാദമിയിലെ കഠിനപരിശീലനങ്ങള്‍ക്ക് വിധേയരാകേണ്ടതുണ്ട്. അതില് വിജയികളാവുന്നവര്‍ക്കാണ് ആഫീസര്‍പദവി നല്‌കുന്നത്. തുടര്‍ന്ന് അവരെ കരസേനയുടെ വിവിധ യൂണിറ്റുകളിലേക്ക് നിയോഗിക്കുകയും ചെയ്യുന്നു. അതിനുശേഷം അവര്‍ക്കോരോരുത്തര്‍ക്കും അവരുടെ യൂണിറ്റ് ട്രെയിനിങ് സെന്ററുകളില് പ്രത്യേക പരിശീലനങ്ങള് നല്‌കപ്പെടുന്നു. തുടര്‍ന്നുള്ള സേവനകാലത്തും വിവിധ വിഷയങ്ങളെയും യുദ്ധമുറകളെയുംപറ്റിയുള്ള പരിശീലനങ്ങള് നല്‌കപ്പെടുന്നുണ്ട്. ഉദാഹരണമായി യങ് ആഫീസേഴ്‌സ് കോഴ്‌സ്, കമാന്‍ഡൊ കോഴ്‌സ്, ടെലികമ്യൂണിക്കേഷന് ആന്‍ഡ് എന്‍ജിനീയറിങ് കോഴ്‌സ്, സിഗ്നല് കോഴ്‌സ്, സര്‍വേ കോഴ്‌സ്, ലോങ് ഗച്ചറി സ്റ്റാഫ് കോളജ് കോഴ്‌സ് തുടങ്ങിയവയ്‌ക്കെല്ലാം വ്യത്യസ്‌ത ശിക്ഷണരീതികളാണുള്ളത്. റെഗുലര് ആര്‍മി സര്‍വീസിനു പുറമേ എമര്‍ജന്‍സി കമ്മിഷന്, ഷോര്‍ട്ട് സര്‍വിസ് കമ്മിഷന് തുടങ്ങിയവ വഴി തെരഞ്ഞെടുപ്പു നടത്തി മദ്രാസിലുള്ള ആഫീസേഴ്‌സ് ട്രെയിനിങ് സ്‌കൂളില് (OTS) പരിശീലനം കൊടുത്ത് ചുരുങ്ങിയകാലത്തെ സേവനത്തിന് നിയമിക്കുന്ന ഏര്‍പ്പാടും നിലവിലുണ്ട്.\nസ്‌ത്രീകള്‍ക്ക് ഇന്ത്യന് കരസേനയില് മതിയായ പ്രാതിനിധ്യം നേടുവാനുള്ള അവസരം ലഭ്യമായിട്ടുണ്ട്. രണ്ടാം ലോകയുദ്ധം മുതല്‍ക്കേ ആര്‍മി മെഡിക്കല് കോറില് ഡോക്‌ടര്, നഴ്‌സ് എന്നീ തസ്‌തികകളില് സ്‌ത്രീകള് സേവനമനുഷ്‌ഠിച്ചുവരുന്നു. പില്‌ക്കാലത്ത് സര്‍വീസസ്, ഓര്‍ഡിനന്‍സ്, ഇലക്‌ട്രിക്കല് & മെക്കാനിക്കല് എന്‍ജിനീയര്, ഇന്റലിജന്‍സ്, എഡ്യൂക്കേഷന്, സിഗ്നല്‍സ് എന്നീ കോറുകളിലും ജഡ്‌ജ്-അഡ്വക്കേറ്റ് ജനറല് ആഫീസിലും വനിതകളുടെ സേവനം അനുവദിക്കപ്പെട്ടു. നിലവില് ആയിരത്തിലധികം വനിതാ ഓഫീസര്‍മാര് സേനയില് പ്രവര്‍ത്തിക്കുന്നുണ്ട്.\nഡി.ആര്.ഡി.ഒ. വികസിപ്പിച്ചെടുത്ത ആകാശ് മിസൈല്\nകരസേനയുടെ ഉപയോഗത്തിലുള്ള ആയുധങ്ങളെ പ്രധാനമായും സ്‌മാള് ആംസ്, ആര്‍ട്ടിലറി എന്നിങ്ങനെ രണ്ടായിതിരിക്കാം.\nറൈഫിള്, സെമി-ഓട്ടൊമാറ്റിക് റൈഫിള്, ലൈറ്റ് മെഷീന് ഗണ് (LMG), മീഡിയം മെഷീന് ഗണ് (MMG), സബ്‌മെഷീന് ഗണ് (SMG), സ്റ്റെന് ഗണ്, മെഷീന് പിസ്റ്റല്, ഗ്രനേഡ്, മൈന്‍സ്, മോര്‍ട്ടര്, റോക്കറ്റ്, റിക്കോയില്‍ലസ് ഗണ് ഇവയെല്ലാം സ്‌മാള് ആംസ് വിഭാഗത്തിലുള്‍പ്പെടുന്ന സൈനികായുധങ്ങളാണ്. ആര്‍ട്ടിലറി ഗച്ചുകള്, ഹൊവിറ്റ്‌സറുകള് (Howit-zers), വിമാനവേധത്തോക്കുകള് (Anti-aircraft guns), മിസൈലുകള്, കവചിതവാഹനങ്ങള്, ടാങ്കുകള് എന്നിവയാണ് ആര്‍ട്ടിലറി വിഭാഗത്തില്‍പ്പെടുന്ന ആയുധങ്ങള്. ആയുധങ്ങള്‍ക്കായി ഒരു കാലത്ത് വിദേശരാജ്യങ്ങളെ ആശ്രയിച്ചിരുന്ന ഇന്ത്യ ഇന്ന് സ്വയംപര്യാപ്‌തയിലേക്കു നീങ്ങുകയാണ്. പ്രതിരോധരംഗത്തെ ഗവേഷണപ്രവര്‍ത്തനങ്ങള്‍ക്കു നേതൃത്വം നല്‍കുന്നത് ഡിഫന്‍സ് റിസര്‍ച്ച് ആന്‍ഡ് ഡെവലപ്‌മെന്റ് ഓര്‍ഗനൈസേഷനാണ് (DRDO). ഇന്ന് മൂവായിരത്തിലധികം ആധുനിക ടാങ്കുകള് ഇന്ത്യയ്‌ക്കുണ്ട്. ഡി.ആര്.ഡി.ഒ. വികസിപ്പിച്ച വൈജയന്ത, അര്‍ജുന് ടി.72 എന്നിവ ഇതില്‍പ്പെടുന്നു. ത്രിശൂല്, പൃഥ്വി, അഗ്നി, ആകാശ് തുടങ്ങി നിരവധി മിസൈലുകളും വികസിപ്പിച്ചിട്ടുണ്ട്.\nആണവ/ജൈവ/രാസായുധങ്ങളുപയോഗിച്ചുള്ള ആക്രമണങ്ങളെ നേരിടാന് കഴിവുള്ള പ്രത്യേക പരിശീലനം ലഭിച്ച സേനാവിഭാഗം ഇന്ത്യന് കരസേനയ്‌ക്കുണ്ട്. രണ്ടായിരത്തിലധികം സൈനികരുള്ള വിഭാഗമാണിത്.\nവിവരസാങ്കേതിക വിദ്യയിലുണ്ടായ വിപ്ലവകരമായ മാറ്റങ്ങള്‍ക്കനുസരിച്ച് ഇന്ത്യന് കരസേനയില് കാര്യക്ഷമമായ പരിഷ്‌കാരങ്ങള് നടക്കുകയുണ്ടായി. എല്ലാ ഓഫീസര്‍മാരെയും കംപ്യൂട്ടര് സാക്ഷരരാക്കുന്നതിനുള്ള ഒരു പ്രത്യേക പദ്ധതിക്ക് കരസേന 2002-ല് തുടക്കം കുറിച്ചു. റേഡിയോ എന്‍ജിനീയറിങ് നെറ്റ്‌വര്‍ക്, ആര്‍മി സ്റ്റാറ്റിക് കമ്യൂണിക്കേഷന് നെറ്റ്‌വര്‍ക്ക് തുടങ്ങിയ വിവരകൈമാറ്റശൃംഖലകള് ആധുനിക ഫൈബര് ഒപ്‌റ്റിക്‌സ് സാങ്കേതിക വിദ്യയിലേക്ക് മാറ്റി. ഓഡിയോ/ഡേറ്റ/മള്‍ട്ടിമീഡിയ കൈമാറ്റത്തിനായി നൂതന കംപ്യൂട്ടര് സംവിധാനങ്ങള് സ്ഥാപിക്കപ്പെട്ടു. സേനയുടെ ആധുനികവത്‌കരണം ലക്ഷ്യമാക്കിയുള്ള ഒരു പഞ്ചവത്സരപദ്ധതി 2003-ലാണ് ആരംഭിച്ചത്. ആധുനിക റഡാര് സംവിധാനങ്ങള്, കൃത്രിമോപഗ്രഹങ്ങള്, സ്വയം പ്രവര്‍ത്തിക്കാന് കഴിവുള്ള കംപ്യൂട്ടര് അധിഷ്‌ഠിത ആയുധങ്ങള്, ആളില്ലാവിമാനങ്ങള് എന്നിവ കരസേനയുടെ ഭാഗമായി.\nകരസേനയില് അസാമാന്യധീരതയ്‌ക്കും വീരകൃത്യങ്ങള്‍ക്കും പ്രസിഡന്റ് നല്‌കുന്ന വിവിധ മെഡലുകളും അവാര്‍ഡുകളും താഴെപ്പറയുന്നവയാണ്: പരമവീരചക്രം, അശോകചക്രം, പരമവിശിഷ്‌ടസേവാമെഡല്, മഹാവീരചക്രം, കീര്‍ത്തി ചക്രം, അതിവിശിഷ്‌ടസേവാമെഡല്, വീരചക്രം, ശൗര്യചക്രം, സേനാമെഡല്, വിശിഷ്‌ടസേവാമെഡല്, സമര സേവാസ്റ്റാര് (1965), സൈന്യസേവാമെഡല്, ടെറിട്ടോറിയല് ആര്‍മി ഡക്കറേഷന്, ടെറിട്ടോറിയല് ആര്‍മി മെഡല്. നോ. ആജ്ഞാപദങ്ങള്; ആയുധങ്ങള്; ഇന്ത്യ; ഇന്ത്യന് നാവികസേന; ഇന്ത്യന് വ്യോമസേന; ഇന്ത്യന് മിലിട്ടറി അക്കാദമി; കാലാള്‍പ്പട; നാഷണല് കേഡറ്റ് കോര്; നാഷണല് ഡിഫന്‍സ് അക്കാദമി\n(എം.പി. മാധവമേനോന്; സ.പ.)\n"http://web-edition.sarvavijnanakosam.gov.in/index.php?title=%E0%B4%87%E0%B4%A8%E0%B5%8D%E0%B4%A4%E0%B5%8D%E0%B4%AF%E0%B4%A8%E0%B5%8D%E2%80%8D_%E0%B4%95%E0%B4%B0%E0%B4%B8%E0%B5%87%E0%B4%A8" എന്ന താളില്‍നിന്നു ശേഖരിച്ചത്


parvathy about netflix new project | ഒമ്പത് സംവിധായകർ, ഒമ്പത് ചിത്രങ്ങൾ; നെറ്റ്ഫ്‌ളിക്‌സിൽ തമിഴകത്തെ വൻ പ്രഖ്യാപനം; മണിരത്‌നവും പാർവതിയും ഒന്നിക്കുന്നു; സൂര്യ, വിജയ് സേതുപതി. നിത്യാമോനോൻ ചുടങ്ങി വൻ താരനിരയും - MarunadanMalayalee.com\nOctober 28, 202005:43 PM IST Permalink\nഒമ്പത് സംവിധായകർ, ഒമ്പത് ചിത്രങ്ങൾ നെറ്റ് ഫ്ളിക്സിന്റെ വമ്പൻ പ്രഖ്യാപനത്തിന്റെ ആവേശം പങ്കുവെച്ച് നടി പാർവതി. സംവിധായകൻ മണിരത്നവും, ജയേന്ദ്ര പഞ്ചപകേശനുമാണ് നവ്യ രസ എന്ന പ്രൊജക്ടിന്റെ നിർമ്മാതാക്കൾ.\nപാർവതിക്കു പുറമെ രേവതി, നിത്യമേനൻ, ഐശ്വര്യ രാജേഷ്, പൂർണ, റിത്വിക തുടങ്ങിയവരും ചിത്രങ്ങളിലെ പ്രധാന വനിതാ സാന്നിധ്യമാണ്.രതീന്ദ്രൻ ആർ.പ്രസാദ് സംവിധാനം ചെയ്യുന്ന ചിത്രത്തിന്റെ ഭാഗമായാണ് പാർവതി എത്തുക. എതാകി എന്റർടെയ്ന്മെന്റിന് നന്ദി പറഞ്ഞു കൊണ്ടായിരുന്നു പാർവതിയുടെ ഫേസ്‌ബുക്ക് പോസ്റ്റ്.\nറിപ്പോർട്ടുകൾ പ്രകാരം നടൻ അരവിന്ദ് സ്വാമി ചിത്രത്തിൽ ഒരേ സമയം സംവിധായകനായും അഭിനേതാവായും എത്തുന്നുണ്ട്. സൂര്യ, സിദ്ദാർത്ഥ്, വിജയ് സേതുപതി, പ്രകാശ് രാജ്, ശരവണൻ, അഴകം പെരുമാൾ, പ്രസന്ന, വിക്രാന്ത്, സിംഹ, ഗൗതം കാർത്തിക്, അശോക് സെൽവൻ, റോബോ ശങ്കർ, രമേഷ് തിലക്, സാനന്ത്, വിധു, ശ്രീറാം തുടങ്ങിയവരും നവ്യ രസയുടെ ഭാഗമാകും.\nകെ.വി ആനന്ദ്, ഗൗതം വാസുദേവ് മേനോൻ, ബിജോയ് നമ്പ്യാർ, കാർത്തിക്ക് സുബ്ബരാജ്, പൊന്റാം, ഹലിത ഷമീം, കാർത്തിക്ക് നരേൻ, രതീന്ദ്രൻ ആർ. പ്രസാദ്, അരവിന്ദ് സ്വാമി എന്നിവരാണ് നവ്യ രസയിലെ ഒമ്പത് ചിത്രങ്ങളുടെ സംവിധായകർ.\nസന്തോഷ് ശിവൻ, ബാലസുബ്രഹ്മണ്യം, മനോജ് പരമഹംസ, അഭിനന്ദൻ രാമാനുജം, ശ്രേയസ് കൃഷ്ണ, ഹർഷ്വിർ ഒബ്രേയ്, സുജിത്ത് സാരംഗം തുടങ്ങിയവരാണ് ചിത്രത്തിന്റെ ചായാഗ്രഹകർ. എ.ആർ റഹ്മാൻ, ഡി ഇമ്മാൻ, ഗോവിന്ദ് വസന്ത തുടങ്ങിയവരാണ് ചിത്രത്തിന്റെ സംഗീതം ചെയ്യുന്നത്. പാട്ടുകൊട്ടെയ് പ്രഭാകർ, സെൽവ തുടങ്ങിയവരാണ് രചന.\nനേരത്തെ മണിരത്നത്തിന്റെ നേതൃത്വത്തിൽ നെറ്റ്ഫ്ളികിസിലെ വമ്പൻ പടത്തെക്കുറിച്ച് സൂചന വന്നിരുന്നു. ബുധനാഴ്ചയണ് നവ്യരസയുടെ ടീം ഔദ്യോഗിക പ്രഖ്യാപനവുമായി രംഗത്തെത്തിയത്.